Mestské zastupiteľstvo v Košiciach

Zápisnica
z XII. rokovania Mestského zastupiteľstva v Košiciach 
zo dňa 18. júna 2012

Prítomní: podľa prezenčných listín

Rokovanie mestského zastupiteľstva otvoril a viedol MUDr. Richard Raši, PhD., MHP, primátor mesta Košice.

Úvod rokovania

p. Raši, primátor mesta Košice - Dobré ráno prajem. Vážené panie poslankyne, vážení páni poslanci, prosím tých, ktorí ste tu, a ktorí ste sa ešte nezaprezentovali, aby ste tak učinili, aby sme mohli začať v XII. rokovaní mestského zastupiteľstva. Je nás nadpolovičná väčšina, otváram XII. rokovanie mestského zastupiteľstva, na ktorom vás všetkých vítam. Konštatujem, že momentálne je prezentovaných 39 poslancov mestského zastupiteľstva. Sme teda uznášania schopní. 
- - -
K programu rokovania

p. Raši, primátor mesta Košice - Program rokovania ste dostali v pozvánke. Dávam do pozornosti poslancom, že bol elektronicky zaslaný upravený materiál pod bodom č. 14 Návrh na zmenu a doplnenie Všeobecne záväzného nariadenia mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice. Chcem vás len upozorniť, že nedošlo k žiadnej obsahovej zmene, teda po obsahovej stránke sa materiál nemenil, len po formálnej stránke po kontrole legislatívou upravené uznesenie, ale materiál po obsahovej stránke zmenený nebol. Teraz poprosím vaše pripomienky resp. doplňujúce návrhy. 

p. Jakubov, námestník primátora - Ďakujem za slovo. Vážený pán primátor, dámy a páni. Odporúčam, aby sme za bod 22 ako bod č. 22/1 zaradili Informáciu o aktuálnom stave projektu IDS, postup úpravy realizácie prvej stavby koľajovej dopravy. 
Ďalej by som si dovolil predniesť procedurálny návrh na úpravu uznesenia v bode č. 21 Zmena zastúpenie mesta Košice v predstavenstve a v dozornej rade obchodnej spoločnosti Mestský Futbalový Klub Košice. Na základe rokovaní s jednotlivými poslaneckými klubmi sa návrh, ktorý ste mali predložený doplnil a upravil. Mali by ste ho mať už v elektronickej forme. 
Ďalej bod č. 34 Prevod pozemkov v katastrálnom území Furča priamym predajom. Po prerokovaní majetkovej komisie došli dva návrhy na úpravu ceny, kde pôvodne schválený uchádzač upravil po následnej úprave občana svoju cenu. Bude to predložené a prerokované v príslušnom bode. 

p. Raši, primátor mesta Košice - V stručnosti zopakujem. Doplnenie bodu č. 22/1 Informácie o aktuálnom stave projektu Integrovaný dopravný systém (IDS), postup prípravy realizácie prvej stavby IKD. Z ďalších bodov, ktoré pán námestník spomínal pri bode č. 21 bude na základe návrhov poslaneckých klubov urobená zmena. Teda išlo o nominovanie ľudí do dozorných rád správnych orgánov MFK Košice a v bode č. 34 tak isto to bude vysvetlené až pri bode č. 34. Takže hlasovať budeme pri dopĺňaní programu mestského zastupiteľstva iba o bode č. 22/1. Ostatné informácie budú priamo doplnené pri bodoch, ktoré spomínal pán námestník.

p. Gaj, poslanec MZ - Rád by som zaradil bod č. 45/a, a to je Prenájom pozemkov na vytvorenie parkovacích miest v katastrálnom území Košice - Sever. Máte to všetci pred sebou. Materiál prešiel všetkými referátmi, ktoré sa k tomuto majú vyjadriť. To je jeden návrh a druhý návrh pod číslom 15/a, a to je Úprava pravidiel prenajímania majetku mesta Košice a zriaďovania vecných bremien na nehnuteľnom majetku mesta. Tam ide o zmenu jedného slovíčka, kedy sa určené nájomné 40 eur na m2 reklamných plôch, by som rád zmenil na minimálne ročné nájomné. Ďakujem.

p. Raši, primátor mesta Košice - Ďakujem pekne pán starosta. Navrhol by som ich očíslovať ako body č. 45/1 a 15/1, aby sme to mali jednotne urobené. Poprosím ale organizačné, aby ste mi tieto body, ktoré pán poslanec spomenul, dali do ruky, aby som ich vedel prečítať, alebo mi ich poďte nájsť a zároveň poprosím aj odborné útvary, aby si tieto body prešli, aby sa vedeli k ním vyjadriť, pretože sú to body zaradené na rokovanie mestského zastupiteľstva pred schválením programu, aby sme dostali informáciu, či je všetko v poriadku. Dobre. Ďakujem pekne. Ďakujem mám tie body, už mi ich netreba. 

p. Filipko, poslanec MZ - Chcel by som požiadať, aby na fóre mestského zastupiteľstva vystúpil predseda Petičného výboru za občanov Mestskej časti Sever, ale aj iných mestských častí. Ide o petíciu vo veci požiadavky zapracovania do regulatívov územného plánu mesta Košice isté jasné pravidlá v oblastiach s prevažnou väčšinou rodinných domov. Navrhujem podľa možností, aby vystúpili na začiatku rokovania, vzhľadom na to, že sú prítomní aj občania. Môj návrh pôvodný je niekde za bod 2/1.

p. Raši, primátor mesta Košice - Ďakujem pekne. Má ešte niekto nejaké doplňujúce alebo iné návrhy. Ja som tú petíciu dostal. Dnes ráno som ju čítal. Je to legitímna požiadavka obyvateľov mesta, obyvateľov mestskej časti. Má svoje racio, nevidím v nej nejaký obsahový problém. Akurát som vysvetľoval pánovi starostovi,  pánovi poslancovi Filipkovi, že občan môže vystúpiť, keď s tým súhlasí mestské zastupiteľstvo, s čím problém nevidím, akurát väčšinou sú to vystúpenia k prerokovávaným bodom. A takýto bod ani bod obdobného charakteru nemáme v programe. Čiže je možné vystúpiť v bode rôzne. S tým problém žiaden nie je. Ale keď to chceme zaradiť ako bod č. 2/1, tak by mal mať formu bodu rokovania mestského zastupiteľstva. Čiže ak ma niekto nejaký iný návrh, ja si myslím, že podľa platného Rokovacieho poriadku je možné vystúpiť v bode rôzne, pretože návrh nespĺňa formu programu rokovania mestského zastupiteľstva. K inému bodu prerokovaného mestského zastupiteľstva ho priradiť nevieme. Má niekto nejaký návrh, aby sme to vedeli vyriešiť inak? Dobre. Čiže pán poslanec, nemáte to urobené vo forme bodu rokovania? Iba vo forme petície? Dobre, čiže ja potom navrhujem, aby sme dodržali Rokovací poriadok aj platnú legislatívu, aby sme informáciu o petícií občanov, tak ako nám ju predniesol pán poslanec Filipko, aby sme ju zaradili do bodu rôzne s tým, že by som poprosil pána poslanca Filipka, že keď sa budeme blížiť k bloku rokovaní o majetkových veciach, ktoré väčšinou idú v rýchlom tempe, aby avizoval tomu, ktorý vystúpi za petičný výbor, aby stihol prísť, aby to všetkým poslancom predniesol. Môže byť pán poslanec? Dobre, ďakujem pekne. Ak nemá nikto ďalšie doplňujúce návrhy k programu rokovania mestského zastupiteľstva, tak by sme najprv dali hlasovať za jednotlivé doplňujúce návrhy. Čiže ako o prvom budeme hlasovať o bode č. 22/1, ktorý predniesol pán poslanec a námestník Ing. Jakubov Informácia o aktuálnom stave projektu IDS, prosím hlasujte.

Hlasovanie č. 1 -	za: 45, proti: 0, zdržali sa: 0

p. Raši, primátor mesta Košice - Konštatujem že bod č. 22/1 sa zaraďuje do programu rokovania.
Ďalej budeme hlasovať o bodoch, ktoré predložil pán starosta Gaj. Najprv budeme hlasovať o bode, ktorý označujeme č. 45/1, tak ako bol predložený, je to Prenájom pozemkov, časti parciel 2854/1, 2853/1 a parcela 2853/2 v katastrálnom území Severné mesto za účelom výstavby parkovacích plôch na ulici Obrancov mieru. Hlasujeme o zaradení tohto bodu do programu rokovania, prosím hlasujte.

Hlasovanie č. 2 -	za: 45, proti: 0, zdržali sa: 0

p. Raši, primátor mesta Košice - Konštatujem, že tento materiál tak isto bude doplnený v celkovom programe rokovania. A teraz hlasujeme o druhom bode, ktorý predložil pán starosta Gaj. Je to bod označený ako 15/1 Úprava pravidiel prenajímania majetku mesta Košice a zriaďovanie vecných bremien na nehnuteľnom majetku mesta Košice, Pravidlá prenajímania majetku mesta Košice. Prosím hlasujte.

Hlasovanie č. 3 -	za: 45, proti: 0, zdržali sa: 0

p. Raši, primátor mesta Košice - Konštatujem, že aj tento bod bol zaradený. Oznamujem teda, že tieto 3 doplňujúce návrhy boli schválené. Poznámky k bodom, ktoré predniesol pán poslanec Jakubov k bodom 21 a 34 budú doplnené priamo pri rokovaní o jednotlivých bodoch, pardon 21, 34, 37 a program bude v bode rôzne doplnený o Informáciu o petícii občanov Mestskej časti Sever a iných mestských častí. Teraz budeme hlasovať o programe ako o celku aj s jeho úpravami. Prosím hlasujte.

Hlasovanie č. 4 -	za: 44, proti: 0, zdržali sa: 0

p. Raši, primátor mesta Košice - Konštatujem, že program sme schválili a oznamujem, že dnes sa budeme riadiť týmto schváleným programom rokovania aj s doplnenými bodmi programu. 
- - -

Overovatelia zápisnice: 	MVDr. Jozef Figeľ a Mgr. Ľubomír Grega	
- - -

Návrhová komisia

p. Raši, primátor mesta Košice - A teraz poprosím predsedov poslaneckých klubov, aby navrhli svojich zástupcov do návrhovej komisie. 

p. Géci, poslanec MZ - Dovoľte mi v mene poslaneckého klubu SMER - Sociálna demokracia a MOST - HÍD predložiť návrh na členov návrhovej komisie: p. poslankyňu Adamčíkovú, p. poslanca Kandráča a p. poslanca Kočiša Stanislava.

p. Raši, primátor mesta Košice - Ak sa nikto ďalší nehlási do rozpravy, nemá niekto pripomienky alebo iný návrh? Ak nie, tak budeme hlasovať o návrhu pána predsedu poslaneckého klubu, p. poslanca Géciho, ktorý navrhol do návrhovej komisie poslancov p. Adamčíkovu, p. Kandráča a p. Kočiša Stanislava. Prosím hlasujte.

Hlasovanie č. 5 -	za: 42, proti: 0, zdržali sa: 1

p. Raši, primátor mesta Košice - Oznamujem, že na XII. rokovaní mestského zastupiteľstva bude návrhová komisia pracovať v zložení poslancov p. Adamčíková, p. Kandráč, p. Kočiš Stanislav. Zároveň žiadam členov návrhovej komisie, aby zaujali svoje miesta vo vyhradenom 12. rade. Ostatným poslancom oznamujem, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov.
- - -

Bod č. 1 
Informácia o plnení úloh vyplývajúcich z uznesení MZ od VIII. rokovania MZ

p. Raši, primátor mesta Košice - Poprosím Ing. Lazúra, riaditeľa magistrátu, aby uviedol Informáciu o plnení úloh vyplývajúcich z uznesení mestského zastupiteľstva od posledného rokovania.

p. Lazúr, riaditeľ MMK - Obdržali ste informáciu o úlohách z minulých období, ktoré vyplývajú z uznesení mestského zastupiteľstva (MZ). Samozrejme máme splnené, priebežne plnené a nesplnené úlohy. Tie splnené sú väčšinou novšieho dáta z roku 2011, priebežne plnené sú staršie. Ja by som sa zameral na tie dve, ktoré sú nesplnené. Sú tak isto staršieho dáta. Jedna, konkrétne úloha, je na základe uznesenia č. 481 z júna 2008, kde bola úloha z kontroly Útvaru hlavného kontrolóra vysporiadať delimitáciu majetkovo postupne zverenie do správy Správy mestskej zelene, mestskej organizácie z dôvodu, že ide o dlhodobo trvajúci proces s tým, že postupne sa vytvárajú scelené plochy zelene, na základe nových geometrických plánov, na základe reklamácií, na základe spolupráce s katastrom aj na základe požiadaviek na rozpočet mesta Košice je to v podstate trvalá úloha, ktorá stále, keď dôjde k nejakému väčšiemu celku, ktorý sa dá vysporiadať, tak ten potom ide cez mestské zastupiteľstvo a ide do Správy mestskej zelene. Čiže v ďalšom programe doporučíme tento bod vypustiť. 
Potom to je uznesenie č. 1098 z apríla 2010, kde riaditeľ magistrátu mal zabezpečiť predloženie projektu mestskému zastupiteľstvu Modernizácia spaľovne II. etapa. Z dôvodu, že tam došlo k úplnej zmene, pretože pôvodne I. etapa, tak ako to bolo schválené v zastupiteľstve v roku 2010 mala ísť z eurofondov, to sa akosi tu nepodarilo, z toho titulu vlastne sa hľadalo náhradné riešenie, začala sa modernizácia I. etapa rekonštrukcia spaľovne č. 2 a kotla č. 2 a ďalších vecí až na základe vybavenia úveru na základe podpisu zmluvy s firmou, ktorá to robí a táto etapa bude ukončená až v štvrtom kvartáli 2013. Preto doporučujeme aj v ďalšom programe mestského zastupiteľstva tento bod posunúť až na koniec roku 2014, už keď bude nábeh nútená prevádzka prvej etapy a budeme vedieť čo Kosit zvládne alebo nezvládne z pohľadu finančných zdrojov a z pohľadu technologických postupnosti. Doporučujem informáciu zobrať na vedomie. 

p. Raši, primátor mesta Košice - Otváram rozpravu k bodu č. 1. 
Ak sa nikto nehlási do rozpravy uzatváram rozpravu a poprosím návrhovú komisiu, aby prečítala návrh na uznesenie.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach, podľa príslušných ustanovení Štatútu mesta Košice a Rokovacieho poriadku Mestského zastupiteľstva berie na vedomie Informáciu o plnení úloh vyplývajúcich z uznesení mestského zastupiteľstva od VIII. rokovania mestského zastupiteľstva.“

Hlasovanie č. 6 -	za: 42, proti: 0, zdržali sa: 2
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 2 
Informácia primátora mesta o svojej činnosti od XI. rokovania MZ

p. Raši, primátor mesta Košice - Dovoľte mi, aby som vás stručne informoval o mojej činnosti od XI. rokovania MZ, čiže od konania posledného zastupiteľstva 23. apríla 2011. Začiatok tohto obdobia sa niesol v duchu osláv Dňa mesta Košice. Zúčastnili sme sa spolu s viacerými z vás viacerých, takmer všetkých podujatí, kde mesto participovalo. Bolo množstvo kultúrnych, športových či zábavných podujatí. Boli obohatené o nové projekty, ako bol Projekt mesta zdravia či Deň Európy. Bola tu prezentácia krajiny Európskej únie prostredníctvom študentov bilingválnych gymnázií v našom meste. Položili sme základný kameň olympijského pamätníka, prijali olympijskú štafetu, či pripomenuli si 67. výročie ukončenia 2. svetovej vojny. Vyvrcholenie osláv Dňa mesta Košice bolo v Historickej radnici, kde sa odovzdávali Ceny mesta, Ceny primátora a Plakety primátora mesta Košice. Dôležitou súčasťou bolo aj monitorovací panel Európskej komisie v Bruseli, kde spolu s projektovým tímom Európskeho hlavného mesta kultúry sme sa zúčastnili monitoringu Európskej komisie, prezentácia Košíc v Bruseli. Monitorovací výbor následne odporučil Európskej komisii udeliť Košiciam cenu Meliny Mercouri, čím potvrdil správne smerovanie projektu aj spolu s finančnou odmenou v hodnote 1,5 milióna eur pre mesto Košice. Ďalej som absolvoval zahraničné pracovné cesty. Bol som v meste Guimaraes v Portugalsku, ktoré je nositeľom titulu Európske hlavné mesto kultúry 2012, kde sme sa spolu s pracovnými tímami oboznámili s postupom príprav a s priebehom a so všetkými pozitívnymi aj negatívnymi skúsenosťami, ktoré mesto Guimaraes s organizovaním tohto festivalu celoročného má. Zúčastnil som sa tak isto cestou späť v Zaragoze, na návšteve mesta Zaragoza, kde nám predstavovali projekt City Card, čiže karty, ktoré máme v pláne zaviesť aj v Košiciach. Tak isto nám predstavili ekologickú obytnú štvrť, ako pilotný projekt v Španielsku a možno víziu budovania sídlisk v budúcnosti s tým, že sme sa dohodli, že na podnikateľskej báze, pokiaľ to bude obojstranne prospešné, bude nadviazaná spolupráca medzi mestom Košice a mestom Zaragoza. Privítali sme tu reportéra maďarského rádia Košút, ktorý pribehol z Miškolca do Košíc, s cieľom vyjadriť touto formou podporu Košiciam ako Európskemu hlavnému mestu kultúry. Pri tejto príležitosti sme prezentovali prostredníctvom maďarských médií maďarskú verejnosť o projekte a aj o celom našom meste. Otvorila sa prvá hala priemyselného parku Immopark. Do leta by v ňom mali začať pôsobiť dve veľké nadnárodné korporácie s pozitívnou vyhliadkou postupného zaplnenia tohto priemyselného parku. Počas Dní mesta Košice sme spustili akciu KESA, čo je Košická stromová adopcia, kde nad rámec plánovanej výsadby, pod gesciou Správy mestskej zelene, chceme dať občanom možnosť aktívne sa zapájať do vytvárania nových zelených plôch a zveľaďovania životného prostredia. Prvých 20 stromov som vysadil spolu s námestníkmi a zástupcami mestských podnikov a s prezidentom U. S. Steel s tým, že od jesene bude táto možnosť ponúknutá starostom jednotlivých mestských častí a občanom, ktorí o to budú mať záujem. Podporili sme festival Envirofilm, výstavu fotografií Ad oculos zdravotne znevýhodnených autorov, ktorým sme ponúkli priestor priamo na magistráte a tak isto sme podporili aj Medzinárodný deň deti. Okrem iných informácií, ktoré budú obsiahnuté vo vašej správe, pokračovali aj s prípravou riešenia a dúfame, že do definitívneho riešenia Kostolianskej cesty a zabráneniu zosuvu pôdy a pádu kamenných blokov na cestu. Robili sme to cestou krízového štábu. Včera, v sobotu, sa udiala historická rekonštrukcia bitky pri Rozhanovciach. Chcem vám všetkým poďakovať za osobnú účasť aj za pomoc. Ten istý deň som prijal diplomatov z krajín Európskej únie aj z krajín kandidujúcich do Európskej únie, ktorí mali po meste a po Košickom kraji cestu na podporu a šírenie informácií o Európskom hlavnom meste kultúry 2013. No a včera mesto Košice spolu s rádiom Košice otvorilo Moyzesovu ulicu ako miesto aktívneho športovania v centre mesta, ktorá bude každú nedeľu 2 hodiny vyhradená pre Košičanov, ktorí chcú športovať priamo v srdci mesta. 
Ďakujem veľmi pekne za pozornosť a otváram rozpravu k bodu číslo 2. 

p. Halenár, poslanec MZ - Ľudia ma zastavujú s otázkou, či sa primátor mesta so mnou nezhovára, respektíve výsmešne,  čo to zasa vystrájam. Kolegovia poslanci, ak jeden z vás žiada primátora povedať, koľko dní sa zdržiava v Košiciach a pracuje ako primátor, vzhľadom na svoje pôsobenie v Bratislave ako poslanec Národnej rady, je to iba záujem vedieť nakoľko efektívne sa vynakladajú peniaze na mzdu primátora. Snaha odviesť pozornosť počtu dní, ktoré trávi primátor v Košiciach, má spor s poslancom, je nezmysel. Primátor má byť prvý muž mesta. Má sa starať o jeho rozvoj a blaho občanov Košíc, má riešiť dlhodobé problémy mesta a používať peniaze múdro a efektívne. Ak rokuje na ministerstve, máme vedieť s akým výsledkom. Ak rokuje s bankami, musíme vedieť, kto ho tým poveril, prečo sa tak deje a aký výsledok rokovania priniesli. Inak to môže byť kvalifikované ako zneužívanie právomocí verejného činiteľa. Vyzývam vás, poslancov, aby ste žiadali vysvetlenie primátora, prečo jeho vyhlásenie z februára 2012 o tom, čo všetko robí, nie sú ničím podporené vo výčte jeho práce za to obdobie. Všetci ste dostali otázky, ktoré som mu položil a aj odpovede mesta. Nenechajme túto vec zapadnúť, pretože by sa mohol niekto čudovať, prečo máme primátora muža, čo si vymýšľa, čím okrem iného upadá dôveryhodnosť jeho samotného, ako aj mesta Košice. Pýtajte sa aj ďalší z vás, či mu kážete, čo je pre vás dôležité. Svoj postoj k tomu, čo som povedal vyjadrím aj svojimi ďalšími hlasovaniami. 

p. Jenčová, poslankyňa MZ - Faktická pripomienka. Pán Halenár, mňa ako poslankyňu zaujíma, či toto mesto funguje alebo nefunguje. Či sa veci riešia, alebo neriešia? Mňa vôbec nezaujíma, či tu pán primátor sedí 3 hodiny, 15 hodín alebo 24 hodín. Pretože on tú môže sedieť aj 24 hodín, deň čo deň, a výsledok bude nulový. Takže každého normálneho poslanca by mal zaujímať výsledok práce, či magistrát funguje a plní to, čo my poslanci chceme a to čo chceli alebo chcú voliči a pán primátor, ako aj všetci my sa zodpovedáme voličom, ktorí ocenia to, či sme pre nich niečo urobili alebo nie. A ocenia aj to, či sme tu len tak sedeli, presedeli, aby sme mohli potom niekomu povedať, že áno sedel som tu 24 hodín, ale toľko, to čo tu sedí nie je dôležité. 

p. Brixi, poslanec MZ – Faktická pripomienka. Pán kolega Halenár, ja len vo faktickej, ja naopak neverím vám o tom, že vás v tomto meste ešte niekto z občanov za nejakým účelom vôbec zastaví.
 
p. Ihnát, poslanec MZ - Ja by som len zareagoval na pána Halenára. Ja osobne absolútne nemám taký dojem, že primátor by si neplnil niečo, alebo by zneužíval nejakú právomoc, alebo niečo podobné. Ja veľa vecí s primátorom riešim práve na klube napríklad Smer - SD a Most-Híd a v piatok sme doriešili napríklad problematiku, čo sa týka rómskej otázky na Luníku IX, ako budeme ďalej postupovať. Ďalej je to otázka, napríklad pri Metre, ktorá sa riešila aj s pánom Petrvalským. Musím povedať nahlas. Ďalej sú to aj iné otázky, ktoré občan ani nemusí vnímať, ani vy pán poslanec nemusíte vnímať a nie je to tu pertraktované  tu na tomto zastupiteľstve, ale riešia sa. Ja osobne nemám dojem, že by bola vyvolaná nejaká akási kauza, alebo niečo podobné zatiaľ za tieto 2 roky. Je to čistá hra v prospech tohto mesta a v prospech týchto občanov. Ďakujem. 

p. Grega, poslanec MZ - Faktická pripomienka. Ja chcem vyjadriť podporu za vedenie Mestskej časti Košice - Staré mesto, za aktívny prístup a za všetko, čo teda robí mesto pod tvojím vedením pre našu mestskú časť. Mimochodom, ja nikde nechodím, nie som v Národnej rade a nedávno sme mali hodnotenie práce a paradoxne mi bolo vyčítané, že nechodím na niektoré kultúrne podujatia, alebo že organizujem brigády. Takže to je taký dvojaký meter. 

p. Lazár, poslanec MZ - Samozrejme, že občan má právo vedieť plnú informáciu a ja si myslím, že gro informácií je o vás uvádzané na web stránke mesta. Je tam dostatok tých základných informácií, ktoré občan potrebuje. Tie ktoré nemá, pochopiteľne na základe zákona na tie sa môže spýtať, ale je potrebné rozlíšiť aj mieru zverejňovania informácii a uvediem jeden konkrétny príklad. Vieme dobre, že okolité mestá, napríklad zverejňovali pripravované veľké investície z ktorých nakoniec nebolo nič. Viete, čiže ono aj verejnosť má právo na informácie, ale miera tých verejne publikovateľných informácií má niekde svoju hranicu, aby nakoniec sa to samotné zverejňovanie neobrátilo voči mestu, resp. voči občanom tohto mesta. A snáď ešte takú osobnú poznámku. Ja som rok trávil s pánom primátorom v Bratislave, keď sme boli aj poslanci, mal som možno vidieť ako funguje Národná rada. A ja si myslím, že obrovská výhoda, ak primátor je poslanec Národnej rady. A to myslím si, že budem aj smerom do budúcna. Ďakujem pekne.

p. Raši, primátor mesta Košice - Ďakujem pekne. Ak sa nikto ďalší nehlasí, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice berie na vedomie informáciu primátora mesta o svojej činnosti od XI. rokovania mestského zastupiteľstva.“

Hlasovanie č. 7 -	za: 4, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 3 
Správa o činnosti Útvaru hlavného kontrolóra

p. Raši, primátor mesta Košice - Poprosím p. Jakubíkovú, hlavnú kontrolórku mesta, aby uviedla Správu o činnosti útvaru hlavného kontrolóra.

p. Jakubíková, hlavná kontrolórka - Dovoľte mi, aby som vás v krátkosti zoznámila s obsahom správy o činnosti, ktorá obsahuje súhrn kontrolných výsledkov vykonaných kontrol v Dopravnom podniku mesta Košice a na Magistráte mesta Košice vo veci poskytovaných dotácií v zmysle Všeobecného záväzného nariadenia č. 76 a zákona o rozpočtových pravidlách. Zároveň chcem poďakovať všetkým subjektom za poskytovanie súčinnosti pri výkone kontrol. 
Uvádzam zhrnutie kontrolnej činnosti. Magistrát mesta Košice. Nedodržanie podmienok ustanovených vo Všeobecnom záväznom nariadení a z toho vyplýva aj potreba novelizovať nedodržiavanie § 7 ods. 6 a § 16 ods. 2 zákona o rozpočtových pravidlách územnej samosprávy. 
Dopravný podnik mesta Košice. Kontrola bola zameraná na vybrané výnosové a nákladové položky za obdobie rokov 2010 a 2011. Kontrolné zistenia sú: poskytovanie zliav za nepravidelnú dopravu a za prenájom reklamných plôch napriek vykázanej strate na hospodárskom výsledku. Zmluvy obsahujú nesprávne označenie príslušných ustanovení jednotlivých paragrafov pravidiel upravujúcich výšku nájomného za prenájom nebytových priestorov. Prenajaté nebytové priestory nie sú presne vymedzené plošnou výmerou m2. Ceny prenájmov sú určované dohodou, neobsahujú presné stanovenie minimálnej výšky ročného nájomného vo vzťahu k účelu a príslušnej kategórie nebytového priestoru z hľadiska lokalizácie na území mesta. Doby nájmu sa uzatvárajú na dobu určitú. Majetok nebol prenajímaný na základe dražby alebo obchodnej verejnej súťaže. Nevyhodnotenie nesplnenia podmienok v účasti vo verejnom obstarávaní v súlade s podmienkami súťaží. Nedodržiavanie zákona o verejnom obstarávaní a to § 33 ods. 4 zákona. Kontrolovaný subjekt nepožiadal uchádzačov o doplnenie predložených dokladov. § 51 ods. 4 zákona kontrolovaný subjekt nezaslal záujemcovi súťažné podklady. V správe uvádzam finančnú analýzu za trojročné obdobie zameranú na ziskovosť a riziko, a to z dôvodu sledovania hospodárnosti a efektívnosti s dôrazom na zdroje mesta. Z tohto pohľadu konštatujem, že pretrvávajú a prehlbujú sa negatívne tendencie, ktoré môžu mať výrazný dopad na zdroje mesta v nasledujúcom období. Je nevyhnutné prijať opatrenie na zmiernenie týchto negatívnych trendov týkajúcich sa čistého imania, cenotvorby, aktualizácie stanov, vlastné imanie, zosúladenie zmluvy o výkonoch vo verejnom záujme, spôsob preukazovania predpokladanej straty s výkonom vo verejnom záujme, definovanie kapacity a kvality prepravy zo zákonom o cestnej doprave, nakoľko došlo k legislatívnej zmene. Úpravy stanovenia ekonomických oprávnených nákladov, ktoré si poskytovateľ uplatňuje ako ekonomické oprávnené náklady vynaložené pri výkone vo verejnom záujme. Ide o to, že výsledná kalkulácia v roku 2010 zahrnula pri vyúčtovaní náklady za reklamu a propagáciu, pričom v dodatku číslo 2, pri podpise neboli tieto položky zahrnuté. Taktiež je potrebné prehodnotiť položky za umývacie centrum, závodnú jedáleň, reklamu a propagáciu, obsah  správnej réžie, riešiť nadspotrebu pohonných hmôt. Bližšie informácie o ďalších kontrolných zisteniach sú uvedené v Správe o výsledkoch kontrol. 
Zároveň vám predkladám plán kontrolnej činnosti na II. polrok 2012. Ide o Bytový podnik mesta Košice, Magistrát mesta Košice a 4 školské zariadenia. Podľa plánu kontrolnej činnosti na prvý polrok 2012 prebieha na Magistráte mesta Košice a v dotknutých školských zariadeniach kontrola vybraných bežných a kapitálových výdavkov v programe číslo 4 Školstvo za rok 2011. Výsledky kontrol budú predložené na ďalšie rokovanie mestského zastupiteľstva. Ďakujem za pozornosť.

p. Raši, primátor mesta Košice - Ďakujem pekne p. hlavnej kontrolórke mesta a otváram rozpravu k bodu č. 3. 
Ak sa do rozpravy nikto nehlási uzatváram rozpravu k tomuto bodu a poprosím návrhovú komisiu, aby prečítala návrh na uznesenie.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice berie na vedomie: po 1) Správu o činnosti hlavného kontrolóra mesta Košice od XI. rokovania Mestského zastupiteľstva v Košiciach. Po 2) Správu o výsledkoch kontrol v subjektoch Dopravný podnik mesta Košice a.s. a Magistrát mesta Košice. Schvaľuje Návrh plánu kontrolnej činnosti Útvaru hlavného kontrolóra mesta Košice na II. polrok 2012.“

Hlasovanie č. 8 -	za: 44, proti: 0, zdržali sa: 2
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 4 
Správa o odpovediach na interpelácie a dopyty poslancov mestského zastupiteľstva, ktoré  boli  prednesené na XI. rokovaní MZ dňa 23. 04. 2012

p. Raši, primátor mesta Košice - Poprosím p. Ing. Lazúra, riaditeľa magistrátu, aby uviedol materiál Správa o odpovediach na interpelácie a dopyty poslancov mestského zastupiteľstva, ktoré boli prednesené na XI. rokovaní mestského zastupiteľstva dňa 23.04. 2012. 

p. Lazúr, riaditeľ MMK - V predloženej správe sú vlastne zhrnuté odpovede pre jednotlivé poslankyne, poslancov v zákonných termínoch do 30 dní po konaní mestského zastupiteľstva. Samozrejme, že tie odpovede sú tak špecifikované, že vlastne boli niektoré otázky "kvázi" ľahké a dali sa ľahko povedať. Sú veci, ktoré sa dajú riešiť len priebežne a trvajú dlhší časový interval. A potom sú veci, ktoré sú zložité, či už z pohľadu spôsobu riešenia alebo z pohľadu finančnej náročnosti. Čiže v tom zmysle aj boli dávané odpovede. Doporučujem mestskému zastupiteľstvu, aby zobral predmetnú správu na vedomie. 

p. Raši, primátor mesta Košice - Otváram rozpravu k tomuto bodu. 

p. Petrvalský, poslanec MZ - Ako som už avizoval na mestskej rade, dostal som odpoveď na vyberanie odpadu z kontajnerov na našom sídlisku, čo je hlavná činnosť našich neprispôsobivých občanov. Dokonca nielen našich, už tu spomínané Metro, tam je už síce málo ľudí, presunuli sa do iných lokalít. Máme Demeter, máme za čerpacou stanicou Shell a okrem toho celý Spiš k nám chodí nakupovať. A pokiaľ my budeme toto tolerovať dovtedy sa tejto otázky neprispôsobivých občanov nezbavíme. Celý problém je v tom, že odpoveďou na túto moju interpeláciu bolo to, že mi bolo odcitované VZN. Ja VZN poznám, čítať viem. Takže nečakal som takúto odpoveď. Skôr by bolo dobré, keby niekto sa začal zaoberať vecnými riešeniami týchto problémov. Napríklad, ako je rozšírenie radov členov Mestskej polície v našej mestskej časti. Zavedenie na exponované miesta kamerového systému alebo dokonca uzamykaním týchto nádob na odpad. Tým pádom, ako náhle ich odstavíte od takzvaných krmítok, v tom momente, podľa mňa, bude po probléme. Takže skôr v tejto vecnej rovine som čakal odpoveď. Dostal som odpoveď takú, akú som dostal. Takže bol by som veľmi rád, keby nabudúce na tieto pálčivé otázky, ktoré sa v našej mestskej časti vyskytujú, som nedostal odpoveď tým, že mi je odcitované VZN. 

p. Raši, primátor mesta Košice - Ďakujem pán starosta. Poprosím sa zamerať na tieto pripomienky pána starostu, lebo sú praktické a myslím si, že budeme tak pokračovať ako ste povedali. Ak sa nikto ďalší nehlási do rozpravy, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Rokovacieho poriadku Mestského zastupiteľstva v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na XI. rokovaní Mestského zastupiteľstva v Košiciach dňa 23. apríla 2012.“

Hlasovanie č. 9 -	za: 45, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 5
Plnenie uznesenia MZ v Košiciach č. 215 zo dňa 21. februára 2012 „Parkovanie v meste Košice – rozhodnutie o ďalšom postupe v realizácii parkovacích služieb v zóne spoplatnených parkovacích služieb“

p. Raši, primátor mesta Košice - Poprosím riaditeľa magistrátu p. Lazúra a potom tak isto vyzvem p. Milana Jankuru, aby uviedli materiál o plnení uznesenia Mestského zastupiteľstva v Košiciach číslo 215 zo dňa 21. februára 2012, ktorý bol Parkovanie v meste Košice - rozhodnutie o ďalšom postupe realizácie parkovacích služieb v zóne spoplatnených parkovacích služieb. Čiže p. riaditeľ veľmi krátko a potom dáme slovo p. Ing. Jankurovi. Poprosím, keď budú potom dotazy z pléna od poslancov, aby ste si ich zapisovali, aby ste im vedeli plnohodnotne zodpovedať. 

p. Lazúr, riaditeľ MMK - V zmysle pôvodných uznesení mestského zastupiteľstva Magistrát mesta Košice a Správa majetku mesta Košice (SMMK) s.r.o. dostali za úlohu jednak odsúťažiť externého poskytovateľa parkovacích služieb na území mesta Košice a po skončení súťaže, skôr, než sa uzavrie zmluva s novým poskytovateľom, návrh týchto zmlúv predložiť poslancom MZ na schválenie. A až po ich schválení potom dochádza k oficiálnemu aktu, resp. k neschválenie samozrejme. Myslím si, že tá ponuka finálna, ktorá vyhrala je maximálne výhodná tak pre mesto, ako aj pre Správu majetku mesta Košice. O bližšie vysvetlenie poprosím p. riaditeľa Jankuru. 

p. Raši, primátor mesta Košice - Poprosím konateľa spoločnosti p. Ing. Jankuru, aby podal informáciu.

p. Jankura, riaditeľ SMMK - Dovoľte, aby som vás v stručnosti informoval o podmienkach, ktoré sme dostali v rámci OVS od víťaza. Mesto Košice dostalo ponuku na priamy nájom vo výške 324 tis. eur ročne. SMMK za vysoko stratový Parkovací dom, podotýkam v minulom roku takmer 180 tis. strata, prenájom 192 tis. eur ročne. Okrem toho boli ďalšie 2 parametre v súťaži. Prvý parameter bola výška investícií do parkovacieho systému. Víťazná firma nám ponúkla 2 mil. eur investíciu do parkovacích systémov, z ktorých sa samozrejme predpokladá, že sa aj vytvoria nové parkovacie miesta tak, ako sme indikovali v súťaži. Predpokladáme vytvorenie cca 2000 parkovacích miest. A štvrté kritérium bol podiel mesta na výbere z parkovného na novovytvorených parkovacích miestach. Víťaz súťaže nám ponúkol nečakaných 50 % z výberu parkovného. Tzn. polovicu tržby, ktorú dosiahne on z parkovísk, do ktorých bude investovať výhradne tento subjekt, získa mesto. V súčte mesto, mestská firma, sme získali 516 tisíc eur ročne, čo je na úrovni dnešnej marže, ktorú robí na parkoviskách mestský podnik. Ale podotýkam, máme tu veľký investičný balík, na ktorý mesto ani mestská firma, podľa mňa, v tomto momente asi ťažko pristúpia. A samozrejme podiel 50 % z výberu parkovného, keď si zoberiete že dnes robíme cca 1,2 milióna eur na 2300 parkovacích miestach tak z 2000 parkovacích miest, v mojich odhadoch, vytvára pre mesto minimálne 200 tis., očakávam 250 až 300tis. eur ročne tržieb po tom, čo dôjde k preinvestovaniu do rozšírenia parkovacích služieb. Čo sa týka samotnej súťaže doplním p. riaditeľa Lazúra,  súťaž bola vyhlásená 5. marca. Bola uverejnená tak na webe mesta, ako na webe správy majetku a taktiež na webe Slovenskej parkovacej asociácie. Taktiež sme pristúpili k inzerovaniu v Hospodárskych novinách a v Pravde. Súťaž bola ukončená 30. marca. Súťažné podklady si písomne vyžiadalo 9 subjektov a ponuky sme dostali dve. Toľko, všetko. 

p. Raši, primátor mesta Košice - Otváram rozpravu k tomuto bodu. 

p. Süli, poslanec MZ - Keďže nepoznám podmienky zmluvy ani návrh zmluvy, ktoré malo by byť uzavreté s týmto výhercom, rád by som vedel predbežne, ako bude so zimnou údržbou týchto parkovacích miest? Kto bude opravovať údržbu a robiť údržbu na týchto parkovacích miestach? Kto bude robiť kontrolu, teda dodržanie parkovacích podmienok a čo sa týka tých 2000 parkovacích miest, či to nie sú súčasné parkoviská, ktoré nie sú dnes spoplatnené? Ďakujem.

p. Raši, primátor mesta Košice - Poprosil by som najprv spísať všetky otázky, lebo možno mnohé budú obdobného charakteru a potom komplexne zodpovedať. Inač nájomnú zmluvu máte v materiáli priloženú. Keď máte chvíľku času, pán poslanec, môžete sa pozrieť. Súčasťou materiálu je nájomná zmluva. 

p. Lasky, poslanec MZ - Dovoľte mi, aby som vás informoval o uznesení zo zasadnutia finančnej komisie. Finančná komisia odporúča mestskému zastupiteľstvu prerokovať a schváliť uzatvorenie nájomnej zmluvy medzi mestom Košice a spoločnosťou EEI s.r.o. o prenájme parkovacích plôch na pozemkoch mesta Košice za účelom výkonu parkovacích služieb, podľa predloženého návrhu a uzatvorením nájomnej zmluvy medzi Správou majetku mesta Košice a spoločnosťou EEI o prenájme Parkovacieho domu za účelom výkonu parkovacích služieb podľa predloženého návrhu. Za boli všetci prítomní, nikto nemal žiadne zásadné výhrady, prešli sme všetky tie finančné, takže všetko bolo z hľadiska finančného poriadku, ďakujem pekne. 

p. Gaj, poslanec MZ - Vážený pán primátor, poprosím vás, príloha číslo 12, ktorá je v tejto zmluve, je naskenovaná, nie je čitateľná a rád by som sa spýtal koľko služobných preukazov bude mať mesto Košice, keď mesto Zvolen v tejto prílohe má 50? Ďakujem.

p. Raši, primátor mesta Košice - Ďakujem pekne, to som zvedavý aj ja. Ďakujem pekne pán starosta, keď chceš, tak môžem ti tú dvanástku poslať, lebo mne ju vidno dobre. Pán poslanec Brixi, po ňom pán poslanec Berberich.

p. Brixi, poslanec MZ - Ja sa chcem na úvod poďakovať v mene všetkých poslancov za veľmi komplexne a veľmi kvalitne spracovaný materiál, ktorý sa tyká koncepcie parkovania. Chcem však poprosiť, ako zástupca Mestskej časti Košice - Staré mesto, ktorej sa samotný návrh v majoritnej časti dotýka, aby pri samotnej realizácii koncepcie, pri vytváraní nových parkovacích miest boli zohľadnené požiadavky občanov, požiadavky útvaru hlavného architekta, aby tie parkovacie miesta boli vytvorené na tých miestach,  vrátane sídliskových lokalít, je to možné a kde si to situácia vyžaduje. Ďakujem pekne.

p. Raši, primátor mesta Košice - Ďakujem pekne pán poslanec za vystúpenie. Myslím si, že inak to ani nemôže byť. Pán poslanec Berberich, nech sa páči.

p. Berberich, poslanec MZ - Ďakujem za slovo. Ja chcem pripomenúť možno ešte aj Mestskú časť Juh, lebo aj ich sa to bude týkať a myslím, že oni tam mali aj dosť veľké výhrady voči tomu, ale nie o tom som chcel. Chcel som sa opýtať tie 2 mil. v akom období majú byť investované? A druhá vec je, aký má byť, alebo aký bude v prípade uzatvorenia zmluvy postup, ak by nájomca chcel zdvihnúť parkovné?  Aká bude procedúra? Ďakujem pekne. 

p. Grega, poslanec MZ – Faktická pripomienka. Ja by som chcel k tomu ešte pripomenúť, aby keď sa to schváli, aby sa potom aj urýchlene riešila problematika, teda rozšírenia zonácia v Starom meste. Sám vieš, keď chodíme občas po tých uličkách napr. Škultétyho a podobne, že tá situácia je už neúnosná. Ďakujem.

p. Filipko, poslanec MZ - K predloženému materiálu prakticky môžeme povedať, že ponuka, ktorú mesto dostalo, je skutočne z ekonomického hľadiska dobrá. Mestu ostáva príjem, navyše budúci príjem môže pribudnúť z rozšírenia zóny. SMMK prakticky má postarané, aby nemusela platiť odvod mestu. Ostáva tu vlastne doriešiť zhruba 100 tis. eur ročne, ktorý je rozdiel medzi tým nájmom za Parkovací dom a sumou, ktorú musí ročne SMMK uhradiť ako splátky úveru. A samozrejme po splatení úveru ešte posledná splátka okolo jedného milióna eur, to je otázka na budúce roky. Čo sa týka občanov, v podstate toto riešenie by malo zaručiť isté garancie. Ostávajú súčasné ceny, aspoň pri spustení, teda systému, predpokladáme. Navýšenie cien by malo podliehať schváleniu mestskému zastupiteľstvu a teda mestu Košice, resp. SMMK. Pozitívna správa môže byť pre občanov, že sa predloží koncepcia riešenia statického parkovania. Je tu aj investícia do rozšírenia zóny. V podstate ja by som chcel predložiť otázku, či chce mesto riešiť spoločne so Správou majetku mesta Košice ten rozdiel, tých 100 tis. eur, ktorý bude musieť ročne splácať SMMK? Rozdiel v splátke úverov. A hlavne mám ešte otázku, lebo pri študovaní materiálu som nenašiel odpoveď na to, ako bude ďalej mesto postupovať so systémom vyhradených parkovacích miest v parkovacej zóne. Možno som to prehliadol, ale nenašiel som to ani v predloženej nájomnej zmluve, ani to akým spôsobom či prenajímateľ, či teda nájomca bude disponovať týmito miestami, alebo ostáva súčasne platný model, keďže vyhradené parkovacie miesta sú v režime VZN ako daň. A je tu istý príjem. Ja teraz presné číslo tých vyhradených miest neovládam. Ale, keď rátame, že ročná daň za takéto vyhradené parkovacie miesto v centrálnej mestskej zóne je niečo nad tisíc eur, ak ich má mesto, tak to je 100 tis. eur. Máme ich viac, takže je to istá položka, ktorú mesto buď získa, bude ju mať v rozpočte cez systém dane, alebo, ak to hodlá  presunúť na tú budúcu spoločnosť, v tom prípade musíme buď zmeniť VZN a zazmluvniť si tento systém. Toto je problém, ktorý som v predloženom materiáli nenašiel. Ďakujem. 

p. Raši, primátor mesta Košice - Potom na záver, poprosím zapísať si otázku, aby sme ju zodpovedali.

p. Lazár, poslanec MZ - Treba si uvedomiť, že príjem z parkovného je len jedna stránka veci. Samozrejme s týmto príjmom sú spojené výdavky a hlavne to sú výdavky spojené s prevádzkou a vyberaním vôbec parkovného ako takého. Ale obrovskou položkou je to, čo sme, už teraz spomínal p. kolega Filipko, Parkovací dom ako taký. Z ekonomického pohľadu Parkovací dom, pochopiteľne, bola veľmi zlá investícia, pretože tento Parkovací dom nemá reálnu návratnosť v súčasných podmienkach. Avšak musím povedať objektívne, že chápem aj bývalé vedenie, že bola to zase podmienka, aby sme mohli usporiadať Majstrovstvá sveta v hokeji. A ten prínos pre mesto z usporiadania Majstrovstiev sveta, ja dúfam, že do budúcna bude omnoho väčší. Inými slovami povedané, dnes čistý príjem z parkovného je minimálna čiastka po odpočítaní všetkých týchto položiek a akákoľvek forma, ktorá nám pomôže alebo zabezpečí znížiť splátky za Parkovací dom, to ešte raz podotýkam, bola nevyhnutná investícia a nepozeráme na to z pohľadu návratnosti, ale z pohľadu nevyhnutnosti nielen pre majstrovstvá sveta, ale vôbec pre spoločenské akcie v tomto meste. Možno, že pán riaditeľ by mohol ešte pár viet k tomu uviesť, pretože, myslím, že ja som to dával v minulosti do zastupiteľstva, aby aj Parkovací dom bol súčasťou riešenia parkovania v meste ako takom. A myslím si, že to riešenie navrhnuté je dobré. Mesto ušetrí, nájdu sa zdroje na rozvoj, ale čo je hlavné, dokážeme v konečnom dôsledku zaplatiť a splatiť aj tento Parkovací dom, ktorý hovorím po tretíkrát, je nevyhnutnou súčasťou infraštruktúry tohto mesta. Ďakujem pekne.

p. Raši, primátor mesta Košice - Je pravdou, že za prenájom parkovania bez Parkovacieho domu by bolo výrazne atraktívnejšie, ale mesto si nechce nechať záťaž, pretože naozaj Parkovací dom jej vytvoril v minulom roku 2011 stratu 180 tisíc eur. A to boli Majstrovstvá sveta v ľadovom hokeji, takže s touto iniciatívou prišiel vtedy p. námestník a preto sa dostalo do súčastí podmienok, čo si myslím, že je veľmi správne. 

p. Hlinka, poslanec MZ - Čo sa týka tohto materiálu, chcel by som sa vrátiť k uzneseniu miestneho zastupiteľstva Mestskej časti Košice - Juh, ktoré svojho času pri prerokovávaní celkového návrhu riešenia ďalšej etapy plateného parkovania v Košiciach, vyslovilo v uznesení požiadavku, aby sa ďalšie zóny rozširovania plateného parkovania a technického zabezpečenia celej situácii, aby boli vopred odkonzultované a odsúhlasené s dotknutými mestskými časťami na území, ktorých sa tie ďalšie etapy budú v budúcnosti najbližšej realizovať. V tomto materiáli, ktorý je tu dnes predložený v prílohe číslo 1, kde je vyznačený predmet nájmu konštatujem, že sú tu viac menej plochy, ktoré aj doteraz boli spoplatňované mestom Košice. Takže chcel by som sa vrátiť k tej pôvodnej veci, aby sa pri tvorbe definitívneho materiálu tej ďalšej etapy rozširovania zóny plateného parkovania neopomenula táto vec. Tak isto zrejme sa to bude týkať aj Starého mesta, prípadne iných častí, pretože my musíme nielenže prerokovať s dotknutými mestskými časťami, ale predovšetkým si vyriešiť otázku, ak ideme do medziblokových priestorov, ako budeme v budúcnosti riešiť oprávnené nároky obyvateľov, ktorí tam žijú z hľadiska rezidenčných kariet a rezidenčných poplatkov, atď. Takže toľko len by som poprosil, aby sa do budúcna na to pamätalo. 

p. Raši, primátor mesta Košice - Ďakujem pekne pán starosta. Poprosil by som od p. Ing. Jankuru tak, ako boli položené otázky jednotlivými prihlásenými do rozpravy, aby ich rad radom zodpovedal. Ďakujem pekne.

p. Jankura, riaditeľ SMMK - Prvá otázka p. Süliho. Čo sa týka samotnej zmluvy.  Zmluvy boli uverejnené na webe. Takže neviem, ako je možné, že nevidel text zmluvy. Čo sa týka teda predkladaného materiálu, ten obsahuje tak zmluvu so SMMK, ako aj zmluvu medzi mestom a spoločnosťou EEI. Otázka, či sú to tie isté parkovacie miesta, ktoré sú dnes neobsadené, ktoré budú súčasťou rozšírenia, no, myslím si, že tá spoločnosť, ktorá bude zabezpečovať rozšírenie, najprv musí prísť s koncepciou a potom uvidíme, či sú to tie isté parkovacie miesta. Takže, ako časť tých parkovacích miest v tom rozšírení, pravdepodobne budú aj plochy, ktoré mesto dnes vlastní a sú samozrejme pokračovaním dnes spoplatnenej zóny. Kto bude robiť údržbu a kto bude robiť kontrolu? Zmluva, ako taká, rieši prenájom parkovacích miest. Kvalitu parkovania, samozrejme, si bude kontrolovať mesto vo vzťahu k svojmu zmluvnému partnerovi. Tzn. že v prípade, že to nebude upratované, atď., samozrejme bude vedené reklamačné konanie. Sú tam mechanizmy zmluvy, ktoré to umožnia riešiť. Ale kto bude upratovať, my nevieme. Víťaz berie zmluvu s mestom ako nosnú na zaistenie činností a my mu nemôžeme diktovať, kto bude upratovať a kto nie. 
Otázka p. poslanca Gaja k tej prílohe. Odborná spoločnosť, ktorá kontrolovala prílohy, pokiaľ tam niekde v referenčných listoch je vyhradených 50 miest pre Zvolen, ja som si to nevšimol. Nikto si to nevšimol. Takže pozrieme sa na to, ale čo sa tyká samotnej prílohy, myslím si, že je irelevantné z pohľadu toho, že či to je problém pre samotnú zmluvu. 
Vyhradené parkovacie miesto, samozrejme pre mesto budeme riešiť. Rieši zmluva systémom záberu miest v prípade, že mesto bude chcieť zabrať parkovacie miesta pre akýkoľvek účel. Kompenzácia za jedno parkovacie miesto je pomerná cena za jedno parkovacie miesto ročne. Pokiaľ to bude na niekoľko dní, napríklad pre organizovanie rôznych súťaží, tak počet príslušných nie, je to presne ten systém na ktorom dnes funguje SMMK. 
Poslanec MZ p. Brixi z požiadavky. Tento systém schvaľovania týchto požiadaviek je samozrejme súčasťou toho, že koncepcia má byť schvaľovaná v mestskom zastupiteľstve. Tým by som asi odpovedal na vašu otázku. Pokiaľ niekto bude chcieť meniť alebo navrhovať zmeny v koncepcií, musí prísť na mestské zastupiteľstvo. 
Poslanec MZ p. Berberich. To je detto. 
Otázka Juh a centrum. To isté. Spoplatnenie zón musí byť prerokovávané. Otázka bola, do kedy bude nainvestované a postup pri zmenách cien parkovného. Zmeny cien parkovného patria do kompetencie mestského zastupiteľstva, vo vzťahu k schvaľovaniu koncepcie, a koncepcia obsahuje cenotvorbu. Čiže mestské zastupiteľstvo má plnú kontrolu nad cenotvorbou. Na investovanie máme tam v zmluve 2 termíny, ktoré sú kľúčové. Do ôsmich mesiacov má víťaz predložiť koncepciu prerokovanú s mestskými časťami, takže tým som odpovedal aj pánovi Hlinkovi. Na záver, a do šiestich mesiacov má prísť so záväzným harmonogramom k realizácii jednotlivých krokov. Čiže mu najprv musíme niečo schváliť a následne on si môže pripraviť harmonogram, investičný harmonogram na prípravu parkovísk a rozšírenia parkovania v meste. Takže to bol pán Berberich. 
Poslanec MZ p. Filipko. Odkiaľ zoberie SMMK 100 tis. eur na rozšírenie. Treba si uvedomiť, že SMMK bola vystavená tlaku dlhovej služby 300 tis. eur zostávajúceho kontraktu z VÚB, z pohľadu financovania Parkovacieho domu. To nikoho netrápilo predtým, v zásade sme to my riešili v rámci SMMK natiahnutím obchodnej marže. Musím priznať s plnou zodpovednosťou, že sa jedná o nižšiu kvalitu služieb, čo sa týka upratovania parkovísk, či zimnú, či letnú údržbu. Ale žiaľ, ináč to nešlo. Týchto 100 tis. eur, ktoré bude chýbať, predpokladám vyrieši racionalizácia spojenia SMMK a Bytového podniku mesta Košice (BPMK), kde sú veľké úspory, ktoré sú premietnuté v projekcii. Bude to samostatný bod. 
A čo sa týka samotného cashflow. V tom mate pravdu. Áno 100 tisíc tam chýba. Vieme o nich, ale žiaľ lepšiu ponuku sme nedostali. A vyhradené parkovacie miesta v parkovacej... Otázka p. Filipka, ktoré tvoria teda príjem mesta, tie sa budú správať presne tak, ako som hovoril. V prípade, že mesto zaberie parkovacie miesta prevádzkovateľovi parkovacích služieb, má v zmluve mechanizmus kompenzácie za to parkovacie miesto v cene, ktorá sa odvíja od výšky nájmu. Čiže my môžeme tento biznis na úrovni predaja vyhradených parkovacích miest držať ako samostatný mestský, ale za cenu, že samozrejme, pokiaľ niekomu prenajmeme parkoviská, potom ju následne vezmeme, tak mu musíme dať kompenzácie, ktorá je ale len vo výške jeho nájmu v pomere, ktoré máme a táto suma je výrazne nižšia na jedno parkovacie miesto, ako je suma ktorú dnes máme spoplatnenú z pohľadu tejto špeciálnej dane. Takže tak. Myslím, že som zodpovedal na všetky otázky.

p. Raši, primátor mesta Košice - Ďakujem pekne s faktickou poznámkou pán poslanec Berberich, po ňom pán poslanec Filipko. Nech sa páči.

p. Berberich, poslanec MZ – Faktická pripomienka. Ďakujem za slovo. Na moje dve otázky som dostal odpoveď, ale nezachytil som odpoveď, alebo myslím, že pán kolega Süli sa pýtal na kontrolu výberu parkovného. Neviem, či som dobre zachytil. A na toto som nezachytil zase ja odpoveď, ako bude tá kontrola zabezpečená. Doteraz, keď to robilo mesto, tak to robila Mestská polícia. Ako sa to bude robiť teraz? 

p. Raši, primátor mesta Košice - Dobre, potom naraz poprosím zodpovedať. 

p. Filipko, poslanec MZ - Faktická pripomienka. Chcel by som sa ešte opýtať na to vysvetlenie, takú otázku,  v tých 3300 zhruba parkovacích miestach sú zahrnuté aj tie rezervované? Alebo nie? Lebo pokiaľ mu ich neprenajímame, tak nemusíme mu platiť kompenzáciu. Asi tak je to jasné. Ďakujem. 

p. Raši, primátor mesta Košice - Áno, ďakujem pekne, poprosím Ing. Jankuru.

p. Jankura, riaditeľ SMMK - Začnem tou druhou časťou. Tá kompenzácia sa vzťahuje v prípade, že zoberieme nejaké parkovacie miesto. My sme nedokázali odčleniť v živom systéme, kde sa každý deň menia zábery na parkovacích miestach, ktoré miesta sú a ktoré nie sú ako vyhradené. Tzn. prenajímali sme počet parkovacích miest a v tabuľke sme jasne mali identifikované, koľko parkovacích miest je vyhradených. To bolo v prílohe súťažných podkladov, ktoré ste schvaľovali už vo februári. Tzn. že ten systém kompenzácie začne od momentu, keď mu odovzdáme parkovacie miesta a samozrejme na tých parkovacích miestach budú miesta, ktoré budeme mať v tom momente, keď ich odovzdáme, vyhradené pre systém, ktorý prevádzkuje alebo realizuje priamo mesto. 
Čo sa týka otázky ku kontrole, momentálne kontrolu realizuje SMMK vlastnými pracovníkmi v kombinácii s Mestskou políciou, a my prispievame. V rámci nákladových položiek máme aj položku pre dvoch policajtov Mestskej polície, plus kompenzáciu na jedno auto. My predpokladáme, že víťaz plynule a kontinuálne nastúpi do systému, ktorý prevádzkujeme dnes, pretože ten systém je funkčný. My prenajímame parkoviská s úplne iných dôvodov a to je z toho, že sme zadlžení a nedokážeme prísť k investičným peniazom. To je myslím že ten hlavný problém momentálne mestského podniku. 

p. Čekanová, poslankyňa MZ - Faktická pripomienka. Ja by som sa chcela opýtať a pretože v zmluve medzi výherným dodávateľom, alebo poskytujúcim služby parkovania a mestom Košice je spomenuté, že na základe koncepcie, novej koncepcie parkovania. Ja sa chcem opýtať, bola už nejaká nová koncepcia parkovania v rámci  uznesenia schválená? Že vlastne sa táto zmluva odvoláva na tú koncepciu? 

p. Raši, primátor mesta Košice – Ďakujem, potom znova poprosíme v bloku odpovedať.

p. Bereš, poslanec MZ - Ja som opäť nepočul odpoveď ohľadom Mestskej polície, či bude robiť výber parkovného, lebo kontrola v podstate bola to mestská firma a Mestská polícia pre mestskú firmu keď robila kontrolu výberu parkovného, bolo to v poriadku. Bude teraz Mestská polícia robiť kontrolu výberu parkovného pre súkromnú firmu? Ako je to zmluvne ošetrené? Lebo zase povedzme si, zaparkuje niekde auto, je tam parkovací automat, ten človek si ten lístok nekúpi, bude tam chodiť nejaký ujo Jožko a bude ako sankcionovať? A keď to bude robiť Mestská polícia? Ako je to zmluvne ošetrené? Bude to príjem pre Mestskú políciu alebo pre koho? To tam nie je. 

p. Raši, primátor mesta Košice - Ďakujem. Čiže, potom poprosím tá otázka po pani poslankyni bude, že kto bude fyzicky zodpovedný za výber parkovného a keď nie mesto, tak kto bude kontrolovať a ako toho, kto parkovné vyberá. Nech sa páči.

p. Jankura, riaditeľ SMMK - Takže, čo sa týka otázky, ktorá súvisela s tým, že či je schválená koncepcia. Koncepcia schválená nie je. Hovorí sa, aj v súťažných podmienkach aj v samotnej zmluve sa hovorí, o predložení návrhu novej koncepcie do ôsmich mesiacov. Do ôsmich mesiacov. To môže byť aj skôr a môže to byť aj v etapách. To zmluva nevylučuje. A predpokladáme, že práve ten veľký tlak, ktorý je okolo Parkovacieho domu aj v iných zónach, bude vlastne eliminovaný tým, že možno sa pôjde na 2, 3 etapy s koncepciou. To my nemôžeme za víťaza prejudikovať. Čo sa týka kontroly parkovného ešte raz zopakujem. Kontrolu parkovného realizuje momentálne SMMK vlastnými pracovníkmi. A do kontrolnej činnosti je zapojená aj Mestská polícia. Mestskej polícii SMMK v rámci nákladových položiek v parkovnom, v realizácii parkovacieho biznisu, prispieva refundáciou miezd a odvodov pre dvoch policajtov, plus nákladová položka na jedno auto. Takže toto je nákladová položka, ktorú máme my. Pokiaľ príde nový subjekt a povie že nechce, aby Mestská polícia spolupracovala, myslím si, že ho donútiť nevieme. Ale ako je to úplne štandardné a predpokladám, že budú chcieť, vzhľadom na to, že Mestská polícia vie efektívne a aj k SMMK pomáhala vytvárať tlak na neplatičov parkovného, že sa k tomuto systému dôjde. Ale ja vám neviem povedať, či ten príspevok bude na jedného policajta alebo možno na štyroch. To je vecou rokovania medzi Mestskou políciou a prevádzkovateľom.

p. Raši, primátor mesta Košice - Ďakujem pekne. S faktickými pripomienkami pán poslanec Süli, po ňom pán poslanec a starosta Gaj. Nech sa páči.

p. Süli, poslanec MZ - Faktická pripomienka. Prepáčte, že vstupujem ešte raz do diskusie s faktickou poznámkou. Mne sa nepozdáva, že nie je koncepcia parkovania a ideme podpisovať zmluvu. Ja by som snáď povedal, že mala byť jedna konkrétna koncepcia, ako to bude vyzerať a až potom podpísať zmluvu. Lebo toto poradie mi vadí, že nie je to tak. 

p. Gaj, poslanec MZ - Faktická pripomienka. Pán poslanec, pán kolega Süli ma trošku predbehol. Ja sa chcem odborníkov na parkovanie spýtať na jednu vec. Koľko percent, koľko miest z celkového objemu by malo byť určených na vyhradené parkovacie miesta pre invalidov a či budú spoplatnené.
 
p. Raši, primátor mesta Košice – Ďakujem. Pán inžinier, nech sa páči. Najprv ku koncepcii, potom ku miestam pre invalidov.

p. Jankura, riaditeľ SMMK - Pokiaľ by sme išli súťažiť schválenú koncepciu, tak tá súťaž by nebola o 330, alebo takmer 3300 parkovacích miestach, ale bola by o 3300 parkovacích miestach vysporiadaných plochách. Lebo, kde by ste chceli rozširovať, pokiaľ by ste nemali pripravené? To znamená, my by sme potrebovali ďalší možno rok prípravy na to, aby sme vôbec prerokovali, kam tú koncepciu dať cez Správu majetku mesta Košice (SMMK). A potom by sme vlastne naťahovali konkrétneho investora na niečo, čo by sme si rok rozprávali. Kde by sme to išli nejako rozšíriť. Myslím si že ten postup, ktorý bol zvolený bol správny, pretože definoval operáciu nad konkrétnym biznisovým priestorom a definoval budúce záväzky, ktoré sú pre investovanie u konkrétneho objemu peňazí, a v príprave rozšírenia nových parkovacích miest tam, kde to bude možné. Tzn. tam kde si neskôr dokážeme spolu mesto a tento subjekt povedať, že tu a tu sa to dá, preto lebo pozemky sa vysporiadané a investovať na tieto pozemky je možné. 

p. Bereš, poslanec MZ - Faktická pripomienka. Ale skutočne táto vec nie je doriešená. Ja sa ešte raz pýtam. Príde mestský policajt, niekto nemá zaplatené parkovné, dá mestský policajt pokutu a tá pokuta bude príjmom pre Mestskú políciu alebo príjmom pre súkromného investora? Bude tam nejaké prerozdelenie, alebo ako skutočne, táto vec nie je vôbec doriešená. Ďakujem. 

p. Raši, primátor mesta Košice - Nech sa páči pán riaditeľ.

p. Jankura, riaditeľ SMMK - Podľa súčasného systému je príjem z pokút príjmom Mestskej polície. A SMMK Mestskú políciu využíva v represnej činnosti v úvodzovkách na to, aby vlastne zabezpečila platené parkovanie. V opačnom prípade, keby sme to nekontrolovali, tak neplatí nikto. Čiže, táto činnosť a výber, už som povedal náklady na Mestskú políciu v rozsahu, v akom sa dohodne medzi víťazom a mestom a Mestskou políciou predpokladám, že minimálne v rozsahu v akom to dnes zabezpečuje SMMK, budú prekryté do budúcna, je to nákladová položka na úrovni Správy majetku MK.

p. Raši, primátor mesta Košice - Otázka bola. Po prenajatí to bude príjem prenajímateľa?

p. Jankura, riaditeľ SMMK - Pokuty nie. Prenajímateľ má príjem výhradne z parkovného. Z pokuty nie. Pokuty sú príjmom Mestskej polície všetky, v celom rozsahu. 

p. Bereš, poslanec MZ - A bude môcť Mestská polícia vyberať pokuty na súkromnom majetku? Akože o to ide. Teraz to je mestský podnik, čiže Mestská polícia pre mestský podnik. 

p. Raši, primátor mesta Košice - Ale to nebude súkromný majetok, bude to náš majetok. 

p. Bereš, poslanec MZ - No dobre, ale bude to mať v prenájme súkromná firma, bude to mať ako biznis a Mestská polícia musí mať ošetrené zmluvne so súkromným investorom tieto vzťahy. Ja len upozorňujem do budúcnosti, že toto si treba dať ošetriť, lebo toto vôbec nie je doriešené. 

p. Jankura, riaditeľ SMMK – Myslím, že sa tu cyklujeme dokolečka.

p. Raši, primátor mesta Košice - Treba na to myslieť, čiže už som pochopil aj ja, čo chcel p. Bereš povedať. Keď bude prenajaté parkovacie miesto a bude polícia vyberať pokutu, ktorá je príjmom rozpočtu mesta, aby to bolo ošetrené, pretože v danom momente prenajímateľom bude subjekt a nie SMMK. Hej, čiže o toto len ide. To bola len ako poznámka, aby sme na to nezabudli. 

p. Jankura, riaditeľ SMMK - Mesto prenajalo tieto parkoviská niekomu preto, aby robil verejnú službu. 

p. Raši, primátor mesta Košice - Nie, nie, to je v poriadku, to „B“ sú pokuty. 

p. Kaifer, poslanec MZ - K tejto otázke sa vyjadrujem.  Asi 5-krát bola zopakovaná. Existujú už aj rozhodnutia Najvyššieho súdu Slovenskej republiky, ktorý hovorí, že v prípade, ak sa prenajíma súkromnej spoločnosti, tak je to stále príjem polície, je to platba, poplatok resp. pokuta v zmysle verejného práva. Takže určite nemá nič spoločné so súkromným právom. Keď sa bavíme o súkromnej spoločnosti z hľadiska práva, bola tá SMMK rovnakou spoločnosťou, ako je spoločnosť, ktorá vyhrala výberové konanie. Takže v tomto prípade môže tu byť právny spor o to, čo p. poslanec Bereš tu spomínal, že či môže spolupracovať Mestská polícia. Podľa mňa nemôže podpísať Mestská polícia zmluvu s niekým, aby sa dohodla, že bude vykonávať svoje činnosti v zmysle zákona o obecnej polícií. Takže určite takú nejakú zmluvu asi nemôže podpísať, ale vykonáva verejnú službu, ktorá je definovaná v zákone  o obecnej polícií a táto platba je v zmysle verejného práva nie samostatnej nejakej súkromnoprávnej zmluvy. Ďakujem. 

p. Raši, primátor mesta Košice - Ďakujem pekne pán poslanec. Ak sa nikto ďalší nehlási, uzatváram rozpravu k bodu číslo 5 a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice na základe vyhodnotenia ponúk obchodnej verejnej súťaži Prenájom verejných platených parkovísk na území mesta Košice a Parkovacieho domu pri Steel Aréne v Košiciach za účelom výkonu verejných parkovacích služieb vyhlásenej Oznámením o vyhlásení obchodnej verejnej súťaže od 5. marca 2012, zverejneným na webovej stránke mesta Košice, dňa 6. marca 2012 v denníku Pravda a dňa 7. marca 2012 v Hospodárskych novinách, vymenovanou komisiou schvaľuje po 1) uzatvorenie nájomnej zmluvy medzi mestom Košice a spoločnosťou EEI s. r. o. o prenájme nehnuteľného majetku - parkovacích plôch na pozemkoch mesta Košice za účelom výkonu parkovacích služieb podľa predloženého návrhu. Po 2) uzatvorenie nájomnej zmluvy medzi Správou majetku mesta Košice s. r. o. a spoločnosťou EEI s. r. o. o prenájme Parkovacieho domu za účelom výkonu parkovacích služieb podľa predloženého návrhu.“
 
Hlasovanie č. 10 -	za: 33, proti: 1, zdržali sa: 12

p. Raši, primátor mesta Košice - Konštatujem, že uznesenie bolo schválené. 
- - -

Bod č. 6 
Návrh na zmenu termínu plnenia časti B) uznesenia mestského zastupiteľstva  č. 1098 zo dňa 12. apríla 2010 Projekt energetického zhodnotenia odpadu pre mesto Košice - MODERNIZÁCIA SPAĽOVNE

p. Raši, primátor mesta Košice - Pod bodom číslo 6 predkladám materiál Návrh na zmenu termínu plnenia časti B) uznesenie mestského zastupiteľstva č. 1098 zo dňa 12. apríla 2010 Projekt energetického zhodnotenia odpadu pre mesto Košice pod názvom Modernizácia spaľovne. Pán riaditeľ, prosím o krátke uvedenie materiálu.

p. Lazúr, riaditeľ MMK - Je to presne ten bod, ktorý bol aj vo vyhodnotení úloh na začiatku v bode číslo 1, kde som vlastne vysvetlil posun termínu na koniec roku 2014, pretože prvá etapa modernizácie a rekonštrukcie spaľovne v Kosite sa ukončí až v štvrtom kvartáli v roku 2013 a rutinná prevádzka nabehne v roku 2014. A tam sa vlastne ukáže potreba, rozsah a možnosti financovania druhej etapy, ďakujem. 

p. Raši, primátor mesta Košice - Otváram rozpravu k bodu číslo 6. 

p. Lazár, poslanec MZ - Vzhľadom na to, že som bol predseda Dozornej rady krátku chvíľu v Kosite, chcel by som uviesť pár faktov. Pán primátor dobre vie, že nebolo tomu raz v minulosti a nie je tomu ani teraz ináč, a nebude to vlastne ináč ani v budúcnosti, ak som mal pocit, že niekedy spracovatelia, teraz podotýkam spracovatelia, nie predkladateľ, lebo myslím si, že predkladateľ mohol by tam byť uvedený aj niekto iný, vzhľadom na to, že máme osoby poverené výkonom valného zhromaždenia, respektíve riaditeľa magistrátu, takže ak spracovatelia predkladajú materiál, ktorý si myslím, že nie je najvýhodnejší pre mesto, pre občanov, resp. že nie je úplne v súlade s predpismi tohto mesta, tak som sa viackrát zastal aj primátora a prijal k tomu jasné stanovisko. Ja si myslím, že posúvanie tohto termínu nie je dobré a poviem aj prečo nie je dobré. Preto, lebo to staviame na zlých základoch. Ten pôvodný materiál vznikol 14. apríla 2010. On už vôbec nekorešponduje dnes s reálnou situáciou, ktorá v Kosite je. A ja mám osobne obavu, že ak spätne dôjde ku kontrole, tak jednoducho tieto úkony, ktoré robíme teraz, nebudú platné, vzhľadom na to, že nie je platný vôbec ten pôvodný materiál, ktorý chceme pripomienkovať. Kosit mal dostatočne dlhý čas na to, aby to zrealizoval. Napriek tomu sa tak neudialo, hoci už pred rokom, myslím si, že niekedy v septembri, sa strašne naháňalo, aby sme podpísali úverovú zmluvu. Ja som s tým ani vtedy nesúhlasil. A poviem aj prečo som s tým nesúhlasil. Je to pomerne veľká investícia, ktorú nehovorím, že mesto nepotrebuje. Ja som celý čas hovoril, že tá investícia má prebehnúť transparentne, nakoľko mesto tam má tretinový podiel. Viete, ťažko ma presvedčiť o transparentnosti ak, a to som kritizoval ešte v roku 2010 pred primátorskými voľbami, keď Kosit pripravoval súťaž, na druhej strane už turbína stála na dvore. Myslím si, že o tom boli jasné fotky, boli o tom záznamy,  myslím, že o tom boli aj články v regionálnom denníku. Tak isto čerpanie úverov z roku 2011. Poviem pravdu, ja, ako predseda Dozornej rady som ani nemal informáciu o tom, že vedenie mesta schválilo čerpanie úveru, napriek tomu, že sme si nevyhradili väčšiu transparentnosť celého procesu. Toto je aj jeden z dôvodov, prečo som potom v januári odstúpil z tejto funkcie. Myslím si, že takéto riešenie, ako je teraz navrhnuté, že nie je výhodné ani pre mesto, ale v prvom rade nie je výhodné pre občanov. A viac-menej v našom programe volebnom, alebo v tom spoločnom, keď to môžem takto nazvať, sme jasne deklarovali, že urobíme všetko pre to, aby sa cena odpadu znížila. A ona sa podľa týchto údajov jednoznačne zvýši. Chcem preto pán primátor podať procedurálny návrh na prerušenie rokovania o tomto bode programu a dopracovania zmlúv, predloženie s tým, aby boli zapracované v materiáli hlavne podmienky mesta, čo sa týka zvýšenia transparentnosti celého obstarávania, vyhodnotiť kroky, ktoré sa doteraz udiali, či sú v súlade s pôvodným materiálom. Ak nie sú, treba ho schváliť a pripraviť na novo. Ja som to od začiatku navrhoval. Ja nie som proti investícii ako takej, ale som za to, aby prebehla v súlade s platnými predpismi. A tretiu časť. Ja by som požiadal, aby v tom materiáli bol uvedený výhľad ceny odpadu na najbližšie roky. Pretože robíme a všetci hľadáme riešenia na to, aby sme cenu odpadu ponížili. Takže poprosím vás, keď môžete zahlasovať o tomto procedurálnom návrhu. Ďakujem pekne.

p. Raši, primátor mesta Košice - Ďakujem pekne. Keďže bol daný procedurálny návrh, najprv sa bude hlasovať o procedurálnom návrhu a potom budeme ešte s prihlásenými v rokovaní pokračovať. Čiže budeme hlasovať o procedurálnom návrhu poslanca MZ p. Lazára o prerušení rokovania o tomto bode. Prosím hlasujte.

Hlasovanie č. 11 -	za: 32, proti: 5, zdržali sa: 7

p. Raši, primátor mesta Košice - Konštatujem, že rokovanie o tomto bode je prerušené s tým, že poslanci, ktorí boli prihlásení do odhlasovania tohto procedurálneho návrhu ešte vystúpia. Čiže to bola s faktickou poslankyňa MZ p. Čekanová, potom poslanec MZ p. Filipko.

p. Čekanová, poslanec MZ - Faktická pripomienka. Chcela by som súhlasiť so svojim predrečníkom, čo samozrejme ukázalo aj hlasovanie za procedurálny návrh a len toľko, že mesto Košice si splnilo svoje záväzky a čo robí Kosit? Prečo? Tieto otázky by som chcela mať zodpovedané ináč, priamo od  spoločnosti Kosit. 

p. Filipko, poslanec MZ - V podstate tiež som bol 4 roky predsedom Dozornej rady spoločnosti Kosit. A myslím si, na rozdiel od kolegu poslanca p. Lazára, že ten návrh bol úplne rozumný, nakoľko došlo dosť neskoro k podpísaniu tej úverovej zmluvy, celý proces sa oddialil a to riešenie tej druhej etapy prakticky keď vôbec nebola istá tá prvá etapa, či sa spustí, lebo tie procesy prebiehali pomerne dlho, je rozumné oddialiť na neskorší termín. 

p. Raši, primátor mesta Košice - Keďže bolo prerušované rokovania o bode číslo 6, tým pádom bola rozprava uzavretá. Čiže v bode číslo 6 sa bude pokračovať na najbližšom rokovaní mestského zastupiteľstva.
- - -

Bod č. 7
Návrh na zrušenie časti uznesenia Mestského zastupiteľstva v Košiciach č. 481 zo dňa    26. - 27.6.2008

p. Raši, primátor mesta Košice - Poprosím námestníka primátora p. Jakubova, aby uviedol materiál.

p. Jakubov, námestník primátora - Odporúčam, aby v súlade s predloženým materiálom bola zrušená časť uznesenia mestského zastupiteľstva č. 481 zo dní 26. až 27. júna 2008. Vzhľadom na to, o čom pojednáva dôvodová správa, ukazuje sa, že to uznesenie, ktoré bolo prijaté na základe kontroly a následne bolo zmenené uznesením č. 1124 z 27. apríla 2010 je ďaleko širšieho rozsahu, aby ho bolo možné plniť v stanovených termínoch. Tým pádom toto uznesenie je svojim spôsobom nerealizovateľné, odporúčame, aby v súčasnej podobe bolo toto uznesenie zrušené. Nevylučujem, že tak, ako sme rokovali s poslaneckými klubmi, že si sadneme, aby sme vedeli pripraviť nejaké logické znenie tohto uznesenia a na najbližšom zastupiteľstve ho prerokovať.

p. Raši, primátor mesta Košice - Otváram rozpravu.

p. Bereš, poslanec MZ - Tento materiál v podstate chápem, prečo sa má zrušiť. Je to v dôvodovej správe popísané, že tento postup je zdĺhavý, takže z toho hľadiska by som navrhol ani nie zrušiť toto uznesenie, ale predĺžiť termín. K čomu môže v podstate dôjsť a  myslím si, že prítomní páni starostovia môžu potvrdiť moje slová. X- krát sa stane, že občania sa dožadujú kosenia na nejakom objekte. My dáme podnet na mesto, mesto odpíše, že kosenie realizuje Správa mestskej zelene a Správa mestskej zelene odpíše, že tento majetok nemá zverený do správy. Čiže dochádza k takému pingpongu medzi mestom a Správou mestskej zelene. Tieto veci určite by bolo potrebné majetkovo vysporiadať. A ten proces delimitácie majetku, alebo zverenia do Správy mestskej zelene by mal priebežne pokračovať, čiže to uznesenie by malo ostať v platnosti a termín by tam mal byť stály. Tzn., že malo by sa priebežne pokračovať vo zverovaní týchto objektov a tohto majetku do Správy mestskej zelene, aby nedochádzalo práve k týmto veciam. Ak to tak nebude a bude tu nejaký verejný prísľub, tak akože fajn. Ale skutočne x-krát sa stane:  požiadavka na mesto, rieši to Správa mestskej zelene. Odpoveď zo Správy mestskej zelene: nemáme to zverené do správy. Takže kvôli tomu, upozorňujem na to. 

p. Jakubov, námestník primátora - Vážený pán poslanec. Ja si myslím, že znenie toho uznesenia, ako je naformulované, je fakt zlé, pretože objektívne nezhodnocuje potrebu technického riešenia daného problému a nezhodnocuje alebo nevyhodnocuje ekonomické potreby riešenia daného problému. Vzhľadom na to, ak my budeme predlžovať toto uznesenie, či si prijmeme dnes nejaký dvoj, troj, päťročný termín, to je veľmi komplikované. Ak si prijmeme termín stály, myslím si, že v konečnom dôsledku stály termín nám nerieši pokračovanie vo vysporadúvaní týchto pozemkov. Správa mestskej zelene naďalej pokračuje a priebežne plní toto uznesenie. Práve preto som si dovolil vložiť tú vsuvku, že bolo by dobré, aby sme sa oboznámili naprieč klubmi s technickým riešením tohto problému a na najbližšom rokovaní prijali nejaký záver, nejaké uznesenie, ktoré bude ale zmysluplné a budeme ho vedieť aj v reálnom čase plniť.

p. Raši, primátor mesta Košice - Ďakujem pekne, ak sa nikto ďalší nehlási do rozpravy, uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice zrušuje uznesenie č. 481 zo dňa 26. a 27. júna 2008 Správa o činnosti hlavného kontrolóra v časti C ukladá.“

Hlasovanie č. 12 -	za: 31, proti: 1, zdržali sa: 13
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 8
Návrh VZN mesta Košice o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta

p. Raši, primátor mesta Košice - Pani námestníčka nech sa páči máte slovo.

p. Lenártová, námestníčka primátora - Chcem povedať na začiatok, že napriek skutočnosti, že vedenie mesta Košice a odborné útvary Magistrátu mesta Košice sa nikdy nestotožnili, a aj spomínané ustanovenie pripomienkovali v rámci riadneho legislatívneho konania, sa nikdy nestotožnili s novelou zákona o sociálnych službách. Táto novela zákona o sociálnych službách, ktorá upravila povinnosť obcí v termíne do 30. 6. 2012 určiť výšku úhrad vo Všeobecne záväzných nariadeniach za poskytované sociálne služby tak, aby minimálna úhrada bola 50 percent ekonomicky oprávnených nákladov, je ale dnes, v deň rokovania mestského zastupiteľstva platná. A z tohto dôvodu je nutné v súlade s platným právnym zákonom prerokovať tento návrh Všeobecne záväzného nariadenia. Chcem povedať, že Všeobecne záväzné nariadenie pripravoval referát sociálnych vecí naozaj veľmi svedomito niekoľko mesiacov a je pripravené vo veľmi inovatívnom duchu a s inovatívnou filozofiou. Chcem povedať ešte niekoľko faktov. Úhrady za sociálne služby neboli upravované od roku 2007. Sumy úhrad za poskytovanie sociálnych služieb zariadení pre seniorov sú neprimerane nižšie, ako úrady v zariadeniach, ktoré sú zriadenými Košickým samosprávnym krajom. Rekonštrukcia zariadenia pre seniorov nám zvyšuje kvalitu bývania a rovnako úpravu úhrad za opatrovateľskú službu požadovali samotné mestské časti. Pôvodné Všeobecne záväzné nariadenie neobsahuje ani valorizačný mechanizmus. A z dôvodu zlej sociálnej dlhodobej politiky predchádzajúceho vedenia Strediska sociálnej pomoci, chcem ešte poukázať na niekoľko čísel. Zo súčasných 161 klientov iba 48 ľudí spĺňa podľa súčasne platnej legislatívy podmienku byť umiestnení do zariadení. Ostatní by túto podmienku v súčasnosti nesplnili. De facto máme v súčasnosti penzión, ktorý však zákon nepozná. S touto situáciou už žiaľ nemôžeme nič spraviť, pretože prechodné ustanovenia zákona hovoria o tom, že ak boli prijatí do zariadenia pred 1. 1. 2009 alebo pred 1. januárom 2012, v zariadení pre seniorov musia ostať. Naozaj v súčasnosti prijímame do zariadenia iba občanov zo stupňom odkázanosti 4, 5 až 6. Čiže tých, ktorí sociálnu službu potrebujú. Na záver svojej dôvodovej správy chcem povedať, že všetci vieme, že v nachádzajúcom júnovom rokovaní Národnej rady Slovenskej republiky je pripravená novela zákona o sociálnych službách a bude vykonávaná aj cez zákony pána primátora poslanca Národnej rady Slovenskej republiky. Chcem po začatí rozpravy dať procedurálny návrh na prerušenie rokovania o bode do septembrového zastupiteľstva. 

p. Raši, primátor mesta Košice - Otváram rozpravu. 

p. Lenártová, námestníčka primátora - Takže týmto dávam procedurálny návrh na prerušenie rokovania o bode číslo 8 Návrh Všeobecne záväzného nariadenia mesta Košice o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta Košice do septembrového zastupiteľstva. 

p. Raši, primátor mesta Košice - Hlasujeme o prerušení rokovania o tomto bode. 

Hlasovanie č. 13 -	za: 41, proti: 1, zdržali sa: 1

p. Raši, primátor mesta Košice - Konštatujem, že rokovanie o tomto bode bolo prerušené a posledný vystupujúci k tomuto bodu bude poslanec MZ p. Petrvalský, ktorý sa prihlásil pred prerušením rokovania o bode.

p. Petrvalský, poslanec MZ - Ja predpokladám, že v Národnej rade Slovenskej republiky bude o tejto otázke skutočne viac návrhov a protinávrhov, o ktorých sa bude jednať, lebo je to veľmi vážna záležitosť a chcem sa poďakovať pani námestníčke, že sa rozhodla pre takýto spôsob. 

p. Raši, primátor mesta Košice - Čiže z hľadiska platnej legislatívy sme boli povinní tento bod zaradiť do rokovania a prerokovať ho do 30. 6. To sme splnili. Nakoľko v zákone,  ktorý predkladám v stredu ráno o deviatej má byť daný pozmeňovací návrh práve k úprave tohto ustanovenia, preto sme rokovanie prerušili a podľa aktuálne platného zákona na ďalšom zastupiteľstve sa k tomu vrátime. Ja verím ctené kolegyne, kolegovia, že ste si vypočuli aj ten zvyšok, ako to vlastne v tom dome sociálnych služieb v minulosti fungovalo. Ďakujem pekne.
- - -

Bod č. 9
Návrh VZN mesta Košice o určení názvu ulice - Vínová

p. Raši, primátor mesta Košice - Prejdeme k ďalšiemu bodu. Tieto body budem predkladať v rýchlom tempe. a rovno otváram k nemu rozpravu. Ak sa nikto nehlási do rozpravy, uzatváram rozpravu a prosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o určení názvu ulice Vínová podľa predloženého návrhu.“

Hlasovanie č. 14 -	za: 42, proti: 0, zdržali sa: 1

p. Raši, primátor mesta Košice -  Konštatujem, že unesenie bolo schválené.
- - -

Bod č. 10 
Návrh VZN mesta Košice o určení názvu ulice - Pod Vitalinou

p. Raši, primátor mesta Košice - Otváram rozpravu. Ak sa nikto nehlási do rozpravy, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice, schvaľuje Všeobecne záväzné nariadenie mesta Košice o určení názvu ulice Pod Vitalinou podľa predloženého návrhu.“

Hlasovanie č. 15 -	za: 42, proti: 0, zdržali sa: 1
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 11
Návrh VZN mesta Košice  o určení názvu ulíc Tramínová, Rulandská, Modranská, Pezinská, Račianska

p. Raši, primátor mesta Košice - Otváram rozpravu k bodu č. 11. Ak sa nikto nehlási do rozpravy, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenie.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o určení názvu ulíc Tramínová, Rulandská, Modranská, Pezinská, Račianska podľa predloženého návrhu.“

Hlasovanie č. 16 -	za: 42, proti: 0, zdržali sa: 1

p. Raši, primátor mesta Košice - Konštatujem, že uznesenie bolo schválené.
- - -

Bod č. 12 
Návrh VZN mesta Košice o určení názvu ulíc Bazová, Jelšová, Hrabová, Jarabinová, Hlohová

p. Raši, primátor mesta Košice - Pod bodom číslo 12 predkladám materiál Návrh Všeobecne záväzného nariadenia mesta Košice o určení názvu ulíc Bazová, Jelšová, Hrabová, Jarabinová a Hlohová. Otváram rozpravu k tomuto bodu. Ak sa nikto nehlási do rozpravy, uzatváram rozpravu a poprosím návrhovú komisiou o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o určení názvu ulíc Bazová, Jelšová, Hrabová, Jarabinová, Hlohová podľa predloženého návrhu.“

Hlasovanie č. 17 -	za: 43, proti: 0, zdržali sa: 1
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 13
Návrh zmien a doplnkov VZN mesta Košice č. 78 o čistote a o verejnom poriadku

p. Raši, primátor mesta Košice - Pod bodom číslo 13 predkladám materiál Návrh zmien a doplnkov Všeobecne záväzného nariadenia mesta Košice číslo 78 o čistote a o verejnom poriadku. Dovoľte mi, aby som ho veľmi stručne uviedol. Dôvodom predloženia tohto návrhu bola žiadosť Železníc Slovenskej republiky, oblastného riaditeľstva, aby sa do VZN mesta Košice číslo 78 vložili nové ustanovenia a to kvôli tomu, aby sa zabránilo, resp. aby sa vymedzil priestor, v ktorom sa v súčasnosti fajčí. Je to priestor bezprostredne súvisiaci s vchodom na železničnú stanicu. Išlo o vymedzenie, aby bolo jasné, že sa fajčiť v blízkostí stanice nesmie. Čiže nešlo o 10 metrov ako takých, ale išlo o vymedzenie priestorov, kde bude jasné, že je to priestor, ktorý priamo súvisí s vchodom do železničnej stanice. A teda keď ľudia, eventuálne deti vchádzajú do železničnej stanice, nebudú ich vítať fajčiaci občania. Myslím si, že pre vás najmä tých, ktorý pracujete ako starostovia a miestni poslanci je druhá časť veľmi dôležitá, že vkladáme ďalšie ustanovenie do § 12a bod 2 a to: dávame mestským častiam v rámci svojej územnej pôsobnosti umožniť, aby si bližšie určili miesta, na ktorých je fajčenie obmedzené, respektíve zakázané. Čiže v § 12a bode 2 je napísané bližšie určenie miest, na ktorých je fajčenie tabakových výrobkov obmedzené alebo zakázané, môžu podľa svojich miestnych podmienok upraviť pre svoje územné obvody Všeobecne záväzným nariadením mestskej časti. Nejde len o stanicu, ale ide aj o možnosť, aby ste vy, ktorí svoje mestské časti poznáte najlepšie, mali túto kompetenciu to upraviť na úrovni mestských časti. 
Otváram rozpravu k bodu číslo 13. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 78 o čistote a verejnom poriadku podľa predloženého návrhu.“

Hlasovanie č. 18 -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 14
Návrh na zmenu a doplnenie VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice

p. Raši, primátor mesta Košice - Prejdeme k bodu číslo 14. Veľmi krátko uvediem materiál a potom dám slovo p. doktorke Kavečanskej. Odznelo v médiách množstvo, samozrejme pravdivých a na druhej strane nekomplexných informácií, pretože boli vytrhnuté z kontextu. Čiže, aby poslanci neboli zbytočne zmätení, okrem problematiky detí nad tri roky, bola pertraktovaná problematika detí do dvoch rokov, kde bolo písané, že štát na ne platí, potom že štát na ne neplatí, a tak ďalej. Čiže štát na detí v predškolských zariadeniach platí, ale náklady súvisiace s deťmi do dvoch rokov sú vyššie pre akúkoľvek obec a mesto. A je to z dvoch dôvodov, jednak preto, že vyžadujú väčší počet učiteľov, sú tam rozličné podmienky materiálno-technického zariadenia. To je jeden fakt. Čiže ten náklad, ktorý je jednoznačne naviazaný na deti do troch rokov je jednoznačne a verifikovateľný. 
Druhá vec. Pri výpočte obsadenosti tried sa deti do troch rokov, dúfam že to poviem správne, pani doktorka, dieťa do troch rokov sa ráta ako 2 deti. Čiže znižujú nám prevádzkovú kapacitu týchto zariadení a keďže deti do troch rokov sú narátané jedno dieťa za dve, nemôžeme doplniť tie triedy takým počtom detí do troch rokov a starších, čím samozrejme klesajú príjmy, ktoré by sme od štátu dostali na prevádzku týchto zariadení. Takže robíme to preto a samozrejme mesto chce zachovať túto službu aj pre rodičov detí do troch rokov, pretože pokiaľ majú možnosť pracovať, tak ten ich výsledný ekonomický efekt pre rodinu je väčší, ako keby museli tieto mamičky ostať s deťmi až do dovŕšenia troch rokov veku. Takže poprosím pani doktorku Kavečansku, aby to bolo každému jasné, aby tu nevznikali potom nejaké pochybnosti. 

p. Kavečanská, vedúca referátu školstva - Ja by som sa vyjadrila k tomu VZN veľmi stručne. Poviem, že zmena nastáva aj u ostatných základných umeleckých škôl, školských klubov, detí jazykovej školy, centrá voľného času, školských stredísk záujmovej činnosti. Ide tam hlavne v týchto prípadoch o zaokrúhlenie, pretože premena koruny na euro nám zanechala aj teda účinné maximálne výšky poplatku, ktoré boli dané zákonom, nám zanechalo eurá a centy na 2 desatinné miesta, s čím sa veľmi ťažko pracovalo. Čiže vo väčšine prípadov poplatky nie sú enormne zvýšené, ale ide o zaokrúhlenie na celé eurá. 
Ďalej, čo sa týka poplatku detí nad tri roky, išlo o zosúladenie poplatkov s mestom, Starým mestom, nakoľko v materských školách v Starom meste je tento poplatok 15 eur, čiže sme sa ujednotili a v celom meste bude 15, alebo navrhujeme, aby bol v celom meste 15 eur.  Posledná skupina sú tie dvojročné detí, ku ktorým by som chcela doložiť, že naozaj došlo zrejme ku komunikačným šumom. Ide o dvojročné deti, ktoré sú v štatistike vymedzené ako deti narodené od prvého do 15. septembra príslušného kalendárneho roku, čiže tie deti, ktoré v tom čase majú 2 roky. Takých detí náš štatistický výkaz, posledný sme robili 15. septembra 2011, nový sa bude robiť k 15. septembru 2012. Čiže k 15. 09. 2011 máme 4 také deti. V skutočností ale reálne počet dvojročných detí je oveľa vyšší. Tzn. k tomuto výkazu ich máme 483. Tieto deti nám vykazujú zvýšené náklady. Skúsim to povedať najprv veľmi zjednodušene. Financovanie na tieto deti dostávame ako na troj a viacročné, ale v zmysle legislatívy sa k nim musíme správať ako k dvojročným. Čo znamená v zmysle legislatívy? V zmysle legislatívy, ak chceme zachovať triedu s dvoma učiteľkami, tieto deti môžu byť v rozpätí v počte 5 až 10. Kým bežne trojročné deti a viac sa pohybujú v zmysle legislatívy 20, 21, 22 detí v triede. Čiže, my znižujeme kapacitu triedy na polovicu. Čiže sa nám náklady enormne zvyšujú. Ďalej v prípade, že ich máme viac ako 10, v takom prípade, či sú čisto v dvojročnej triede, teda v triede kompletne dvojročných detí alebo začlenené ku trojročným, musí byť určený tretí učiteľ. V tomto prípade máme 27 takýchto učiteľov, aby sme vyriešili túto situáciu. No a samozrejme nie až v takej miere, ako mzdové náklady, ale je aj materiálno-technické vybavenie pre tieto menšie deti. Každé dieťa vo svojom veku si vyžaduje svoje špecifiká. Ďalej ak ich máme menej ako 10 a máme ich začlenené do trojročných detí, tak tam už bolo povedané, dieťa sa počíta 2x, čiže opäť môžeme prijať menej trojročných detí. To boli hlavné dôvody, prečo sme rozhodli navrhnúť takýto príspevok. Ešte raz, oficiálne sú len 4 deti do dvoch rokov evidované vo výkazoch a ďalších 483. Keď si to spočítate, je to skoro dvojnásobok toho, čo dostaneme na tieto deti. Teda potreba skoro dvojnásobku tohto, čo dostaneme potrebujeme to vykryť práve zvýšeným poplatkom za deti.

p. Raši, primátor mesta Košice - Otváram diskusiu k bodu číslo 14. 

p. Petrvalský, poslanec MZ - Sedia medzi nami poslanci Národnej rady. Ja by som ich veľmi pekne chcel poprosiť, aby táto problematika bola vytiahnutá na svetlo božie v Národnej rade Slovenskej republiky a bolo navrhnuté ministrovi školstva, aby aj tieto dvojročné deti boli riadne brané do štatistík, aby mohli riadne navštevovať materské školy, aby sme my tu nemuseli robiť nejaké náhradné opatrenia. Toto by bolo podľa mňa úplne najjednoduchšie. Ďakujem pekne. 

p. Rusnák, poslanec MZ - Máme v dnešnom  programe minimálne 2 body, ja si myslím že aj bod 5 bude nakoniec o tom, ale minimálne 2 body, body 8, kde sme rokovanie prerušili. A tento bod o ktorom sa dnes bavíme, kde nám program ponúka istoty zvyšovania poplatkov, bohužiaľ pre skupiny, ktoré si možno nevedia pomôcť. Niekedy nevedia, ako si pomôcť z rôznych dôvodov a zvyšovať poplatky starým a deťom z akýchkoľvek dôvodov. Svedčí o tom, že ako mi povedal jeden pán, ktorého som stretol minulý týždeň, budem ho teraz citovať: "Kašlať na také mesto, ktoré sa nedokáže postarať o svoje detí a deti svojich obyvateľov a o svojich starých." Neviem, či toto riešenie a všetky tieto zvýšenia, pokiaľ som počúval predchádzajúce argumenty pani Kavečanskej, tak ma o tom nepresvedčili, že je to jediné možné riešenie a je to jediný možný liek na to, ako pomôcť možno rodičom aj týchto detí, ktorí možno nemajú na to, aby mesačne zaplatili možno tie vyššie poplatky. 

p. Raši, primátor mesta Košice - Ďakujem pekne pán poslanec. Ja len si teda vám láskavo dovolím pripomenúť, že o zákone v bode číslo 8 hlasovali poslanci vašej strany. Že prešiel v Národnej rade a teraz ho musíme my naprávať. Tak vás poprosím, aby ste boli, aj mysleli aj na tieto fakty. Po druhé, nemusíme tieto poplatky zvyšovať a môžeme potom tie peniaze dať na iné projekty, napríklad mestským častiam, pretože máme iba jeden rozpočet a musíme sa doňho vtesnať. Čiže túto službu poskytujeme, je dobrá vôľa mesta, že ju poskytuje, my to nemáme zo zákona, my to robíme práve preto, aby sme týmto matkám vedeli túto službu dať, pretože keď potom pracujú, tak celkovo získajú pre svoje rodiny viacej finančných prostriedkov. Tak budeme pragmatickí. Nie je ani pred voľbami, aby sme sa na rok museli meniť a to čo sme kedysi schvaľovali, naraz kritizujeme. 

p. Rusnák, poslanec MZ - Ďakujem pán primátor. Áno, máte pravdu v tom A). A v tom B) ale vy ste primátor tohto mesta a mali by ste iniciovať a hľadať cesty, ako v prípade, keď som primátor pomôcť týmto rodičom dnes, teraz, a tu, aj keď ten zákon je taký, aký je. Ďakujem.

p. Raši, primátor mesta Košice - Ďakujem pekne pán poslanec. Toto je hľadanie cesty, ako im pomôcť, lebo keď túto činnosť zrušíme, tak im všetkým uškodíme. Ešte raz si uvedomte, že my hľadáme cesty, ako túto činnosť pri finančnej mizérii zachováme. 

p. Gámcová, poslankyňa MZ - Ja som aj v minulosti mala dosť vážne výhrady voči zvyšovaniu poplatkov. A v súvislosti s tým by ma zaujímalo, či neboli nejaké pripomienky, napríklad aj zo strany riaditeľov ZUŠ a CVČ, pretože ja si osobne myslím, že hoci je to len zaokrúhľovanie, suma 11 eur za mesiac pobytu a školy dieťaťa v základnej umeleckej škole je naozaj veľa. Ja sa dívam na obyčajné rodiny, ktoré zastupujem. Sama mám 3 deti a veľmi rada by som ich všetkých umiestnila do rôznych krúžkov, ktoré by mali navštevovať, aby sa nestávali veci, ako pred dvoma týždňami, možno ste zaregistrovali 20 ročného chlapca, ktorý sa na KVP obesil. A týchto prípadov, bohužiaľ dennodenne počúvame, viac a viac na celom Slovensku. A naozaj by nám malo záležať na tom, aby sme vytvorili našim deťom tieto podmienky. Aj toto VZN je niečo v našich rukách, čo by sme mohli na to využiť, aby naše deti mohli, nie bezplatne, ale normálne v rámci svojich možností si zabezpečiť, aby naše deti mohli tieto veci využívať. Ja som presvedčená, v minulosti tu boli petície, boli tu ohlasy zo strany riaditeľov, že sú to nehorázne vysoké poplatky. Ja som čakala, že tieto poplatky sa mierne znížia aj vašou zásluhou. A bohužiaľ musím konštatovať, že nič sa neudialo. A neverím tomu, že tu neboli žiadne pripomienky. Chcela by som počuť pani vedúcu, či nie, či to bolo prerokované s riaditeľmi, ktorí mali možno sa k tomu vyjadriť. 
Druhá moja pripomienka. To nie je prvé VZN, ktoré by som vás chcela poprosiť, keď sa predkladá poslancom, aby sme ho mali v kompletnom znení, zvýraznené so zmenami, je naozaj pri toľkých materiáloch pre mňa veľmi komplikované si porovnávať. Hoci je to jednoduché, vo worde sa to dá urobiť, ja to dokonca aj ovládam, ale si myslím, že mnohí ďalší poslanci s tým majú problém, aby sme ho videli v kompletnom znení, aby aj občania si to mohli prečítať na web stránke mesta.

S. Kočiš, poslanec MZ – Faktická pripomienka. Ja som sa hlásil ešte k predrečníkovi, k pánovi poslancovi Rusnákovi. Nedá mi nezareagovať na slová "pre starých," "na starých a deťoch šetriť", a tak ďalej. Nedá mi, aby som si nespomenul, keď v predchádzajúcom volebnom období sme práve rušili školské a predškolské zariadenia, kde tieto slová asi prestali platiť. Čudujem sa, že zrazu niekto vyťahuje deti. Keď som ja spomínal deti, vyhral tu rozum, ekonomika. Teraz sa pýtam, kde sú tie predškolské zariadenia, prečo nám chýbajú. Ja si dovolím tvrdiť, ale nebudem tak hlasovať, len dovolím si tvrdiť, že by sme poplatok dali pomaly na 100 eur, ľudia budú ochotní dávať aj 100 eur. Proste máme nedostatok predškolských zariadení. My tu teraz sme na to, myslím, aj s Národnou radou, aby sme špekulovali, jak tento zlý stav, ktorý bol zapríčinený predchádzajúcimi obdobiami vyliečiť. 

p. Lasky, poslanec MZ - Dovoľte, aby som vás informoval, na základe dostatočných, môžem povedať dostatočných informácií a argumentov na finančnej informácií tejto citlivej záležitosti a uznesenie z finančnej komisie je: Finančná komisia odporúča mestskému zastupiteľstvu prerokovať a schváliť zmenu VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice podľa predloženého návrhu. Všetci prítomní boli „za“. 

p. Bereš, poslanec MZ - Nebudem sa vracať k veciam, ktoré tú už boli povedané. Čo mne vadí pri tomto materiáli. Prvá vec. Ak ste si všimli dnes v Korzári, tak v dôvodovej správe boli uvedené veci, kde prednosta Krajského školského úradu tvrdí, že deti do troch rokov nie sú uvedené v štatistických výkazoch a mesto na ne nedostáva finančné prostriedky nezodpovedá skutočnosti. Tzn. že viac menej je tu písané, že mesto nevysvetlilo, prečo v dôvodovej správe píše, že na dvojročných škôlkarov štát neplatí. To je jedna vec, to sa týka tých detí od dvoch do troch rokov. Druhá vec je zdôvodnenie. Prepáčte, ale či ste si to všimli, alebo nie, doteraz mesto platí na škôlkarov 9,96, ak dobre viem a teraz sa to zvyšuje na 15 eur. Čiže síce nie je to zvýšenie o 400 percent ale o 50 percent. A zdôvodnenie tohto zvýšenia, ak ste postrehli bolo, aby došlo k ujednoteniu so Starým mestom. Čiže ak dôvod zvýšenia o 50 % poplatku má byť ujednotenie so Starým mestom poplatkov, tak sa mi zdá, že tento dôvod je veľmi chabý. Keby bolo povedané, že sú tam nejaké finančné problémy, zvýšená ekonomická náročnosť, beriem. Ale dôvod ujednotenie so Starým mestom? Ja poviem, nech sa Staré mesto ujednotí so zvyškom mesta a nech aj v Starom meste nie je 15 ale 9,96. Myslím, že by to bolo jednoduchšie, lebo škôlok vo zvyšku mesta je menej, ako v Starom meste. Čiže z tohto hľadiska, tých dôvodových správ a vysvetlenia a zdôvodnenia, je to absolútne chabý materiál, s ktorým sa ja nemôžem stotožniť a neberiem tieto argumenty. Prepáčte, ďakujem. 

p. Raši, primátor mesta Košice - Ďakujem, určite prepáčime, pán poslanec Berberich nech sa páči.

p. Berberich, poslanec MZ - Ďakujem pekne za slovo. Ja by som sa chcel pripojiť aj k predrečníkom, možno že k p. Petrvalskému a chcel by som poprosiť, neviem, či som dobre zachytil, možno, skúste ma počúvať. Neviem či mám dobrú informáciu. Vraj sa pripravuje nejaká zmena zákona ohľadne financovania. Tak ak sa takáto zmena chystá, možno by bolo vhodné to urobiť tak, ako v tom predchádzajúcom bode. Neviem síce termín, nepoznám, tej novely, ak sa teda vôbec pripravuje a myslím si, že naozaj by bolo vhodné , keby sa riešilo to nejakým takýmto spôsobom, aby sa tu naozaj tie poplatky nemuseli prenášať na občanov. A zároveň, ak mám teda dobrú informáciu, ešte raz hovorím, ak sa teda chystá zmena zákona o financovaní, tak by som zároveň aj požiadal o riešenie, čo sa týka tých cirkevných škôl, pretože tam je stále tá klauzula 88 percent, ktorá je pretrvávajúca odkedy to VZN je a tam dochádza stále k nedostatku finančných prostriedkov aj napriek takým poplatkom, ktoré tie cirkevné škôlky, napríklad už majú 15 eur zavedený poplatok, aj tak im tie financie, ktoré dostavajú, nestačia. Takže ak teda môžem poprosiť pánov poslancov, ktorí majú takú možnosť v parlamente, aby sa toto pripravovalo, aby sa myslelo aj na toto. Ďakujem veľmi pekne. 

p. Petrvalský, poslanec MZ – Faktická pripomienka. Ja len chcem reagovať na svojho predrečníka. Ja vysvetlím, skôr kde inde, kde by som skôr hľadal tie peniaze. Ja mám taký dojem, že v určitom období sa na Slovensku rozmnožili univerzity ako huby po daždi a jeden profesor učí na troch univerzitách. A toto financujeme a financujeme a financujeme. Absolventi niektorých univerzít idú rovno na úrad práce. Nie sú absolútne uplatniteľní. Bolo by dobré, keby sa skutočne urobila reforma školstva. Peniaze, ktoré by sa na takýchto nezmyselných veciach ušetrili, radšej by sa vrazili do mladej generácie. Radšej by sme financovali skutočne tie dvojročné deti v materských školách, atď., radšej by sme prispeli viac na základné umelecké školy, na základné školy. Toto by bolo podstatne efektívnejšie. Ale bohužiaľ, my tu dole sme moc malí pešiaci, aby sme sa takýmito otázkami zaoberali. Preto prosím poslancov Národnej rady, aby sa do toho obuli. 

p. Blaškovičová, poslanec MZ - Som v radách škôl a práve umelecky zameraných. Naozaj často sa teda stretávam s tým, že vzdychajú učitelia aj rodičia, že aké sú vysoké poplatky. Je to pravda. Ja si pamätám, ako dieťa som chodila 5x do týždňa na 5 rôznych záujmových krúžkov, skupín a divadielok, tanečných krúžkov, atď, atď. Neplatili sme nič. Vtedy sme hovorili, že žijeme v socializme, všetci sme mali všetko, boli sme si rovní v tomto, že kto kam chcel, mohol ísť. Dnes to tak nie je. Chceli sme to sami, chceli sme to v novembri 89, chceli sme sa posunúť niekam ďalej. Je mi úprimne ľúto, že nie každý si môže dovoliť všetko to, čo by chcel. Prepáčte, ale aj keď je niekto hladný, nikto mu nedá chlieb zadarmo. Takže sú veci, za ktoré jednoducho musíme platiť, keď chceme mať niečo naviac. Čo sa týka tých škôlok v Starom meste,  pán poslanec Bereš, škôlky financuje mestská časť. Tzn., že keď chceme, aby tie škôlky boli efektívne a mohli fungovať ďalej, tak jednoducho vyberáme od rodičov taký poplatok, ktorý si môžu dovoliť. Keď si to môžu dovoliť rodičia v Starom meste a nielen tí tam vodia svoje deti, tak je asi aspoň trošku spravodlivé, aby v týchto škôlkach sa neplatilo viac ako v tých ostatných. Takže skúsme to otočiť naopak. Úprimne by som bola rada, keby naozaj sme nemuseli vyberať poplatky. Ale potom rozmýšľajme, odkiaľ tie peniaze z toho mestského rozpočtu zobrať. 

p. Raši, primátor mesta Košice - Ďakujem pekne pani poslankyňa. Kým dám slovo faktickým poznámkam, v júni došlo o 500000 eur menej z výnosu daní fyzických osôb. Čiže aj to je fakt. Môžeme si tu schváliť čo chceme a odrazí sa to na financovaní mestských častí, ostatných položiek. 

p. Jenčová, poslanec MZ - Faktická pripomienka. Prepáč kolegyňa, poslankyňa Blaškovičová, ale aj ja som chodila na ĽŠU za čias hlbokého socializmu pred tridsiatimi piatimi rokmi. A keď ma pamäť neklame, nejakých 40,- korún mesačne sme platili. Čiže nikdy neboli, nebola záujmová služba, teda činnosť zadarmo. Je pravda, že boli to iné sumy, ale berme že 40 korún pred štyridsiatimi rokmi a 300 korún teraz, nie je až taký nenormálny nárast. A fakt máš pravdu, že nič nie je zadarmo, všetko niečo stojí. A nechápem prečo tu páni poslanci sa teraz jak chceme dať to zadarmo, hento zadarmo, ono zadarmo. Dajte konkrétny návrh a nie zbytočne sa tu rozprávajme ako každý chce. Aj ja by som chcela, každý z nás by chcel, aby bolo všetko zadarmo. Ale bohužiaľ to nie je možné. 

p. Bereš, poslanec MZ - Faktická pripomienka. Hovorím, mne vadí dôvodová správa, ten dôvod. Hovoríme o Starom meste. Ja si myslím, že rodičia v súkromných škôlkach platia ešte viacej ako v Starom meste a tak isto nejdeme zjednocovať financie, ktoré platia rodičia v súkromných škôlkach so Starým mestom a podobne. Čiže mne chýbajú ekonomicky zdôvodniteľné podklady na základe ktorých by bol vyrátaný nejaký fakt, zdôvodniteľné zvyšovanie. Ja skutočne už teraz nechcem byť zlý, ale pred dvoma mesiacmi... a ďalšia vec, že či nie je konflikt záujmov  keď budem hlasovať, lebo mám dieťa v škôlke . Ako mňa 5 eur nezruinuje, ale pred dvoma mesiacmi sa rozdávali čokoládky v škôlke a bolo povedané, že to vám posiela pán XY. Nebudem teraz hovoriť. Čiže jedna vec je rozdávať cukríky a čokoládky v škôlkach a o 2 mesiace zvýšiť poplatky. 

p. Raši, primátor mesta Košice - Ďakujem pán poslanec, pokiaľ teda XY je RR, tak ja zo zásady kupujem z vlastných peňazí, čo by ste zrejme vy v živote neurobili. Ďakujem pekne. Pán poslanec Süli.

p. Süli, poslanec MZ - Treba rozprávať o tom, že prečo táto diskusia vznikla v takom rozsahu ako vznikla. Predovšetkým preto, lebo v materiáli postrádam jeden údaj. Čo stojí mesto jedno dieťa v materskej škole, celkové náklady včetne vody, vykurovanie miest, obvodov. Dá sa pekne vyrátať koľko stojí jedno dieťa v tomto zariadení toho to mesta. To na jednej strane. Určite podstatne viac, než ten príspevok je. Na strane druhej treba to porovnať, ešte aj so súkromnými materskými školami, kde ponúkajú rôzne nadštandardné služby, ako vyučovanie cudzích jazykov v troch, v štyroch rokov života dieťaťa. Mám takú informáciu, že sú materské školy, kde vyberá viac než 100 eur na mesiac na jedno dieťa, lebo tam to je tak a čuduj sa svete, je je to tam v podstate obsadené. V tom socíku, o čom rozprávame, nemal som možnosť svoje deti dať do materskej škôlky, lebo tiež nebol dostatok miest ani vtedy. Tak súkromná pani, teda pani, ktorá sa starala o moje deti, veru brala už vtedy viac, ako dnes my chceme príspevok. Ja si osobne myslím, že keď máme za cieľ, aby tie centra voľného času fungovali, mali by sme o to mať eminentný záujem, nakoľko alternatíva je schodisko, sídlisko a drogy. Pokiaľ toto budeme v tomto meste dotovať a chcieť lebo ekonomicky nebudeme vedieť udržať tento systém, tak potom môžem všetkým tu len blahoželať. Bola tu tendencia zrušiť základné umelecké školy. Nebudem hovoriť mená, lebo by som nechcel nikoho uraziť, ale bolo to tendenčné a prenajať priestory niekomu inému za dobré peniaze. Ja si myslím, že treba nájsť konsenzus. Podľa mojej mienky, návrh je dobrý. Dobrý. Či sa nám to ľúbi, či nie. To je otázka kľúčová: „Chceme to udržať alebo nechceme udržať?“ Máme na to peniaze, nemáme na to peniaze? A keď chýba nám len tých 5 eur čo sa týka zvýšenia, prosím s kľudným svedomím to odsúhlasme, aby sme zachovali existenciu týchto zariadení. To je všetko čo som chcel povedať. 

p. Raši, primátor mesta Košice - Ďakujem pekne pán poslanec. Presne o to ide. 

p. Grüllingová, poslankyňa MZ - Faktická pripomienka. Áno, ja by som chcela zareagovať, ale na predrečníka poslanca p. Süliho, na p. poslanca Bereša. Toľko demagógie pán poslanec, koľko ste už dnes povedali, to už si nepamätám ani na nejakých predchádzajúcich zastupiteľstvách. Tak by som chcela poprosiť, dávam procedurálny návrh na ukončenie diskusie.

p. Raši, primátor mesta Košice - Ďakujem pekne. Prosím hlasujeme o návrhu poslankyne p. Grüllingovej o ukončení diskusie k tomuto bodu.

Hlasovanie č. 19 -	za: 33, proti: 2, zdržali sa: 4

p. Raši, primátor mesta Košice - Pán poslanec, na vaše dovysvetlenie. Keď stlačíte tlačítko faktická pripomienka či procedurálny návrh, to tlačítko je rovnaké. Takže znázorňuje sa to rovnako, čiže ja som to vyhlásil ako faktickú, lebo som nevedel, že pani poslankyňa dáva procedurálny návrh, ale ona potom  povedala, že dáva procedurálny návrh. To tlačítko je to isté. Takže vás poprosím, prečítajte si Rokovací poriadok. Ďakujem pekne. Tým pádom je diskusia ukončená. Pred ukončením diskusie, bola podaná faktická pripomienka, pán Michal Kočiš, nech sa páči.

M. Kočiš, poslanec MZ - Faktická pripomienka. Nebudem sa vracať k celej tej diskusii. Naozaj ma taká jedna súvislosť napadla vo vzťahu k tomu, čo sme rozprávali a tie deti 2 až 3 roky, bolo povedané medzi 400 - 500 počet a poplatok sa zvyšuje o nejakých 35 eur. Keď to vynásobíme, cca sa bavíme o nejakých 15000 eur. V bode pri parkovaní sa zistilo, že nám tu lieta 100000 eur, ktoré nie sú pokryté v zmluve. A toto problém nie je. Ale keď chýba 15000 eur, tak to hodíme na Košičanov. Toto mi taká disproporcia sa mi zdá. 

p. Raši, primátor mesta Košice - Ďakujem za faktickú pripomienku a poprosím návrhovú komisiou o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, Zákona o meste Košice a Štatútu mesta Košice schvaľuje zmenu Všeobecne záväzného nariadenia mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice, nariadenie o určení výšky príspevku v školách a školských zariadeniach podľa predloženého návrhu.“

Hlasovanie č. 20 -	za: 33, proti: 7, zdržali sa: 6
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 15
Návrh pravidiel prenajímania školského majetku vo vlastníctve mesta Košice

p. Raši, primátor mesta Košice - Poprosím pani námestníčku doktorku Lenártovú, aby predložila, aby uviedla materiál.

p. Lenártová, námestníčka primátora - Ide o návrh pravidiel prenajímania školského majetku vo vlastníctve mesta Košice. Na úvod chcem povedať, že mesto Košice má rozsahom najväčší školský majetok na Slovensku. A vlastne tieto pravidlá upravujeme z dôvodu  opäť zosúladenia s legislatívou, pretože je platný od 1. 1. 2011 zákon č. 507, s ktorým sa mení a dopĺňa zákon Slovenskej národnej rady z roku 1991 o majetku obcí a zaviedol pri nakladaní s majetkom obce nové právne inštitúty a týmto právnym inštitútom súčasné pravidlá prenajímania školského majetku vo vlastníctve mesta Košice sú nedostatočné, alebo ich vôbec nezohľadňujú. A ja by som poprosila pána primátora, aby predal slovo pánovi doktorovi Harichovi, ktorý tieto pravidlá spracúvaval.

p. Harich, referát právny a legislatívny - Mesto Košice pristúpilo k vypracovaniu nových pravidiel prenajímania školského majetku zo základných troch dôvodov. Treba si uvedomiť, že terajšie platné pravidlá prenajímania školského majetku boli prijaté tesne po novele zákona č. 138 z roku 1991 Zb. o majetku obcí. Tzn. nebola ešte dostatočná prax so zavádzaním týchto nových inštitútov. Základné nedostatky terajších pravidiel sa ukázali predovšetkým v nedobre nastavenej cene nájmu v školských majetkoch. Hlavne u dlhodobého nájmu, ako to priamo v dôvodovej správe uvádzame, že nájomné uvedené v terajších pravidlách dlhodobého nájmu nezodpovedalo skutočne obvyklej cene v porovnaní s porovnateľnými školskými objektmi v meste Košice, bolo rádovo niekoľkonásobne nižšie. Ďalším dôvodom bolo nedostatočne, resp. nesprávne interpretovaný pojem tzv. krátkodobého nájmu, kde pôvodné pravidlá uvádzajú, že krátkodobý nájom je nájom, ktorý súvisle neprekročí 30 dní v mesiaci. Vzhľadom na to, že prax alebo vývoj názoru sa za dobu toho jedného a pol roka ustálil tak, že posledná informácia z ministerstva financií jednoznačne hovorí, že krátkodobý nájom je nájom, ktorý nepresiahne 10 dní v mesiaci. Čiže máme v tejto časti prekonané ustanovenie. A tretí hlavný vážny dôvod, ktorý viedol k vypracovaniu nových pravidiel, je absencia právnej úpravy investícií do prenajímaného majetku zo strany nájomcu. V podstate, samozrejme, že mesto Košice ako vlastník takéhoto majetku, pokiaľ je tento majetok nedostatočne udržiavaný, resp. nájomca potrebuje vykonať nejaké drobné úpravy, má záujem, aby si to technicky upravil, ale Štatút mesta Košice jednoznačne ukladal povinnosť, aby v prípade takýchto investícií bol už  v prípade súhlasu k týmto investíciám dojednaný spôsob vysporiadania zostatkovej hodnoty investície, v prípade ukončenia nájmu, čo nebolo v praxi realizované. A v prípade, že takéto nájmy by v budúcnosti boli ukončené, je veľký predpoklad, že z týchto nájomných vzťahov vzniknú požiadavky na štátny rozpočet mesta. Preto sme z dôvodu aktualizácie cien, obvyklých cien prenájmu majetku, z dôvodu aktualizácie krátkodobého nájmu a zavedenie pravidiel investície počas nájmu pre nájomcu, pristúpili k novele resp. vydaniu nových pravidiel.

p. Raši, primátor mesta Košice - Otváram rozpravu k bodu č. 15. Pán poslanec Berberich, po ňom pán poslanec Bereš.

p. Berberich, poslanec MZ - Takže ja by som sa opýtal hneď jednu vec. Boli tu spomenuté tie dlhodobé nájmy. Čiže chcem sa opýtať, či teda kedy to VZN-ko bude platné? Či sa to bude týkať aj nájmov, ktoré sú už uzatvorené. Ako dobre vieme, cirkevné školy sú v dlhodobých prenájmoch a aj súkromné samozrejme. Čiže chcel by som vedieť toto. Teda, či sa to bude prehodnocovať aj spätne, lebo ak by to malo takto platiť, tak mám pocit, že to by tie boli nájmy by boli úplne likvidačné pre tie školy. Takže toto je pre mňa veľmi podstatná vec, či teda budem hlasovať za tento materiál alebo nie. 

p. Raši, primátor mesta Košice - Pán poslanec Bereš, po ňom pani poslankyňa Gamcová. Pán doktor Harich potom zodpoviete na záver, lebo bude viacej dotazov.

p. Bereš, poslanec MZ - Viac-menej sa chcem pripojiť k svojmu predrečníkovi. Čítam z dôvodovej správy, doterajšie nájomné vo výške jedno euro za m2 na rok, nedostatočne pokrývalo náklady na základnú údržbu školských objektov. Podľa mojich informácií, školy, kde nie je zriaďovateľom mesto, dostávajú normatív nie 100 %, ale 88 % .To, že sa im znižuje ten normatív zo 100 na 88 čiže, tých 12 % menej je zdôvodňovaných, že to ide na údržbu. Teraz znovu zvyšujeme z 1 eura na 18 eur, dôvodom je opäť údržba školských objektov. Čiže toto je taká, povedal by som, už dvojitá diskriminácia týchto iných zriaďovateľov (nebudem teraz hovoriť konkrétne cirkevných, ale týka sa to všetkých). A v prípade, ak bude odpoveď taká, že minulých zmlúv sa to netýka, tzn. že je tam, kde nie je zriaďovateľom mesto. Tie nájmy sú uzavreté na dobu neurčitú a nemá to spätnú platnosť, v podstate mesto tým nič nezíska. Možno do budúcnosti keby nejaká škola opäť chcela vzniknúť, ale všetky školy, ktoré už teraz majú to jedno euro a sa ich to nebude dotýkať, tak pre mesto to nebude žiaden ekonomický efekt mať. 

p. Gamcová, poslankyňa MZ - Vážený pán primátor, znovu tá istá moja otázka, na ktorú som nedostala odpoveď ani v predchádzajúcom bode. Či predmetný dokument bol prerokovaný s riaditeľmi škôl a zariadení, ktorých sa táto zmena týka? A druhá vec, zaujímal by ma konkrétny postup pri prenajímaní školských plôch, či to bude tak, ako v minulosti, že riaditeľ s právnou subjektivitou nebude mať vlastne žiadnu právomoc, pretože v minulosti to bolo tak, že pokiaľ chcel prenajať priestor, tak musel síce pripraviť zmluvu, ale tú zmluvu muselo odobriť mesto atď. A tento celý proces sa dosť komplikoval takýmto postupom. V tomto materiáli som nenašla tento interný postup a preto by som prosila informáciu. Ďakujem.

p. Lasky, poslanec MZ – O tomto materiáli finančná komisia mala dostatočné informácie a boli zahrnuté všetky také tie skôr technické pripomienky a na základe toho, dovoľte mi, aby som vám prečítal uznesenie: Finančná komisia odporúča mestskému zastupiteľstvu prerokovať a schváliť pravidlá prenajímania školského majetku vo vlastníctve mesta Košice podľa predloženého návrhu. Všetci prítomní boli za tento návrh.

p. Petrvalský, poslanec MZ - Chcel by som vyzdvihnúť také 2 momenty v tomto materiáli. Jeden moment je ten, že doteraz z prenájmov peniaze putovali do mestského rozpočtu a nebola žiadna spätná väzba na školu. Od teraz, presne týmto návrhom, sa zavádza ten inštitút, že ten riaditeľ, ktorý je šikovnejší, prenájme majetok za väčšie peniaze, z neho aj väčšie peniaze získa, čo veľmi vítam, lebo riaditelia sa mi na toto sťažovali, že oni sa sťažujú a mesto im všetky peniaze „zožerie“. Takže toto je prvý taký moment, ktorý by som chcel vyzdvihnúť. Druhý moment, skôr by som chcel apelovať, pokiaľ sa mesto chystá, alebo bude robiť v budúcnosti návrh pravidiel prenajímania všeobecne mestského majetku je nutné zakomponovať do toho návrhu aj návrh o investíciách. Veľké problémy s odpredajom majetku sú teraz na Sídlisku Ťahanovce kvôli tomu, že chodia za mnou majitelia prevádzok, ktorí chcú odkúpiť a investovali doňho peniaze a nesúhlasia s cenou, za ktorú by mali tento majetok odkúpiť, lebo majú v ňom investície a nevedia ako s týmito investíciami naložiť. Pokiaľ by v pravidlách jasne bolo napísané, že pokiaľ investujete nejaký obnos do tohto majetku bude vám to zohľadnené, tak by bolo všetko v poriadku, pretože momentálne v týchto predpisoch takúto klauzulu nemáme, tak vznikajú dosť veľké problémy s tým. 

p. Berberich, poslanec MZ - Faktická pripomienka. Ja len chcem poukázať na jednu súvislosť, čo kolega teraz hovoril o tom, že keď niektorý riaditeľ bude šikovnejší, že vie si lepšie alebo za vyššiu cenu prenajať. Viete, bavili sme sa o tom, keď sme sa snažili riešiť túto problematiku. A vtedy padli aj také argumenty, že niektorý riaditeľ má tú školu na lepšom mieste, na atraktívnejšom, má novú telocvičňu, čiže ten bude zvýhodnený a nemusí byť ani veľmi šikovný. Čiže tento argument, chcel som len poukázať na túto súvislosť, že potom títo budú zvýhodnení. 

p. Filipko, poslanec MZ - Študujem stanoviská komisie a prekvapilo ma, že medzi stanoviskami komisií nie je práve stanovisko komisie školstva, športu a mládeže k tomuto bodu. Chcel by som sa opýtať, či vôbec tá komisia školstva o tomto bode rokovala, aké je stanovisko. A druhá vec pán primátor, odporúčam na zváženie, malú prestávku. Sme tu už 2 a pol hodiny, či nenavrhnete? Ďakujem.

p. Raši, primátor mesta Košice – Ďakujem, sme tu 2 a pol hodiny. Takže pán poslanec Sidor povie faktickú poznámku. Poprosím poslancov, aby sa vrátili do „rokovačky“, budeme hlasovať a potom bude prestávka. Pán poslanec Sidor, nech sa páči.

p. Sidor, poslanec MZ - Ďakujem za slovo. Na otázku pána poslanca Filipka, by som odpovedal, že samozrejme komisia k tomu zasadala. Jednohlasne tento materiál prijala. Ďakujem.

p. Raši, primátor mesta Košice - Ďakujem pekne, poprosil by som pána doktora Haricha, aby zodpovedal na otázky tak, ako boli predložené jednotlivými poslancami.

p. Harich, referát právny a legislatívny - Najprv by som chcel reagovať na otázku, či účinnosť tejto smernice bude mať vplyv na platné nájomné vzťahy. Nie. Väčšinou školský majetok je prenajímaný na základe zmlúv na dobu určitú, tzn. náš výklad je taký, že dokonca ani ceny určené v nových pravidlách automaticky sa nebudú aktualizovať, ale budeme pristupovať individuálne k uzavretým nájomným zmluvám, nájomcom. Neviem, či treba ešte viac k tomu dodať? K automatickej aktualizácii nájmu by dochádzalo iba vtedy, ak by cena bola stanovená všeobecne záväzným právnym predpisom a to je v podmienkach samosprávy všeobecne záväzné nariadenie. Čo nevylučujem pre budúcnosť. Aby som objasnil situáciu, my vlastne sa snažíme len doterajší stav, ktorý prešiel tak ďaleko, že v oblasti nájmu a hlavne v oblasti investícií skutočne už nemáme niektoré veci pod kontrolou. Chceme zaviesť do budúcna jasné pravidlá, aby nám tento stav v podstate nepokračoval. A teraz, keď ste si prečítali tieto smernice, tak je tam jednoznačné, že preferujeme nájom na dobu neurčitú, pretože treba rovno povedať, že majetok, školský majetok vo vlastníctve mesta Košice má podľa zákona č. 596 z roku 2003 o štátnej správe a samospráve slúžiť na uspokojovanie priestorových potrieb škôl a školských zariadení vo vlastníctve mesta Košice. Ale voľná kapacita týchto priestorov sa prenajíma v súlade s účelovým určením tzn. ďalším subjektom, ktorý sa zúčastňujú na procese výchovy a vzdelávania, ale keďže zákon - posledná novela zákona č. 138 nás nútia aj voči týmto subjektom uplatňovať tzv. obvyklé nájomné, preto sme pristúpili k tejto smernici a nezabudnime na to že § 9a ods. 9 zákona č. 138 presne pre tento prípad počíta, že v prípade, že obvyklé nájomné je pre nájomcu neprimerane vysoké, je možné ako prípad osobitného zreteľa im umožniť výnimku. Predpokladáme, že v budúcnosti sa tento postup bude aj v našej samospráve užívať. Poviem, ako podľa prieskumu, čo sme si robili, na Slovensku väčšina samospráv, drvivá väčšina samospráv funguje práve na tomto princípe, dokonca to majú v pravidlách hospodárenia a nakladania s majetkom obce uvedené, že akékoľvek nakladanie so školským majetkom, je prípad osobitného zreteľa. Ale keďže v podmienkach našej samosprávy to nie je typický, alebo nie je to štandardný prípad, pretože ako už bolo povedané pani námestníčkou, rozsah školského majetku v meste Košice je najväčší na Slovensku, nie je to celkom praktický prípad, pretože nemôžeme sa porovnávať s nejakou obcou, ktorá ma jednu ZŠ-ku a akékoľvek nakladanie si dá odobriť mestským zastupiteľstvom. My máme cez 100 školských zariadení, preto sa snažíme zaviesť nejaké pravidlá. Ale ako náhle sú tu určité dôvody alebo podmienky na osobitný prístup, je tu ten osobitný inštitút. Myslím si, že toto by dostatočne sme mohli zvládnuť pre budúcnosť, tzn. existujúce zmluvy budeme rešpektovať, automaticky sa neprehodnocujú, resp. budeme ich prehodnocovať, ale samozrejme taký právny stav aký je, taký rešpektujeme aj do budúcna. Čo sa týka toho nájomného a otázka na údržbu, že bolo uvedené, že terajšie nájomné nepostačuje ani na základnú údržbu, bolo to myslené v tom zmysle, že zoberme si, že ako som uviedol prípad, že naše školské zariadenia, budova školy, budova po bývalej škole, podľa starých alebo terajších platných právnych predpisov, my ju prenajímame za jedno euro na m2 a rovnakú budovu VÚC v Košiciach prenajíma za 60 eur ročne. Zoberme si, že my vlastne 60-násobne menej berieme nájomné. A teraz tu stojí otázka aj z pozície zákona o majetku obcí atď., či  chováme sa ako riadny hospodár, či prenajímame za obvyklých podmienok, a či sa riadne staráme o majetok, ktorý máme. Len na margo toho by som povedal, že tých 18 eur oproti šesťdesiatim, ktoré je obvyklé v Košiciach, myslím si, že je stále mierne. Ale vlastne nastavujeme pravidlá, aby boli spravidla vyššie, hlavne do budúcna nevznikali nejaké vážnejšie problémy. Na otázku či bol dokument prerokovaný s riaditeľmi škôl, odpoviem len toľko, že § 6 ods. 1 písm. z) zákona č. 596 z roku 2003 o štátnej správe v školstve a samospráve, ukladá povinnosť obci schvaľovať alebo udeľovať predbežný súhlas k nájomným zmluvám k školskému majetku. Z tohto si samospráva odvíja svoju samozrejme zodpovednosť, pokiaľ zriaďovateľ je povinný k takémuto nájomnému vzťahu, resp. takú nájomnú zmluvu odobriť, má povinnosť - nepriamo zodpovedá za obsah tohto nájmu. Samozrejme je možné časť tejto zodpovednosti previesť priamo na riaditeľov ako štatutárov organizácií, ktorí majú tento majetok zverený do správy. My sme v minulosti také niečo už urobili. Bolo to v prípade nájomných zmlúv pri organizovaní volieb a uvažujeme, že krátkodobý nájom, ktorý je už teraz jednoznačne definovaný bude im zverený do ich kompetencie, ale to je pre budúcnosť, uvidíme ako sa ukáže prax. Povedal by som zo skúsenosti riaditeľov, skutočne formálne sme to nekonzultovali, ale môžem povedať, že takmer každý bol u mňa, alebo u nás, v kancelárii. Sme si to prešli a nemám taký pocit, že by to chceli nejako ako dostať čisto do vlastných rúk. Pretože je to aj určitá zodpovednosť, nielen právomoc. Čo sa týka tých investícií, myslím si, že tam už bolo povedané, to bola len faktická poznámka, že práve že táto smernica zavádza jasné pravidlá alebo resp. podmienky pre investovanie do prenajatého majetku. Myslíme si, že vybrali sme si jeden z najtvrdších štandardov na Slovensku, tzn. že navrhujeme zavádzať existenciu tzv. zmlúv o investícií, ktorá jednoznačne povie, za akých podmienok je možné vykonať túto investíciu, jednoznačne vlastník objektu sa vyjadrí, či vôbec má záujem na takúto investíciu. A samozrejme zavádzame princíp, resp. preferujeme tu zásadu, že v prípade ukončenia nájmu z akéhokoľvek dôvodu, zostatková hodnota neodpísanej časti z technického zhodnotenia prechádza za symbolické euro na vlastníka, pretože túto investíciu viac-menej vyvolal nájomca a nie vlastník. To je zásada, ktorá ako si môžete pozrieť v iných mestách - Nitra, Trnava atď., my sme si to priamo nevymysleli, ale je to už uznávaná zásada na Slovensku, z mojej strany všetko. 

p. Raši, primátor mesta Košice - Ďakujem pekne pán doktor, pán poslanec Bereš s faktickou pripomienkou.

p. Bereš, poslanec MZ - Faktická pripomienka. Z tejto odpovede, možnože je to moja chyba, nie som múdrejší. My sme sa pýtali a bolo to v podstate povedané, že sú tu uzavreté zmluvy napríklad na dobu určitú. Táto zmluva skončí po piatich rokoch. Po piatich rokoch, nepochopil som, bude tá zmluva  podľa tých pravidiel, ktoré sú teraz, bude pokračovať za jedno euro, bolo povedané, že sa bude postupovať individuálne. Na jednej strane chceme zosúlaďovať so zákonom, na druhej strane hneď povieme, že budeme postupovať individuálne. Čiže, ktorý riaditeľ nám bude vyhovovať tak tomu dáme nižšie nájomné, ktorý nie, tomu dáme vyššie nájomné? Čiže, to je individuálne postupovanie a hneď hovoríme, že budeme dávať podľa osobitného zreteľa? Skutočne ďalej sa pýtam, keď už dáme na 18 eur za meter a je to kvôli údržbe, čiže budeme od budúceho roka dávať stopercentný normatív týmto školám? Keďže už tá údržba bude zahrnutá v tomto poplatku 18 eur. Čiže, budeme im dávať 100 percent normatívu? Tiež nebolo zodpovedané. Ja som povedal o dvojitej diskriminácii, raz dáme 88 % z dôvodu údržby a teraz opäť zvyšujeme z dôvodu údržby na 18 eur nerozumiem. 

p. Gamcová, poslankyňa MZ - Faktická pripomienka. Ja by som tiež chcela spresniť možno svoju otázku. Ja som mala skôr na mysli prerokovanie konkrétnych súm a návrh tých poplatkov s riaditeľmi, ktorých sa to týka. Ďalšia moja otázka ešte bola, alebo je teda, chcela by som spresniť to čo je v § 11. To, čo sa tak vytešoval pán poslanec Petrvalský, či tie finančné prostriedky v plnom rozsahu sa prevedú na účet príslušnej rozpočtovej organizácie, lebo to tam nie je napísané. 

p. Raši, primátor mesta Košice - Pani poslankyňa,  v plnom rozsahu to, čo si zarobia. Však to je ten motivačný prvok, že budú to prostriedky, ktoré bude môcť potom škola, respektíve štatutár použiť alebo riaditeľ, podľa toho ako potrebuje. Navrhujem  pán poslanec Bereš, môžete sa spýtať konkrétnu školu alebo konkrétny klub, o ktorý vám ide, aby ste dostali odpoveď presne na tú otázku. Chcete? Lebo pán doktor Harich povedal, že existujúce platné zmluvy, v nich sa aj po prijatí tohto VZN pokračuje. Takže ukončujem rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo podľa príslušných ustanovení zákona o majetku obcí a Štatútu mesta Košice schvaľuje Pravidlá prenajímania školského majetku vo vlastníctve mesta Košice podľa predloženého návrhu.“ 

Hlasovanie č. 21  -	za: 33, proti: 4, zdržali sa: 7
 
p. Raši, primátor mesta Košice - Konštatujem, že uznesenie bolo schválené.
Vyhlasujem prestávku podľa môjho času je 10:48, čiže o jedenástej začíname bodom 15/1, ktorý požiadal zaradiť pán starosta Gaj. O jedenástej začíname. Ďakujem.
- - -

Bod č. 15/1
Úprava Pravidiel prenajímania majetku mesta Košice a zriaďovanie vecných bremien na nehnuteľnom majetku mesta Košice (Pravidlá prenajímania majetku mesta Košice)

p. Raši, primátor mesta Košice - Vážené panie poslankyne, vážení páni poslanci, dovoľte aby som pristúpil k ďalšiemu bodu rokovania je to bod, ktorý bol doplnený do programu rokovania pánom poslancom a starostom Mestskej časti Sever pánom Mariánom Gajom. Je to úprava prenajímania majetku mesta Košice a zriaďovania vecných bremien na nehnuteľnom majetku mesta Košice - Pravidlá prenajímania majetku mesta Košice. Materiál máte na laviciach, otváram rozpravu, s procedurálnym návrhom sa hlási pán námestník Jakubov. 

p. Jakubov, námestník primátora - Predkladám procedurálny návrh podľa § 45 ods. 2 rokovacieho poriadku, vzhľadom na to, že všetky VZN, pravidlá prenajímania a záväzné predpisy mesta je možné podľa § 33 ods. 5 na rokovanie mestského zastupiteľstva zaradiť až po prerokovaní v komisiách a po absolvovaní celého legislatívneho procesu. Žiadam, aby rokovanie o tomto bode bolo prerušené, aby sa dodržala legislatíva a jeho pokračovanie aby bolo na zastupiteľstve v septembri.

p. Raši, primátor mesta Košice - Čiže na to, aby sme dodržali platný štatutár rokovania a pravidlá je tu procedurálny návrh na prerušenie rokovania o tomto bode a pokračovali by sme v ňom na ďalšom zastupiteľstve. Čiže poprosím vás hlasujeme o procedurálnom návrhu, aby sme rokovanie o tomto bode 15/1 prerušili. Prosím hlasujte.

Hlasovanie č.  22 -	za: 39, proti: 0, zdržali sa: 0
 
p. Raši, primátor mesta Košice - Rokovanie o bode 15/1 sme prerušili.
- - -

Bod č. 16
Priebežná správa o projekte Košice – Európske hlavné mesto kultúry 2013 za obdobie 23.4. 2012 do 31.5.2012

p. Raši, primátor mesta Košice - Pokračujeme bodom č. 16 a je to Priebežná správa o projekte Košice Európske hlavné mesto kultúry za obdobie od 23.4. do 31.5. 2012. Pani námestníčka, máte slovo.

p. Lenártová, námestníčka primátora - Správu o činností neziskovej organizácie Košice Európske hlavné mesto kultúry 2013 za obdobie, ktoré povedal pán primátor, ste dostali v písomnej podobe. Možno najdôležitejšia udalosť, ktorú už pán primátor spomínal vo svojej úvodnej správe bolo získanie ceny Meliny Mercury za dodržanie a naplnenie všetkých požiadaviek a odporúčanie stanovených Európskou komisiou, ktorá sa viaže finančnou čiastkou pre mesto Košice 1,5 milióna eur. Ostatné udalosti sú popísané v správe. Prebehli počas tohto obdobia zasadnutia správnych rád neziskovej organizácie a rovnako aj Koalície 2013. Minulý týždeň sme tu mali opäť expertnú skupinu pán Fleming, pán Bogen a van Lun, ktorá nám pomáha v zapísaní do European creatine business Unesco City Košice. Ešte chcem poukázať na jednu veľmi úspešnú akciu a to je Noc múzeí a galérií, ktorá bola financovaná prostredníctvom organizácie Košice turizmus a ktorá bola financovaná z grantovej schémy Ministerstva kultúry z 3.2, ktorá bola mimoriadne úspešná, pretože navštívilo okolo 15 000 Košičanov počas tejto noci múzeá a galérie. Minulý týždeň sme venovali s pánom riaditeľom Východoslovenského múzea šek v hodnote 3 340 eur na obnovu hradu Krásna Hôrka. Takže toto bolo naozaj podujatie, ktoré bolo úspešné. 

p. Raši, primátor mesta Košice - Ďakujem pekne otváram rozpravu k bodu č. 16. Pán poslanec Filipko. Po ňom pán poslanec Berberich.

p. Filipko, poslanec MZ - V správe EHMK sa vlastne uvádza práve noc múzeí, chcel by som sa opýtať, či nedošlo náhodou k preklepu spomína sa tam pamätná izba Sándora Máraiho. Od priameho účastníka tej akcie noc múzeí viem informáciu, že tam bolo okolo 450 do 500 návštevníkov, tu v texte figuruje 3 000. To nie je preto, že by som sa netešil 
3 tisícom, ale neviem si predstaviť, aby v tých malých priestoroch toľko ľudí prešlo. Ale boli by sme radi, keby tam toľko ľudí sa zúčastnilo, ale to je drobnosť. V podstate hlásim sa do diskusie kvôli textu, ktorý je v ods. pred - na tretej strane - spomína sa projekt Sándor Marai, cezhraničná spolupráca a vieme dobre, že sa zrealizoval projekt, EHMK získalo finančné prostriedky z fondov, urobila sa rekonštrukcia exponátnych priestorov pamätnej izby a v texte tejto správy sa hovorí, že sa pripravuje preberací protokol a zmluvné záležitosti ohľadom odovzdania týchto priestorov pre Košice Turizmus. Mimochodom, podpísanie tejto zmluvy vlastne môže byť podľa môjho názoru aj brzdou. Kým sa nepodpíše, tak Európska únia zrejme nemôže zaslať celkový obnos z tej dotácie pre Európske hlavné mesto kultúry, pokiaľ sa nepreukáže 5 ročný vzťah o prevádzke tejto pamätnej izby, teda udržateľnosť projektu. Problém je vlastne v skutočnosti s tým podpísaním zmluvy. Dodnes nedošlo ešte k dohode medzi Košice Turizmus a Klubom národnostných menšín. Sporíme sa na úhrade prevádzkových nákladov. Chcel by som sa vrátiť v krátkosti do minulosti. Občianske združenie Klub národnostných menšín a pamätná izba Sándora Máraiho vzniklo z iniciatívy mesta Košice a občanov tohto mesta. 15 rokov prebiehala prevádzka pamätnej izby v réžii klubu, čo je vlastne hlavným cieľom tohto Občianskeho združenia. A dnes klub, teda Občianske združenie, nevie získať a nemá možnosť získať peniaze na prevádzku priestorov. Ide o požiadavku, aby pamätná izba teda Klub národnostných menšín a Pamätná izba Sándora Máraiho znášal alikvótnu časť nákladov na energie. Košice Turizmus bude využívať len istú časť priestorov vzhľadom na to že klub nemôže získať náklad teda financie na úhradu týchto energetických nákladov. Jednoducho na účte je nie nula, ale mínus. Sú tam záväzky za energie ešte za niekoľko mesiacov. Už niektoré peniaze boli vyplatené z vlastného vrecka štatutára. Chápem pani námestníčku, že je v dvojjedinej úlohe - jednak ako členka komisie národnostných menšín musí byť na strane aj národností na druhej strane ako štatutárka Košice Turizmus, by mala hľadať riešenie na to, aby čím skôr sa tento problém vyriešil. Ja verím a vyzývam pani námestníčku, pán primátor aj vás, ak je možné v tejto veci nájsť riešenie legislatívne vhodné na to, aby nemuselo zaniknúť Občianske združenie Klub národnostných menšín a pamätná izba Sándora Máraiho, a aby udržateľnosť projektu bola zabezpečená. Ja verím, že nájde sa vhodný mechanizmus na vyriešenie ďakujem. 

p. Raši, primátor mesta Košice - Ďakujem pán poslanec, pani námestníčka s faktickou pripomienkou.

p. Lenártová, námestníčka primátora - Faktická pripomienka. Ja chcem povedať všetkým na ozrejmenie. Naozaj, mňa veľmi mrzí táto situácia, ale Klub národnostných menšín dostáva na fungovanie z rozpočtu mesta 3 000 eur. Tu mám zápis z rokovania majetkovej komisie zo dňa 19.3. kde sa rozdelilo v akom pomere bude prevádzkovať pamätnú izbu Sándora Márai Košice Turizmus a klubovňa, ktorá je v rozlohe 39,10 m2 plus alikvotne spoločné priestory budú v fungovaní prenechané Klubu národnostných menšín. A zároveň keďže oni - Klub národnostných menšín má nulový prenájom - je povinný znášať úhrady za médiá, čiže plyn, voda. Naozaj, ostatný prenájom priestorov bude platiť Košice Turizmus. Naozaj je to veľmi zvláštna situácia, pretože neviem, ako by sme sa my k tomu mohli postaviť, keďže po právnej stránke nemôže Košice Turizmus znášať náklady na médiá časti, ktorú nebude mať v prenájme a Klub národnostných menšín je naozaj financovaný z rozpočtu mesta a ak by sme náklady na médiá znášali my, tak to by bolo proti rozpočtovým pravidlám. Čiže ja vidím iba - buď budete vyberať členské poplatky ako naozaj nevidím riešenie v prospech mesta, lebo by musela byť celá zmluva prehodnotená, potom celú izbu aj s klubovňou by musel mať prenajatý Turizmus, ale Turizmus v podstate expozícia sa netýka klubovne. Expozícia, ktorá bola k projektu cezhraničného a ktoré realizovalo Európske hlavné mesto kultúry je v častiach, ktoré sú prenajaté, a ktoré sú v zmluve a bolo to schválené mestským zastupiteľstvom a následne rokovaním komisie majetkovej. 

p. Raši, primátor mesta Košice - Ďakujem pekne pán poslanec prihláste sa do rozpravy, lebo s faktickou nemôžete reagovať na faktickú. Pán poslanec Berberich, po ňom nasleduje pán poslanec Gál.

p. Berberich, poslanec MZ - Ja by som len pripomenul na začiatok môjho vystúpenia, že sa potrebujem spýtať niektoré veci. Keďže, ako som už spomínal minule, náš klub nemá zastúpenie v orgánoch, tak dovoľte pár otázok. Na jednej strane môžem povedať, že sa teším, že niektoré akcie v rámci mesta vychádzajú perfektne a tak ako som aj minule povedal, že aj v rámci komisie, v ktorej som predsedom, sme ponúkli pomoc, ak teda vieme pomôcť. No a teraz by som sa rád opýtal na niektoré veci, ktoré ma v tejto správe zaujali. Hneď na prvej strane je popis investičných projektov no a na minulom zastupiteľstve, alebo ešte na tom predchádzajúcom, sme mali otázku, že ako tie projekty vyzerajú a či sa stihnú. Dostali sme odpoveď, že áno. A teraz tu vidím v tých popisoch veci, ako že na tie súťaže všade sú v podstate podané námietky. Tak, chcem sa opýtať, ako tie námietky vyzerajú, či sa nedalo nejako predísť pri príprave tých súťaží. A ďalšia vec je, aké sú termíny, či sa teda stíha vybavenie tých pripomienok, tých súťažiacich, aby sa jednoducho začalo pracovať na tých projektoch, aby sa teda stihli dokončiť ako fyzicky myslím. Čiže, v podstate sú to všetky takto okomentované, že sú vo fáze prípravy resp. sú na nich námietky. Tak neviem, toto by som potreboval vysvetliť podrobnejšie, ak sa dá. A ešte by som sa chcel spýtať na záver, na konci tejto správy ako aj pani námestníčka hovorila, že prebehlo zasadnutie dozornej rady aj správnej rady neziskovej organizácie a tu som sa dočítal že dňa 30.4. sa uskutočnilo zasadnutie správnej rady, kde bola schválená ročná uzávierka a bol prijatý nejaký Dodatok číslo 1 k pracovnému poriadku - Úprava pohyblivej zložky mzdy. Tak chcem vedieť, koho sa to týka a o akú úpravu ide. Ďakujem veľmi pekne.

p. Raši, primátor mesta Košice - Krátko k tým investičným projektom. Zajtra je akurát slávnostné poklepanie, podpis zmluvy a začatie rekonštrukcie najväčšieho projektu Kulturpark. Zhotoviteľ je zmluvne zaviazaný urobiť to do 31.12.2012. Pokiaľ by boli nejaké problémy s poveternostnými podmienkami, čo sa ovplyvniť nedá, to sa bude riešiť ex post. Zatiaľ platí termín 31.12.2012, k čomu bude zhotoviteľ zaviazaný. Čo sa týka ostatných projektov, tá správa je do termínu 31.5. Bol to presne čas, keď prebiehali námietky a vyhodnocovanie úradom verejného obstarávania. Tie námietky boli všetky od jednej firmy a všetky rovnakého charakteru. A tak ako v Kulturparku, aj na ostatné projekty,  v Kulturparku to bolo zamietnuté, tak isto v niektorých ďalších projektoch to bolo zamietnuté. Čiže, teraz sme vo fáze vybavovania jednotlivých zhotoviteľov tak, ako nám Úrad pre verejné obstarávanie posiela zamietnutie námietok. Čiže, tým že Kulturpark zajtra začína stavať, tak tým bolo potvrdené, že forma obstarávania bola zvolená správne. Pani námestníčka k tej druhej časti.

p. Lenártová, námestníčka primátora - Dúfam, že to poviem správne. Keď nie, tak ma opraví pán riaditeľ Suzina, lebo je tu prítomný. Príjem, týkalo sa to zamestnancov neziskovej organizácie Košice 2013 a mali vytvorenú vlastne pohyblivú zložku, ktorú predtým v plate nemali, aby bola možnosť v prípade  nevykonávania si svojich pracovných povinností, upraviť túto pohyblivú zložku. Čiže zamestnanci neziskovej organizácie predtým v svojom plate pohyblivú zložku nemali, teraz ju majú. Pán riaditeľ dobre som to povedala?
 
p. Lasky, poslanec MZ - Faktická pripomienka. Ja len doplním ako predseda dozornej rady, túto informáciu sme mali a môžem potvrdiť slová pani námestníčky, tak isto sme to vnímali ako motivačný faktor ľudí, ktorí pracujú v EHMK, takže túto informáciu máme a sme s ňou spokojní ďakujem.
 
p. Gál, poslanec MZ - V podstate ja sa len chcem spýtať v rámci materiálu, ku časti marketing. Keďže ten materiál sa volá predbežná správa za isté krátke časové obdobie, v podstate tam ma zaujalo len to, že sú tam aj fakty, ktoré hovoria už o nejakej minulosti, ktorá sa stala predtým a zároveň sú tam aj pripravené aktivity, ktoré zasa hovoria, čo sa ešte len stane. Tak sa chcem spýtať, že či súvisia s týmto časovým obdobím tieto aktivity alebo je to nejaké zhrnutie aktivít? A ešte ku pripraveným aktivitám sa chcem spýtať, prečo ste tam nezahrnuli aj v súvislosti s ďalším programom, úprava rozpočtu aj vlastne tú dotáciu na Good Angels Košice, keďže vlastne tam v rozpočte deklarujete, že sa použije na marketingové, teda malo by sa použiť na marketingové aktivity. A keď si spomínam  bol to aj taký výstup z komisie športu, školstva mládeže, ale nie z ostatnej, ale z predchádzajúcej, kde sme schvaľovali dotácie, že práve tých 50 000 eur sa použije aj na marketing v súvislosti EHMK. Tak prečo ste teda nezahrnuli ku príprave aktivitám aj tieto dotácie? Ďakujem.

p. Raši, primátor mesta Košice - Správa má hovoriť o veciach, ktoré sa urobili alebo priebežne robia. Jeden z ďalších bodov rokovania je Návrh zmeny rozpočtu, čiže pokiaľ schválený bude, tak bude to aktivita, ktorá bude prebiehať aj po tomto schválení. Myslím, že o tom bude dostatočne bohatá diskusia pri ďalšom bode a časť tých aktivít je len prierezových, ktoré boli aj pretrvávajú z hľadiska marketingu. Pán poslanec Filipko, pán poslanec Berberich, neviem na koho ste chceli reagovať? Asi na pani námestníčku.

p. Berberich, poslanec MZ - Faktická pripomienka. Ešte som nestihol, ja som len chcel ešte doplňujúco sa opýtať, v minulosti sme tu riešili platy predstaviteľov neziskovej organizácie, že či sa to týka aj ich, alebo iba zamestnancov. Tá úprava, ktorá bola. 

p. Raši, primátor mesta Košice – Pardon, či sa týka iba zamestnancov a koho ešte?

p. Berberich, poslanec MZ - Alebo aj predstaviteľov neziskovej organizácie, čiže riaditelia a týchto šéfov.
 
p. Lenártová, námestníčka primátora – Samozrejme, aj pán riaditeľ je zamestnanec neziskovej organizácie všetkých sa to týka.
 
p. Raši, primátor mesta Košice - Ale žiaden plat sa mu neupravuje. Pán poslanec Filipko.

p. Filipko, poslanec MZ - Mrzí ma, že pokračujem v téme pamätnej izby, ale chcem zareagovať na vyjadrenie pani námestníčky a doplniť, čo som nestihol v príhovore povedať. Nie je možné alikvotne rozdeliť priestory tak, ako sú priestorovo zadefinované, z hľadiska nepomeru v počte návštevníkov. Kým klubovňu navštívi niekoľko desiatok, možno - to je prehnané číslo, lebo tam nie je pravidelná každodenná činnosť. Ak za Košice Turizmus tam príde niekoľko autobusov týždenne, turistov to sú 30, 40 členné skupiny ani spotreba vody ani nároky na upratovanie a ďalšie veci sa nedajú takto alikvotne na m2 urobiť. Preto Klub národnostných menšín korektne ponúkol priestory klubovne, aby Košice Turizmus si prenajal aj toto, aby mohol využívať aj klubovňu. Myslíme si, že práve v klubovni sú najhodnotnejšie exponáty celej expozície Sándora Máraiho. Sú tam panely s obrázkami a so štvorjazyčnými textami zo života Sándora Máraiho. Toto je hriech neukázať tomu turistovi. Možno, že treba troška opraviť tie panely, ale práve toto chceme, aby sa objavilo pri prehliadke. Na záver chcem len povedať, že nechcem kresliť maľovať čerta na stenu, ale kritický scenár, ak sa nedohodneme, môže nastať ten, že do konca júna tohto roka klub bude musieť dať vypnúť elektrinu, plyn, energie. To bude znamenať zatvorenie pamätnej izby Sándora Máraiho a možno sa vyhlási nejaká verejná zbierka na podporu tohto Občianskeho združenia. A v najhoršom, ak by teda mesto prípadne dalo výpoveď tomuto Občianskemu združeniu, tak zanikne taká aktivita, ktorou sme sa pýšili ako jedinečnou na Slovensku 15 rokov. Takže toto je ten verejný záujem a nejaký zreteľ, ktorý by sme mali zohľadniť. Ďakujem. 

p. Lenártová, námestníčka primátora - Faktická pripomienka. Pán poslanec, určite nechceme aby sa naplnili nejaké katastrofické scenáre skôr, než sa pred koncom roka 2012.  Určite vyvoláme stretnutie s Košice Turizmom a budeme rokovať o využívaní klubovne pre expozíciu s tým, že bude musieť byť zrekonštruovaná, aby bola vhodná na prezentáciu pre návštevníkov. Myslím si, že nejaké kompromisné riešenie nájdeme.
 
p. Lasky, poslanec MZ - Ja len dodám takúto informáciu, čo sa týka otázky pána Berbericha. Mzda je vlastne taká istá, len sa rozdelila na pevnú a na pohyblivú, aby bol motivačný faktor zamestnancov, ktorí vlastne pracujú v Európskom hlavnom meste kultúry 2013. Takže nejde ani tak o navýšenie, súhlasila s tým aj dozorná rada, správna rada má túto informáciu, takže o žiadne navýšenie ani tak nejde. Skôr o motivačný faktor.
 
p. Lazár, poslanec MZ - Projekt Európske hlavné mesto kultúry pozostáva z dvoch častí. To je investično-stavebná a kultúrna časť. Tá investično-stavebná, treba si povedať jasne na rovinu, pozostáva tak isto z dvoch častí. A to je príprava projektov a samotná realizácia týchto projektov. Napriek tomu, že sa tento projekt zdedil v značnom omeškaní, treba povedať, že projekty pre stavebné povolenie boli vypracované v rekordnom krátkom čase, ale hlavne boli vypracované v súlade s požiadavkami Európskej komisie, čo je veľmi dôležitý moment, aby sme mohli čerpať finančné prostriedky. Potom samotné vydanie stavebných povolení, si myslím, že tak isto prebehlo v zrýchlenom konaní. A treba všetkým tým, ktorí na tom spolupracovali, takto aj verejne poďakovať. Čo sa týka tej realizačnej fázy, jednoducho ideme podľa zákona o verejnom obstarávaní a tam platia zákonné predpisy. Jednoducho, ak niekto dáva úmyselne alebo zámerne tie isté námietky, keď som to dobre pochopil od pána primátora, resp. je to tá istá firma, je to samozrejme, že na zamyslenie. A bohužiaľ ten čas, ktorý sa stratil na začiatku, pri realizácii tohto projektu nám teraz chýba na to, aby sme mali časovú rezervu v tejto druhej fáze v tej fáze realizačnej. Takže ďakujem.
 
p. Raši, primátor mesta Košice - Ďakujem pekne pán poslanec, uzatváram rozpravu k bodu č. 16 a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Priebežnú správu o projekte Košice Európske hlavné mesto kultúry 2013 za obdobie 23. apríla 2012 - 31. mája 2012.“ 

Hlasovanie č. 23  -	za: 37, proti: 1, zdržali sa: 5
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 17 
Návrh na prerokovanie platu primátora mesta Košice

p. Raši, primátor mesta Košice - Prejdeme k bodu číslo 17. Pani námestníčka, nech sa páči, uveďte materiál.

p. Lenártová, námestníčka primátora - Vážený poslanecký zbor, keďže v súlade s § 4 ods. 4 zákona č. 253 z roku 1994 o právnom postavení a platových pomeroch starostov obcí a primátorov miest, sme povinní raz ročne prerokovať plat primátora, predkladám tento návrh na prerokovanie platu primátora mesta Košice. Podľa Štatistického úradu Slovenskej republike sa za predchádzajúci kalendárny rok vypočítala priemerná mesačná mzda zamestnanca v národnom hospodárstve na 786 eur. Táto suma sa násobí podľa koeficientu podľa počtu obyvateľov mesta nad 100000 a tento koeficient je 3,58. Primátorovi mesta Košice bol s účinnosťou od 01. 06. 2011 priznaný plat vo výške zvýšenia 60 percent a po úprave je minimálny plat primátora po zvýšení a prerátaní podľa novej priemernej mesačnej mzdy predstavuje to čiastku 4503 eur. Čiže na základe vzniknutých skutočností navrhujem schváliť plat primátorovi mesta Košice vo výške 4503 eur s účinnosťou od 01.06. 2012. 

p. Raši, primátor mesta Košice - Otváram rozpravu k tomuto bodu. Pán poslanec Lasky.

p. Lasky, poslanec MZ - Dovoľte mi, aby som vás informoval, ako sa zhodla finančná komisia. Finančná komisia odporúča mestskému zastupiteľstvu prerokovať a schváliť mesačný plat primátorovi mesta Košice p. Richardovi Rašimu. V plnom počte všetci súhlasili. Ďakujem pekne. 

p. Berberich, poslanec MZ - Ďakujem pekne za slovo. Nechcem sa vyjadrovať k výške, pretože bolo zdôvodnené. Bolo zdôvodnené, ako sa plat zo zákona vyrátava a aké sú možnosti pri jeho navýšení atď. Čiže, tieto veci sa dajú pekne zistiť a povedzme zdôvodniť. Snáď ak dovolíte, chcel by som sa vrátiť, keďže sa mi nepodarilo pri bode 2 prihlásiť, respektíve som sa prihlásil neskoršie, ako som ja pochopil tú poznámku poslanca p. Halenára. Tak možno by som povedal svoj pohľad na to, tak podľa mňa on chcel poukázať na tú súvislosť, že pán primátor vykonáva 2 súčasné, teda 2 funkcie, čiže pravdepodobne mu išlo o tento princíp. Čiže ja som to teda pochopil tak. Takže ak môžem, tak vlastne len chcem poukázať aj na túto súvislosť pri tomto bode. Ďakujem pekne. 

p. Raši, primátor mesta Košice - Ďakujem pekne. Ak sa nikto ďalší nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o meste Košice zákona o právnom postavení a platových pomerov starostov obcí a primátorov miest a Štatútu mesta Košice určuje doktorovi Richardovi Rašimu, primátorovi mesta Košice, mesačný plat vo výške 4503 eur s účinnosťou od 1. júna 2012.“

Hlasovanie č. 24  -	za: 35, proti: 1, zdržali sa: 8
 
p. Raši, primátor mesta Košice - Konštatujem, že uznesenie bolo schválené.
Keďže som vás už nechcel v rozprave nejako ovplyvňovať, tak ako poslanecký plat, posielam na združenie Spolu pre východ, tak toto navýšenie, ktoré zo zákona muselo prísť kvôli pohybu priemernej mzdy v národnom hospodárstve je 98 eur, takže tých 98 eur budem posielať na Krízové centrum, na naše mestské na Pollovej ulici. 
- - -

Bod č. 18 
Návrh na 1. zmenu programového rozpočtu mesta Košice na rok 2012

p. Raši, primátor mesta Košice - Pod bodom číslo 18 predkladám materiál Návrh na prvú zmenu programového rozpočtu mesta Košice na rok 2012. Prosím pána riaditeľa, aby urobil k nemu krátky úvod.

p. Lazúr, riaditeľ MMK - Od schválenia mestského rozpočtu na rok 2012 na februárovom zasadnutí mestského zastupiteľstva sa udiali niektoré zmeny, ktoré sme museli zakomponovať do prvého rozpočtového opatrenia. Musím zdôrazniť jednu vec, že rozpočet sa nemení z pohľadu jeho logiky. Je vyrovnaný, menia sa položky, ktoré sa týkajú buď toho, že došli nad peniaze alebo väčšie peniaze na školstvo, respektíve sa vždy profiloval. Potreba koľko budeme potrebovať riešiť v rámci financovania z eurofondov na EHMK. Či už z pohľadu krátkodobého obdobia zdrojov a niektoré ďalšie drobné úpravy. Keď môžem poprosiť, pán primátor, bližšie by mohla p. Ing. Kažimírová. 

p. Raši, primátor mesta Košice - Nech sa páči p. Ing. Kažimírová.

p. Kažimírová, zástupkyňa riaditeľa – Tak, ako povedal pán riaditeľ, ja doplním informáciu, že v prvej zmene rozpočtu zvyšujeme prímy a výdavky o 31 a pol milióna eur. Čiže z pôvodne schváleného rozpočtu necelých 150 mil. eur sa po tejto zmene schválením dostaneme na sumu 180 mil. eur. Z tej sumy 31,5 milióna najväčšiu časť 28 mil. eur tvoria prostriedky, a to nenávratný finančný príspevok z eurofondov na projekt Európske hlavné mesto kultúry, v rámci ktorého sa realizuje 8 investičných projektov a 2 mil. 700 tis. eur je dlhodobý úver na spolufinancovanie projektu EHMK. Ďalšia suma 750 tis. eur sú prostriedky zo štátneho rozpočtu na prenesený výkon v oblasti školstva a v oblasti sociálnych služieb. Ostatné drobné výdavky predstavujú viac-menej len presuny medzi položkami, respektíve jedno zvýšenie vlastných príjmov, a to 150 tis. eur sú dividendy od spoločnosti Kosit, ktoré použijeme na zvýšenie základného imania v Kosite. 

p. Raši, primátor mesta Košice -  Otváram rozpravu k tomuto bodu. Nech sa páči páni poslanci, dámy poslankyne, poslanec Lasky.

p. Lasky, poslanec MZ - Dovoľte, aby som vás informoval, že finančná komisia odporúča mestskému zastupiteľstvu prerokovať a schváliť prvú zmenu programového rozpočtu mesta Košice na rok 2012. Počuli ste správu pani Kažimírovej. Všetci prítomní boli „za“.
 
p. Raši, primátor mesta Košice - Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – Ďakujem pekne. Chcela by som upozorniť, že využijeme Rokovací poriadok a prečítame to v skrátenej forme. 
„Mestské zastupiteľstvo v Košiciach v zmysle príslušného ustanovenia Štatútu mesta Košice schvaľuje prvú zmenu programového rozpočtu mesta Košice na rok 2012. Príjmová časť: bežné príjmy plus 903 908 eur, kapitálové príjmy plus 28 000 000 eur. Výdavková časť: bežné výdavky plus 886 169 eur, kapitálové výdavky plus 30 620 000 eur. Finančné operácie: príjmy plus 2 602 261 eur podľa predloženého návrhu. Za b) dotáciu v zmysle VZN číslo 76 v súlade s Koncepciou rozvoja športu v meste Košice pre DANNAX SPORT s.r.o. - GOOD ANGELS Košice, za účelom zabezpečenia prípravy basketbalového klubu GOOD ANGELS Košice v európskej klubovej súťaži EuroLeague Women vo výške        50 000 eur. Za c) prerozdelenie štátnej dotácie na rok 2012 pre zariadenia opatrovateľskej služby v jednotlivých mestských častiach nasledovne: ZOS Mestská časť Dargovských hrdinov 32 222 eur,  ZOS Mestská časť Sever 64 443 eur, ZOS Mestská časť Juh 73 649 eur a ZOS Mestská časť Západ 46 031 eur.“

Hlasovanie č. 25  -	za: 37, proti: 1, zdržali sa: 8
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 19 
Personálna zmena na pozícii náčelníka Mestskej polície mesta Košice

p. Raši, primátor mesta Košice - Pod bodom číslo 19 predkladám materiál Personálna zmena na pozícii náčelníka Mestskej polície mesta Košice. Pán Juraj Bukuš sa vzdal funkcie náčelníka Mestskej polície a zároveň požiadal k 31. 5. 2012 o skončenie pracovného pomeru, nakoľko nastúpil do pozície krajského riaditeľa Policajného zboru Slovenskej republiky v Košiciach. Jeho dovtedajší zástupca Ing. Ján Palčik v zmysle platného organizačného poriadku Mestskej polície, ako aj podľa jeho pracovnej náplne, má v kompetencii zastupovať náčelníka Mestskej polície v čase jeho neprítomnosti len vo vymedzenom rozsahu a je preto potrebné poveriť zastupovaním náčelníka Mestskej polície v plnom rozsahu, a to až do vymenovania nového náčelníka Mestskej polície. Otváram rozpravu k tomuto bodu. Pán poslanec Ihnát,  nech sa páči.

p. Ihnát, poslanec MZ - Po prípadnom zvolení p. Palčika teraz do funkcie, tak mu prajem všetko dobré, ale zároveň by som ho poprosil aby, do mesta Košice dal viac mestských policajtov. Toto je odkaz od Košičanov, aby v centre mesta bolo viac mestských policajtov. Ďakujem pekne.

p. Raši, primátor mesta Košice -  Ďakujem pekne, myslím si, že nedostatok mestských policajtov je problém asi všetkých mestských častí. Čiže tak, ako sme si to dali do programu, budeme v tom pokračovať a ja dúfam, že využijeme aj pána Juraja Bukuša na kooperáciu štátnej alebo teda Policajného zboru Slovenskej republiky s Mestskou políciou, nakoľko je v situácii mestskej polícii a bezpečnosti znalý. Pokiaľ sa nikto nehlási uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušného ustanovenia zákona o obecnej polícií a Štatútu mesta Košice po A) berie na vedomie vzdanie sa funkcie náčelníka Mestskej polície mesta Košice p. Juraja Bukuša, bytom Pražská 14, Košice dňa 31. mája 2012. Po B) poveruje Ing. Jána Palčika, bytom Vyšná Hutka 124 s účinnosťou od 19. júna 2012 zastupovaním náčelníka Mestskej polície mesta Košice v plnom rozsahu do vymenovania nového náčelníka Mestskej polície mesta Košice. 

Hlasovanie č. 26  -	za: 37, proti: 1, zdržali sa: 7

p. Raši, primátor mesta Košice - Konštatujem, že uznesenie bolo schválené.
- - -

Bod č. 20 
Koncepcia zlúčenia obchodných spoločností Bytový podnik mesta Košice, s.r.o. a Správa majetku mesta Košice, s.r.o.

p. Raši, primátor mesta Košice -  Prejdeme k bodu číslo 20. Je to Koncepcia zlúčenia obchodnej spoločnosti Bytový podnik mesta Košice (BPMK) s.r.o. a Správa majetku mesta Košice (SMMK) s.r.o. Poprosím spracovateľa materiálu, konateľa oboch týchto obchodných spoločnosti, aby nám uviedol materiál.

p. Jankura, konateľ SMMK a BPMK - Ďakujem za slovo pán primátor. Čo sa týka predmetného materiálu, chcel by som uviesť, viac-menej tým hlavným to, čo máte predložené, je abstrakcia z rozsiahleho skúmania detailov v jednej aj v druhej spoločnosti, tak po právnej, účtovnej, organizačnej stránke. Snažil som sa materiál spracovať tak, aby zosumarizoval argumenty prečo to zlúčenie realizovať a v akej forme. Nebudem čítať z materiálu, máte ho predložený. Údaje mám v hlave, keďže som ich autorom a to najpodstatnejšie myslím si, že jasne ukazuje 2 fakty. Obe spoločnosti minimálne v rozsahu päťdesiatich percent svojich služieb realizujú činnosti, ktoré sú identické alebo podobné. Jedná sa predovšetkým o prenájom nebytového priestoru,  taktiež samotnú správcovskú činnosť a činnosti, ktoré sú spojené s realizáciou týchto aktivít aj pre ďalšie združenia a vlastníkov bytov, ako externá činnosť. Na týchto činnostiach evidentne fungujú posty, ktoré sú duplicitné. Investičné oddelenia v jednej aj v druhej spoločnosti, správcovia a tak ďalej. Máte tam kvantifikované aj v počte ľudí, tak ako ich dnes môžete vidieť v organizačnej schéme. Cieľom zlúčenia, tak ako bolo deklarované pri zadaní zo strany Mestského zastupiteľstva, je racionalizácia. Tú si neviem predstaviť bez toho, aby sme neznížili cielene stavy pracovníkov, hlavne na tých postoch, ktoré sú tie duplicitné a potom samozrejme na postoch, kde evidentne máme nízku produktivitu práce. Najväčší problém osobne vidím na prevádzkach, ktoré sú spojené s výrobou. Na úrovni bytového podniku vlastná výroba, vlastná stavebná činnosť je robená s veľmi nízkou produktivitou. Je to dané aj prechodom pracovníkov, ktorí došli zo školstva a samozrejme hľadať im náplň práce v konkurenčnom prostredí ostatných stavebných firiem v košickom regióne je určite komplikované. Cielene, pokiaľ by samozrejme vznikli aktivity spojené so zatepľovaním bytových blokov, atď. sa dá kedykoľvek vrátiť do stavov, ktoré sú pred týmto. V tej finančnej projekcii sme vychádzali zo zníženia pracovníkov o 40. Čo sa týka formy zlúčenia, nájdete tam odporúčaný model, ktorým je zlúčenie SMMK prechodom do jednej nástupníckej firmy, ktorou bude BPMK. Nechcem tým povedať, že SMMK je v horšej kondícii ako je BPMK, ale v každom prípade je tento proces menej komplikovaný, ako keby sme to urobili na opačnú stranu. Dôvody, predovšetkým obrovské množstvo drobných vzťahov, ktoré na úrovni BPMK sú voči vlastníkom bytov, obrovské množstvo drobných alebo malých súdnych sporov, exekúcií, vypratávačiek, atď. To všetko v pohybe na opačnú stranu by znamenalo obrovskú komplikáciu vo vzťahu k súdom. Tzn., že dnes je oveľa jednoduchšie urobiť nástupníckou firmou BPMK, ako SMMK, ktorá má desatinu zmluvných vzťahov v počte čo sa týka navonok voči tretím subjektom. Ďalší dôvod, prečo smerom na BPMK máte to uvedené sloganovite. Bytový podnik pred štyrmi či piatimi rokmi získal vkladom zvýšenie základného imania, ktoré bolo realizované vkladom pohľadávok, ktoré boli samozrejmé ocenené v tom čase ako bonity pohľadávky. Po preskúmaní tohto portfólia pohľadávok, ktoré zvýšili základné imanie BPMK o vyše 3 mil. eur sa ukázalo, že reálna hodnota týchto pohľadávok dnes je 7 percent z toho, čo sme deklarovali kedysi. Tzn. za obdobie štyroch rokov došlo k znehodnoteniu základného imania o 93 %. Proces zlúčenia spoločnosti do BPMK umožňuje mestu konsolidovať tento nesúlad v účtovníctve a to spôsobom vkladu nehnuteľností. Vzhľadom na to, že SMMK disponuje Parkovacím domom a taktiež objektom Poštová 14, ako vlastnými objektmi, je možné v rámci následných krokov vo vnútri tej spoločnej spoločnosti konsolidovať tento nesúlad a vymeniť, poviem to rovno, znehodnotené základné imanie za hodnotu majetku, ktorá v účtovníctve bude mať aj reálnu cenu, a to sú nehnuteľnosti. Napriek tomu, že samozrejme na nehnuteľnostiach sú dnes aj úverové vzťahy, ale hodnota majetku je tam nepopierateľná. Takže to je ďalší dôvod, prečo do BPMK. Tretí dôvod je úspora, ktorá bude spojená s lokáciou spoločnosti do jedného objektu. Keď si pozriete, kde sú dnes firmy, jedná je na Hlavnej,  druhá je vo vlastnom objekte na Južnom nábreží, odporúčanie je jednoznačné, využiť objekt na Južnom nábreží na sídlo spoločného podniku, pretože pokiaľ by sme šli opačne, asi ten efekt priamy, finančný by bol výrazne nižší, takže lokalizácia spoločného podniku v sídle BPMK. Ponechanie názvu firmy, samozrejme na to máme ešte čas, môžeme si to vydiskutovať, ale nechať jednoducho názov Bytový podnik mesta Košice. Nič nemeniť a jedine SMMK plynulo prejde pod BPMK. 
Druhá alternatíva, ktorá je uvedená v materiáli, je vysvetlená aj trošku podrobnejšie, ku ktorej som sa dokonca zo začiatku prikláňal aj ja osobne, je predaj časti podniku. A to tak, že BPMK by odkúpil časť aktív SMMK, oproti nim by sme nastavili úhradu prevodu pohľadávok tých, ktoré sú dnes takéto problémové. Zbytok by sa v čase doplatil, vytvorili by sme tým pádom jednu silnú firmu a z druhej by sme urobili dá sa povedať inkasnú spoločnosť, pretože by na nej zostali len problémové veci. Musím povedať, že tento krok je možno manažérsky, určite zaujímavejší. Na druhej strane by priniesol odporovateľnosť z právnych úkonov vo vzťahu k mnohým krokom, ktoré by sme realizovali. Určite by sa nedal zrealizovať v krátkej dobe, predpokladám, že by sa to ťahalo možno aj vyše roka z pohľadu toho, že by sme boli atakovaní pravdepodobne viacerými veriteľmi a niektorými subjektmi, ktoré by sa cítili dotknutí tým, že by sme prevádzali iba časť podniku. Takže odporúčanie v konečnom dôsledku je realizovať zlúčenie do jednej spoločnosti, kde prechádzajú všetky práva a povinnosti, všetky aktíva a pasíva na nástupnícku spoločnosť. Časový horizont zlúčenia: pre zlúčenie spoločností je najpodstatnejšie pripraviť zmluvu o zlúčení, tým pádom táto zmluva sa dojednáva medzi obidvoma subjektmi, čiže medzi SMMK a BPMK, keďže sú to mestské firmy pod kontrolou jediného spoločníka. Odporúčam, aby ste prijali aj v uznesení vzdanie sa nejakého znaleckého ocenenia atď. týchto podielov, vzhľadom na to, že mesto firmy priebežne kontroluje a nie je dôvod. Takéto postupy sa väčšinou robia vtedy, pokiaľ sú dvaja rôzni majitelia firiem a v takom prípade si jeden dáva samozrejme verifikovať cenu. Ale dnes mesto má pod kontrolou obe firmy. V zásade ich spojením vznikne nejaký nový subjekt, ktorý by mal byť oveľa efektívnejší z pohľadu pôsobenia. Na tom, ako je momentálny súbor dvoch mestských firiem. Takže toľko k tomu. Odporúčam, aby sme išli postupom, že v septembri by sme predložili návrh zmluvy o zlúčení na zastupiteľstvo. Dátum zlúčenia by sme dali k 1.1. 2013, tzn. obidva mestské podniky by prebehli tento účtovný rok tak, ako sú. Zlúčenie by bolo v zmluve o zlúčení nastavené na 1.1. 2013. Samozrejme zlúčenie nastáva až zápisom do Obchodného registra, ktorý by nastal predpokladám, že s niekoľko dňovým sklzom za prvým januárom. Robí sa to tak, že ten podnik, ktorý zaniká, de facto v tomto momente už zaniká likvidáciou , tak ten podnik robí ďalej biznis na svoj účet, ale je to už považované za biznis toho nástupníckeho podniku. Takže asi toľko. Samozrejmé pokiaľ budete  mať dotazy ku konkrétnemu materiálu, vidieť tam produktivitu, vidieť tam v tých súhrnných tabuľkách, že v akom pomere sú jeden podnik voči druhému, nech sa páči som vám k dispozícii.

p. Raši, primátor mesta Košice - Otváram rozpravu k tomuto materiálu. Pán poslanec Lasky.

p. Lasky, poslanec MZ - Na základe týchto dostatočných informácii praktických a ekonomických, finančná komisia odporúča mestskému zastupiteľstvu prerokovať a schváliť zámer zlúčenia obchodných spoločností Bytového podniku mesta Košice a Správy majetku mesta Košice. Všetci prítomní boli „za“.
 
p. Raši, primátor mesta Košice - Ďakujem pekne, nech sa páči, kto sa ďalší hlási do rozpravy? Ak nikto, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Obchodného zákonníka a Štatútu mesta Košice vykonávajúc pôsobnosť jediného spoločníka spoločností Bytový podnik mesta Košice s.r.o. a Správa majetku mesta Košice s.r.o. berie na vedomie Koncepciu zlúčenia obchodných spoločností Bytový podnik mesta Košice s.r.o. a Správa majetku mesta Košice s.r.o., schvaľuje zámer zlúčenia obchodných spoločností Bytový podnik mesta Košice a Správa majetku mesta Košice formou zrušenia spoločnosti Správa majetku mesta Košice bez likvidácie s prechodom celého obchodného imania zrušenej spoločnosti Správa majetku mesta Košice na Bytový podnik mesta Košice. Ukladá konateľom obchodných spoločností Bytový podnik mesta Košice a Správa majetku mesta Košice na rokovanie Mestského zastupiteľstva predložiť právne dokumenty zlúčenia Bytový podnik mesta Košice a Správa majetku mesta Košice do jednej obchodnej spoločnosti Bytový podnik mesta Košice. Zodpovedný v texte. Termín septembrové rokovanie mestského zastupiteľstva.“ 

Hlasovanie č. 27   -	Anulované 

p. Raši, primátor mesta Košice - Konštatujem, že za bolo 44 poslancov,1 bol proti, 1 sa zdržal hlasovania uznesenie bolo schválené. Pani Adamčíkovú zapnite.

p. Adamčíková, poslankyňa MZ a členka návrhovej komisie – Ospravedlňujem sa, ale toto uznesenie má ešte druhú stranu, ktorú som neprečítala, ktorú potrebujeme schváliť. Môžem? Čiže pokračujem ďalej. 
„Vzdáva sa práva na vypracovanie a predloženie: po 1) písomnej správy konateľov obchodných spoločnosti Bytový podnik mesta Košice a Správa majetku mesta Košice, ktorý z právneho a ekonomického hľadiska vysvetlia a odôvodnia zlúčenie spoločností. Po 2) vyjadrenia dozorných rád spoločností Bytový podnik mesta Košice a Správa majetku mesta Košice, v ktorom dozorná rada každej zo spoločnosti preskúma zlúčenie spoločností návrh zmluvy o zlúčení spoločností a písomnú správu konateľov. Po 3) priebežnej účtovnej uzávierky spoločnosti Bytový podnik mesta Košice a Správa majetku mesta Košice pre potreby zlúčenia týchto spoločností. Nepožaduje preskúmanie návrhu zmluvy o zlúčení spoločností Bytový podnik mesta Košice a Správa majetku mesta Košice nezávislým expertom audítorom alebo znalcom ustanoveným súdom.“ 

p. Raši, primátor mesta Košice - Ďakujem pekne. Čiže predchádzajúce hlasovanie musíme anulovať, pretože sme hlasovali o neúplnom návrhu uznesenia. Čiže nebolo to hlasovanie o uznesení tak, ako bolo uvedené v materiáli. Čiže teraz budeme hlasovať o uznesení ako celku, tak ako ho máte uvedený v materiáli, tak ako bolo cele teraz prednesené návrhovou komisiou. Prosím hlasujte.

Hlasovanie č. 28  -	za: 44, proti: 1, zdržali sa: 1

p. Raši, primátor mesta Košice - Konštatujem, že uznesenie bolo schválené. Ďakujem pekne.
- - -

Bod č. 21 
Zmena zastúpenia mesta Košice v predstavenstve a dozornej rade obchodnej spoločnosti Mestský Futbalový Klub Košice a.s.

p. Raši, primátor mesta Košice - Prejdeme k bodu číslo 21. Je to materiál Zmena zastúpenie mesta Košice v predstavenstve a dozornej rade obchodnej spoločnosti Mestský Futbalový Klub Košice a.s. Poprosím pána námestníka, aby krátko uviedol materiál.

p. Jakubov, námestník primátora - Ďakujem za slovo. V súlade s článkom 16. 5 Stanov obchodnej spoločnosti MFK Košice, je potrebné po piatich rokoch, kedy sa končí členstvo v oboch orgánoch, a to v predstavenstve aj v dozornej rade, je potrebné zvoliť nových členov. Ja som na začiatku avizoval, že predložený návrh uznesenia na obsadenie členov v týchto oboch orgánoch dozrelo po rokovaní s poslaneckými klubmi zmeny a odporúčal by som  návrh uznesenia, alebo tú zmenu, ktorá vám dnes ráno bola doručená v elektronickej forme. V súlade s týmto uznesením by boli odvolaní zástupcovia mesta Košice z funkcie člena predstavenstva a to p. Ing. František Knapík a p. doktor Milan Bereš. Ďalej odvolaní zástupcovia z funkcie členov dozornej rady p. Daniel Rusnák a p. Ing. Peter Bajus a boli by vymenovaní zástupcovia mesta Košice do funkcie člena predstavenstva, a to ja – Ing. Ján Jakubov, Ing. Marián Gál a doktor Milan Bereš a menovaní zástupcovia mesta Košice do funkcie člena dozornej rady p. Ing. Igor Sidor a p. Daniel Rusnák. Chcel by som ešte predtým ako pristúpime k hlasovaniu, resp. k rozprave k tomuto bodu a následne k hlasovaniu, povedať alebo mať taký kratučký vstup. Za posledné 2, 3 týždne som sa pomerne podrobne oboznámil so situáciou, ktorá sa nachádza v Mestskom Futbalovom Klube a musím povedať, že oba tieto orgány budú mať pred sebou pomerne ťažkú úlohu, pretože v súčasnosti MFK je veľmi neskutočne zadlžený. Jeho činnosť je momentálne a vôbec existencia spoločnosti ohrozená. A títo ľudia, ktorí tam budú nanominovaní budú sa musieť vysporiadať s touto nelichotivou ekonomickou situáciou. Moja predstava je takáto, že najneskôr na najbližšie rokovanie zastupiteľstva v septembri by sme mali vypracovať nejaký názor na ďalšie pokračovanie MFK a.s. a rozhodnúť o tom, akou formou k tomu pristúpi mesto Košice. Toľko na začiatok, ďakujem. 

p. Raši, primátor mesta Košice - Otváram rozpravu k tomuto bodu. Pán poslanec Lazár.

p. Lazár, poslanec MZ - Mám takú malú technickú poznámku, v tom  navrchu je pán ešte Kočiš uvádzaný, nech to prečíta jasne v návrhu. Ale druhú vec som chcel, keď pán námestník vykonáva výkon valného zhromaždenia, teraz nie som istý, ja mám taký pocit, že môže byť v dozornej rade, ale nie v predstavenstve. Nie som si tým istý, ale neviem, či tu je právnik, aby nám to mohol...môže. Viem, že v Kosite, keď sme to riešili, viem že v jednom je obmedzenie. Len pre istotu dúfam, že to je v poriadku. Len pre istotu.

p. Raši, primátor mesta Košice - Môže byť aj výkon na valnom aj v predstavenstve. Čiže to je v poriadku. Je to možné. 

p. Jakubov, námestník primátora - Chcem sa ospravedlniť, ale mám taký dojem, že som vám prečítal návrh uznesenia pôvodného materiálu. Ak sa nemýlim. Alebo  čítal som už nové mená? Tak potom dobre.

p. Raši, primátor mesta Košice - Čiže je tak, ako to bolo avizované pred schvaľovaním programu rokovania je zmena podľa návrhu uznesenia, kde sa pán poslanec Kočiš z pôvodného uznesenia mení na pána poslanca Gála. Ďakujem pekne, ukončujem rozpravu k tomuto bodu a prosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení a Štatútu mesta Košice v obchodnej spoločnosti MFK Košice a.s., Trieda SNP 48/A 040 01 Košice, IČO 36595098, v ktorej mesto Košice ako jeden z akcionárov vykonáva oprávnenia akcionára na valnom zhromaždení v rozsahu vymedzenom Štatútom mesta Košice po A) berie na vedomie vzdanie sa Mgr. Ľubomíra Gregu, zástupcu mesta Košice z funkcie člena predstavenstva. Po B) odvoláva zástupcov mesta Košice z funkcie člena predstavenstva: po 1) Ing. Františka Knapíka, po 2) MUDr. Milana Bereša, PhD. po C) odvoláva zástupcov mesta Košice z funkcie člena dozornej rady: po 1) p. Daniela Rusnáka, po 2) Ing. Petra Bajusa. Po D) menuje zástupcov mesta Košice do funkcie člena predstavenstva: po 1) Ing. Jána Jakubova, po 2) Ing. Mariána Gála, PhD, po 3) MUDr. Milana Bereša, PhD. Po E) menuje zástupcov mesta Košice do funkcie členov dozornej rady: po 1) Ing. Igora Sidora, po 2) p. Daniela Rusnáka.“

Hlasovanie č. 29  -	za: 43, proti: 1, zdržali sa: 2

p. Raši, primátor mesta Košice -  Konštatujem, že uznesenie bolo schválené. Ďakujem pekne.
- - -

Bod č. 22 
Delegovanie zástupcov mesta Košice do Mestskej školskej rady

p. Raši, primátor mesta Košice - Prejdeme k bodu číslo 22. Pod týmto bodom predkladám materiál Delegovanie zástupcov mesta Košice do Mestskej školskej rady. Na základe uplynutia funkčného obdobia Mestskej školskej rady Oddelenie strategického rozvoja, referát školstva, športu a mládeže Magistrátu mesta Košice navrhuje delegovať doktorku Renátu Lenártovú, námestníčku primátora a p. doktorku Máriu Kavečanskú, vedúcu referátu školstva, športu a mládeže Magistrátu mesta Košice, ako nových zástupcov mesta Košice do Mestskej školskej rady na nové funkčné obdobie štyroch rokov. 
Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice a zákona Národnej rady Slovenskej republiky číslo 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov deleguje zástupcu mesta Košice MUDr. Renátu Lenartovú, námestníčku primátora a PaedDr. Máriu Kavečanskú, vedúcu referátu školstva športu a mládeže MMK do Mestskej školskej rady na nové funkčné obdobie štyroch rokov.“

Hlasovanie č. 30  -	za: 44, proti: 0, zdržali sa: 1

p. Raši, primátor mesta Košice - Konštatujem, že uznesenie bolo schválené. 
- - -

Bod č. 22/1 
Informácia o aktuálnom stave projektu IDS

p. Raši, primátor mesta Košice - Teraz pristúpime k doplnenému materiálu, ktorý bol doplnený ako materiál číslo 22/1. Tieto informácie o aktuálnom stave projektu IDS - Operačný program doprava 2007 - 2013, postup prípravy realizácie prvej stavby. Poprosím pána námestníka o uvedenie materiálu. Zároveň máte vo foajé, pred touto rokovačkou je pán Ing. Šarák, ktorý vám môže vysvetliť ďalšie veci, eventuálne názorne ukázať prípravy jednotlivých stavieb Integrovaného dopravného systému. Pán námestník, nech sa páči o krátke uvedenie informácie.

p. Jakubov, námestník primátora - Ďakujem pekne za slovo. Dovoľte mi, aby som vám podal základnú stručnú informáciu o aktuálnom stave projektu Informačného dopravného systému. Tento materiál bol zaradený z jediného dôvodu, že v poslednej dobe sa nám podarilo presvedčiť Ministerstvo dopravy, výstavby a regionálneho rozvoja o možný presun finančných prostriedkov na prvú stavbu IKD, to znamená koľajovej dopravy, ktorá by mala byť realizovaná od Železničnej stanice po prvý terminál, ktorý sa nachádza v sídle divíznej budovy na Námestí Maratónu Mieru. V podstate tieto prostriedky je možné čerpať v rokoch 2013, 14 a 15 a jednoznačne mesto Košice sa hlási k tomu, aby vedelo použiť tieto finančné prostriedky, ktoré nám pomôžu jednak vylepšiť súčasný stav koľajovej dopravy na tomto úseku a jednak v podstate podľa všetkého vylepšiť aj vozový park Dopravného podniku. Asi takto stručne k tomuto materiálu. Ak budú nejaké otázky je tu pán Hudák, pán Šarák, eventuálne ja, zodpovieme.

p. Raši, primátor mesta Košice - Nech sa páči otváram rozpravu k bodu 22/1 s tým, že naozaj pokiaľ máte záujem, Ing. Šarák aj p. Hudák vám vysvetlia. Na to sú tu, aby ste dostali informáciu v takom rozsahu akom chcete. 
Ak sa nikto nehlási, uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice po a) berie na vedomie informáciu o príprave stavieb projektu IDS Operačného programu doprava 2007 - 2013 Prioritná os 4 - Výstavba nosnej infraštruktúry pre prevádzkovanie integrovaného dopravného systému v Košiciach. Po b) súhlasí s prípravou ďalších postupov ich zmluvného zabezpečenia.“

Hlasovanie č. 31  -	za: 41, proti: 1, zdržali sa: 1
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 23 
Nakladania s majetkom mesta Košice – určenie spôsobu prevodu –  zámena pozemkov v k.ú. Furča pre Garáže Košice spol. s r.o.

p. Raši, primátor mesta Košice - Ctené dámy poslankyne, ctení páni poslanci. Chcem sa spýtať,   nasledujú majetky a pozemky, ktoré vieme rokovať v pomerne rýchlom tempe, chcem sa vás spýtať. Ideme na to teraz a skončíme to snáď za hodinu aj niečo alebo chcete prestávku? Môžeme ísť teraz, dobre. Čiže pripravte sa ctené dámy poslankyne, ctení páni poslanci, prechádzame k bodu číslo 23 Nakladanie s majetkom mesta Košice, určenie spôsobu prevodu, zámena pozemkov v katastrálnom území Furča pre Garáže Košice spoločnosť s r.o. 
Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu o návrh uznesenia.
p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade zo zákonom o majetku obcí v znení neskorších predpisov a Štatútu mesta Košice schvaľuje spôsob prevodu nehnuteľného majetku vo vlastníctve mesta Košice podľa predloženého materiálu.“

Hlasovanie č. 32  -	za: 41, proti: 0, zdržali sa: 0

p. Raši, primátor mesta Košice - Konštatujem, že uznesenie bolo schválené.
- - -

Bod č. 24 
Nakladanie s majetkom mesta Košice – určenie spôsobu prevodu – zámena pozemkov  v k.ú. Letná, Železiarne pre  City Holding, a.s., Valcovňa profilov, a.s. a  Hutné stavby development, a.s. Košice

p. Raši, primátor mesta Košice - Pod bodom číslo 24 máme Nakladanie s majetkom mesta Košice, určenie spôsobu prevodu zámena pozemkov v katastrálnom území Letná, Železiarne pre City Holding a.s., Valcovňa profilov a.s. a Hutné stavby development a.s. Košice. 
Otváram rozpravu k tomuto bodu. Ak sa nikto nehlási, uzatváram rozpravu. Poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade zákona o majetku obcí v znení neskorších predpisov a Štatútu mesta Košice schvaľuje spôsob prevodu nehnuteľného majetku vo vlastníctve mesta Košice podľa predloženého návrhu.“

Hlasovanie č. 33  -	za: 33, proti: 0, zdržali sa: 8
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 25 
Nakladanie s majetkom mesta Košice – určenie spôsobu prevodu pozemku v k.ú. Južné mesto

p. Raši, primátor mesta Košice - Prejdeme k bodu číslo 25 Nakladanie s majetkom mesta Košice, určenie spôsobu prevodu pozemku v katastrálnom území Južné mesto. 
K tomuto bodu zároveň otváram rozpravu. Ak sa nikto nehlási, uzatváram rozpravu. Poprosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí v znení neskorších predpisov schvaľuje spôsob prevodu nehnuteľného majetku podľa predloženého návrhu.“

Hlasovanie č. 34  -	za: 41, proti: 0, zdržali sa: 0
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 26 
Nakladanie s majetkom mesta Košice – určenie spôsobu prevodu – priamy  predaj časti pozemkov v k.ú. Terasa

p. Raši, primátor mesta Košice - Prechádzame k bodu 26 Nakladanie s majetkom mesta, určenie spôsobu prevodu -  priamy predaj časti pozemkov v katastrálnom území Terasa. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice podľa predloženého návrhu.“
 
Hlasovanie č. 35  -	za: 41, proti: 0, zdržali sa: 0

p. Raši, primátor mesta Košice - Konštatujem, že uznesenie bolo schválené. 
- - -

Bod č. 27 
Nakladanie s majetkom mesta Košice – určenie spôsobu prevodu – priamy predaj pozemku v k.ú. Krásna

p. Raši, primátor mesta Košice - Prejdeme k bodu 27. Je to Nakladanie s majetkom mesta Košice - určenie spôsobu prevodu - priamy predaj pozemkov v katastrálnom území Krásna. Otváram k tomuto bodu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiou o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice podľa predloženého návrhu.“

Hlasovanie č. 36  -	za: 41, proti: 0, zdržali sa: 0
 
p. Raši, primátor mesta Košice - Konštatujem, že uznesenie bolo schválené. Ďakujem.
- - -

Bod č. 28 
Nakladanie s majetkom mesta Košice – určenie spôsobu prevodu – priamy predaj pozemku v k.ú. Nižný Klátov

p. Raši, primátor mesta Košice - Prechádzame k bodu 28. Je to Nakladanie s majetkom mesta Košice - určenie spôsobu prevodu - priamy predaj pozemku v katastrálnom území Nižný Klatov. Otváram k tomuto bodu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice priamy predaj podľa predloženého návrhu.“

Hlasovanie č. 37  -	za: 42, proti: 0, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 29 
Nakladanie s majetkom mesta Košice – určenie spôsobu prevodu – priamy predaj spoluvlastníckeho podielu budovy predsadenej občianskej vybavenosti na ul.  Budapeštianska 38, 40

p. Raši, primátor mesta Košice -  Prejdeme k bodu číslo 29. Je to Nakladanie s majetkom mesta určenie spôsobu prevodu priamy predaj spoluvlastníckeho podielu budovy predsadennej občianskej vybavenosti na ulici Budapeštianska 38 a 40. Otváram rozpravu k tomuto bodu. Pán starosta Petrvalský nech sa páči.

p. Petrvalský, poslanec MZ - Len toľko chcem poznamenať, že to je ten istý problém, čo s tými štyrmi bodmi, čo boli stiahnuté dole. Že tiež majiteľ nesúhlasí s tou cenou. Takže teraz nakladanie odsúhlasme, ale ako náhle budeme predávať, treba to zobrať do úvahy. Ďakujem pekne.

p. Raši, primátor mesta Košice - Ďakujem pekne za vysvetlenie. Ak sa nikto ďalší nehlási, uzatváram rozpravu. Prosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí v znení neskorších predpisov schvaľuje spôsob prevodu priamy predaj spoluvlastníckeho podielu podľa predloženého návrhu.“

Hlasovanie č. 38  -	za: 43, proti: 0, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 30 
Nakladanie s majetkom mesta Košice – zámena pozemkov a podielov na pozemkoch v k.ú.  Košická Nová Ves s Ing. Lengyelom a p. Plachetkom

p. Raši, primátor mesta Košice - Prejdeme k bodu č. 30 Nakladanie s majetkom mesta Košice zámena pozemkov a podielov na pozemkoch v katastrálnom území Košická Nová Ves s Ing. Lengyelom a p. Plachetkom. Otváram rozpravu k tomuto bodu. Ak sa nikto nehlási do rozpravy, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí v znení neskorších predpisov a Štatútu mesta Košice schvaľuje zámenu pozemkov podľa predloženého návrhu.“

Hlasovanie č. 39  -	za: 43, proti: 0, zdržali sa: 0
 
p. Raši, primátor mesta Košice - Je tu potrebná 3/5 väčšina všetkých poslancov, prípad hodný osobitného zreteľa. Konštatujem, že uznesenie bolo schválené.
- - -

Bod č. 31 
Nakladanie s majetkom mesta Košice – priamy predaj pozemku v k. ú. Jazero pre JT Holding, s.r.o., Košice

p. Raši, primátor mesta Košice - Prejdeme k bodu 31. Je to Nakladanie s majetkom mesta Košice - priamy predaj pozemku - v katastrálnom území Jazero pre JT Holding s.r.o. Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi o majetku obcí v znení neskorších predpisov a Štatútu mesta Košice schvaľuje priamy predaj pozemku v zmysle predloženého návrhu.“

Hlasovanie č. 40  -	za: 43, proti: 0, zdržali sa: 0
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 32 
Nakladanie s majetkom mesta Košice – priamy predaj pozemku v k. ú. Skladná pre Šafran Slovakia, a.s., Košice

p. Raši, primátor mesta Košice -  Prejdeme k bodu 32 Nakladanie s majetkom mesta Košice -  priamy predaj pozemkov v katastrálnom území Skladná pre Šafran Slovakia, a.s, Košice. Otváram k tomuto bodu rozpravu. Ak sa nikto nehlási do rozpravy, uzatváram rozpravu a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonnými o majetku obcí a Štatútu mesta Košice schvaľuje priamy predaj pozemku v zmysle predloženého návrhu za kúpnu cenu 3034 eur.“

Hlasovanie č. 41  -	za: 43, proti: 1, zdržali sa: 0
 
p. Raši, primátor mesta Košice - Konštatujem, že unesenie bolo schválené. 
- - -

Bod č. 33 
Nakladanie s majetkom mesta Košice – priamy predaj pozemku v k. ú. Južné mesto pre Jozefa Pancuráka a Máriu Pancurákovú

p. Raši, primátor mesta Košice - Prejdeme k bodu číslo 33. Je to Nakladanie s majetkom mesta Košice - priamy predaj pozemku v katastrálnom území Južné mesto pre Jozefa Pancuráka a Máriu Pancurákovú. 
Otváram k tomuto bodu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi o majetku obcí a Štatútu mesta Košice schvaľuje priamy predaj pozemku podľa predloženého návrhu za kúpnu cenu 1278 eur.“

Hlasovanie č. 42  -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 34 
Prevod pozemkov v k. ú. Furča priamym predajom pre Ing. Jána Bánociho

p. Raši, primátor mesta Košice - Prejdeme k bodu 34, Prevod pozemkov v katastrálnom území Furča priamym predajom pre inžiniera Jána Bánociho. Prosím p. Ing. Jakubova, aby avizoval zmenu.

p. Jakubov, poslanec MZ - Po schválení v majetkovej komisii prišiel v súlade s platnou legislatívou návrh ďalšieho uchádzača, ktorý navýšil odsúhlasenú cenu. Na základe toho bol oslovený pôvodný záujemca a ten tak isto upravil cenu, takže návrh na uznesenie bude realizovaný v súlade s platnou zmenou. Tzn. Mestské zastupiteľstvo v Košiciach v súlade s paragrafom atď. schvaľuje priamy predaj pozemkov atď. za kúpnu cenu vo výške 1650 eur.

p. Raši, primátor mesta Košice - Čiže bude v návrhu uznesenia uvedená nová vyššia cena ako bola pôvodná, nakoľko došlo k súťaži medzi uchádzačmi. 
Uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade so zákonmi o majetku obcí a Štatútu mesta Košice schvaľuje priamy predaj pozemkov podľa predloženého návrhu za kúpnu cenu vo výške 1650 eur.“

Hlasovanie č. 43  -	za: 44, proti: 1, zdržali sa: 0

p. Raši, primátor mesta Košice - Konštatujem, že uznesenie bolo schválené.
- - -

Bod č. 35 
Prevod nehnuteľností v k. ú. Košická Nová Ves pre Mestskú časť Košice – Košická Nová Ves

p. Raši, primátor mesta Košice - Prejdeme k bodu 35. Je to Prevod nehnuteľností v katastrálnom území Košická Nová Ves pre Mestskú časť Košická Nová Ves. 
Otváram k tomuto bodu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi o majetku obcí a Štatútu mesta Košice schvaľuje priamy predaj nehnuteľností podľa predloženého návrhu.“

Hlasovanie č. 44  -	za: 44, proti: 0, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 36 
Prevod pozemku pod garážou v k. ú. Terasa priamym predajom pre Ladislava Jasovského

p. Raši, primátor mesta Košice - Pod bodom číslo 36 je Prevod pozemku pod garážou v katastrálnom území Terasa priamym predajom pre Ladislava Jasovského. Otváram k tomuto bodu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi o majetku obcí a Štatútu mesta Košice schvaľuje priamy predaj pozemku, podľa predloženého návrhu za kúpnu cenu vo výške 1372 eur.“

Hlasovanie č. 45  -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 37
Nakladanie s majetkom mesta Košice – priamy predaj spoluvlastníckeho podielu budovy predsadenej občianskej vybavenosti na ul. Budapeštianska 26, 28 pre nájomcu spoločnosť INBOX, s.r.o.

p. Raši, primátor mesta Košice - Prejdeme k bodu číslo 37. Je to Nakladanie s majetkom mesta Košice - priamy predaj spoluvlastníckeho podielu budovy predsadenej občianskej vybavenosti na ulici Budapeštianska 26, 28 pre nájomcu spoločnosť INBOX Košice s.r.o. Poprosím pani námestníčku, ktorá sa prihlásila, aby povedala avizovanú zmenu, ktorá prispela k bodom rokovania.
p. Lenártová, námestníčka primátora - Opäť rovnaká situácia ako v bode 34. Keďže prišla vyššia ponuka a následne pôvodný žiadateľ zvýšil svoj návrh kúpnej ceny na 17 800 eur, čiže v návrhu na uznesenie bude už nová suma 17 800 eur. 

p. Raši, primátor mesta Košice - Uzatváram rozpravu a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi o majetku obcí a Štatútu mesta Košice schvaľuje priamy predaj podľa predloženého návrhu za kúpnu cenu vo výške 17 800 eur.“

Hlasovanie č. 46  -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 38 
Prenájom nebytového priestoru na Vodárenskej ulici pre MČ Košice – Sever

p. Raši, primátor mesta Košice - Prejdeme k bodu č. 38. Je to Prenájom nebytového priestoru na Vodárenskej ulici pre Mestskú časť Košice - Sever. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými paragrafmi o majetku obcí a Štatútu mesta Košice schvaľuje prenájom nebytového priestoru podľa predloženého návrhu s výškou nájmu 1 euro za rok za celý predmet nájmu a prevádzkové náklady.“

Hlasovanie č. 47  -	za: 42, proti: 1, zdržali sa: 1

p. Raši, primátor mesta Košice - Je to prípad osobitného zreteľa, je potrebná 3/5 väčšina všetkých poslancov. Konštatujem, že uznesenie bolo schválené.
- - -

Bod č. 39 
Priamy prenájom pozemkov pre Železnice Slovenskej republiky

p. Raši, primátor mesta Košice - Prejdeme k ďalšiemu bodu. Je to Priamy prenájom pozemkov pre Železnice Slovenskej republiky, ku ktorému otváram rozpravu. Tak isto bude potrebná 3/5 väčšina všetkých poslancov. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi Štatútu mesta Košice a o majetku obcí schvaľuje priamy prenájom pozemkov v súlade s predloženým návrhom vo výške nájmu 27 000 eur za rok za celý predmet nájmu, tzn. 11,397 eur za m2 za rok.“

Hlasovanie č. 48  -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 40 
Priamy prenájom častí pozemkov pre MČ Košice – Nad Jazerom

p. Raši, primátor mesta Košice - Prejdeme k bodu číslo 40, Priamy prenájom časti pozemkov pre Mestskú časť Košice - Nad jazerom. Tak isto prípad hodný osobitného zreteľa. Otváram k nemu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi schvaľuje priamy prenájom časti pozemkov podľa predloženého návrhu za cenu prenájmu 1 euro za rok za celý predmet nájmu.“

Hlasovanie č. 49  -	za: 43, proti: 1, zdržali sa: 1
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 41 
Priamy prenájom stavieb, budov, pozemkov pre DPMK, a.s. – schválenie výšky nájomného

p. Raši, primátor mesta Košice - Prejdeme k bodu 41, Priamy prenájom stavieb, budov, pozemkov pre Dopravný podnik mesta Košice, a.s.  - schválenie výšky nájomného. Tak isto je to prípad hodný osobitného zreteľa. Otváram k nemu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi Štatútu mesta Košice a zákona č. 138 z roku 1991 Zb. schvaľuje priamy prenájom stavieb, budov a pozemkov podľa prílohy číslo 1 pre Dopravný podnik mesta Košice a.s. a odsúhlasuje výšku nájmu 337 962,80 eur za rok.“

Hlasovanie č. 50  -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 42 
Bezodplatný prevod dopravných stavieb od firmy AUPARK Košice, spol. s r.o.  do majetku mesta Košice

p. Raši, primátor mesta Košice - Prejdeme k bodu číslo 42. Je to Bezodplatný prevod dopravných stavieb od firmy Aupark Košice spoločnosť s.r.o. do majetku mesta Košice. Otváram k tomuto bodu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi Štatútu mesta Košice schvaľuje bezodplatný prevod dopravných stavieb podľa predloženého návrhu v celkovej hodnote 4 125 088 eur.“

Hlasovanie č. 51  -	za: 43, proti: 1, zdržali sa: 1
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 43 
Bezodplatný prevod dopravnej stavby: Technickej infraštruktúry pre súbor rodinných domov Myslava – Kopa,  od firmy KOPA  INVEST, s.r.o.do majetku mesta Košice

p. Raši, primátor mesta Košice - Prejdeme k bodu 43. Je to Bezodplatný prevod dopravnej stavby technickej infraštruktúry pre súbor rodinných domov Myslava Kopa od firmy Kopa Invest s.r.o. do majetku mesta Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými paragrafmi Štatútu mesta Košice schvaľuje bezodplatný prevod dopravnej stavby podľa predloženého návrhu do vlastníctva mesta Košice v celkovej hodnote 99727,74 eur.“

Hlasovanie č. 52  -	za: 43, proti: 1, zdržali sa: 1
 
p. Raši, primátor mesta Košice - Konštatujem, že uznesenie bolo schválené. Ďakujem pekne.
- - -

Bod č. 44 
Bezodplatný prevod dopravnej stavby SO 09 Komunikácie a spevnené plochy od firmy Moris Slovakia, s.r.o. do majetku mesta Košice

p. Raši, primátor mesta Košice - Prejdeme k bodu číslo 44. Je to Bezodplatný prevod dopravnej stavby SO 09 Komunikácie a spevnené plochy od firmy Moris Slovakia s.r.o. do majetku mesta Košice. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušným paragrafom Štatútu mesta Košice schvaľuje bezodplatný prevod dopravnej stavby podľa predloženého návrhu do vlastníctva mesta Košice v celkovej hodnote   266821 eur.“

Hlasovanie č. 53  -	za: 43, proti: 1, zdržali sa: 1
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 45
Zverenie pozemkov vo vlastníctve mesta Košice v k. ú. Myslava, do správy Mestskej časti Košice – Myslava

p. Raši, primátor mesta Košice - Prejdeme k bodu číslo 45 Zverenie pozemkov vo vlastníctve mesta Košice v katastrálnom území Myslava do správy Mestskej časti Košice - Myslava. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými  paragrafmi o majetku obcí a Štatútu mesta Košice schvaľuje zverenie nehnuteľností vo vlastníctve mesta Košice na dobu neurčitú do správy Mestskej časti Košice - Myslava podľa predloženého návrhu.“

Hlasovanie č. 54  -	za: 44, proti: 1, zdržali sa: 0

p. Raši, primátor mesta Košice - Konštatujem, že uznesenie bolo schválené. 
- - -

Bod č. 45/1 
Prenájom pozemkov, časti parciel č.2854/1, 2854/1 a parcela č. 2853/2 v k. ú. Severné mesto za účelom výstavby parkovacích plôch na ulici Obrancov mieru v Košiciach

p. Raši, primátor mesta Košice - Prejdeme k bodu 45/1. Je to doplnený bod dnešného rokovania mestského zastupiteľstva, ktorý bol predložený starostom Mestskej časti Košice - Sever p. Mariánom Gájom. Je to Prenájom pozemkov časti parciel číslo 2854/1, 2853/1 a parc. č. 2853/2 v katastrálnom území Severné mesto za účelom výstavby parkovacích plôch na ulici Obrancov mieru v Košiciach. Je to materiál, ktorý je bude posudzovaný ako prípad hodný osobitného zreteľa. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi Štatútu mesta Košice a zákonom o majetku mesta schvaľuje prenájom pozemkov v katastrálnom území Severné mesto pre Mestskú časť Košice - Sever podľa predloženého návrhu za cenu za prenájom 1 euro na rok za celý predmet nájmu.“

Hlasovanie č. 55  -	za: 44, proti: 0, zdržali sa: 1
 
p. Raši, primátor mesta Košice - Konštatujem, že uznesenie bolo schválené. Ďakujem.
- - -

Bod č. 46 
Odňatie pozemkov zo správy Správe mestskej zelene v Košiciach, ich zverenie do správy MČ Košice – Nad jazerom a odňatie pozemku zo správy MČ   Košice – Nad jazerom

p. Raši, primátor mesta Košice - Prejdeme k bodu číslo 46. Je to Odňatie pozemkov zo správy Správe mestskej zelene v Košiciach a ich zverenie do správy Mestskej časti Košice - Nad jazerom a odňatie pozemku zo správy Mestskej časti Košice - Nad jazerom. Otváram k tomuto bodu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi o majetku obcí a Štatútu mesta Košice schvaľuje odňatie nehnuteľností pozemkov podľa predloženého návrhu.“

Hlasovanie č. 56  -	za: 44, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené. 
- - -

Bod č. 47
Predaj nebytového priestoru pre nájomcu TORES,a.s. na ul. Hlavná č. 64

p. Raši, primátor mesta Košice - Prejdeme k bodu číslo 47. Je to Predaj nebytového priestoru pre nájomcu Tores, a.s. na ulici Hlavná č. 64. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi Štatútu mesta Košice a zákona Národnej rady Slovenskej republiky číslo 182 z roku 1993 Z. z. o vlastníctve bytov schvaľuje prevod vlastníctva nebytového priestoru podľa predloženého návrhu za kúpnu cenu 432 051 eur s predkupným právom mesta Košice v trvaní piatich rokov za rovnakú kúpnu cenu navýšenú o preukázané investície.“

Hlasovanie č. 57  -	za: 37, proti: 1, zdržali sa: 7
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 48
Predaj nebytového priestoru pre nájomcu Juraja Hrnčírika na ul. Národná trieda č. 80

p. Raši, primátor mesta Košice - Prejdeme k bodu číslo 48. Je to Predaj nebytového priestoru pre nájomcu Juraja Hrnčírika na ulici Národná trieda číslo 80 a zároveň otváram rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými paragrafmi Štatútu mesta Košice a v súlade so zákonom Národnej rady vo vlastníctve bytov a príslušnými paragrafmi tohto zákona schvaľuje prevod vlastníctva nebytového priestoru v súlade s predloženým alebo v zmysle predloženého návrhu pre nájomcu Juraja Hrnčírika za kúpnu cenu 27 500 eur.“

Hlasovanie č. 58  -	za: 43, proti: 1, zdržali sa: 0
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 49 
Predaj nebytového priestoru pre nájomcu SMIPOS , s.r.o. na ul. Trieda SNP č. 36

p. Raši, primátor mesta Košice - Bod číslo 49 Predaj nebytového priestoru pre nájomcu SMIPOS, s.r.o. na ulici Trieda SNP, č. 36. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými paragrafmi Štatútu mesta Košice a zákona o vlastníctve bytov a nebytových priestorov v znení neskorších zmien, schvaľuje prevod vlastníctva nebytového priestoru podľa predloženého návrhu pre nájomcu SMIPOS s.r.o za kúpnu cenu 31 265 eur.“

Hlasovanie č. 59  -	za: 44, proti: 1, zdržali sa: 0

p. Raši, primátor mesta Košice - Konštatujem, že uznesenie bolo schválené.
- - -

Bod č. 50 
Predaj voľného nebytového priestoru pre vlastníka bytu v dome na ul. Jarná č. 15

p. Raši, primátor mesta Košice - Prejdeme k bodu číslo 50. Je to Predaj voľného nebytového priestoru pre vlastníka bytu v dome na ulici Jarná číslo 15. Otváram týmto rozpravu k tomuto bodu. Ak sa nikto nehlási uzatváram možnosť prihlásiť sa k rozprave a poprosím návrhovú komisiu o návrh uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými zákonmi a paragrafmi Štatútu mesta Košice a zákona o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru podľa predloženého návrhu pre vlastníka bytu v dome Martina Štrbu za kúpnu cenu 9 520 eur.“

Hlasovanie č. 60  -	za: 43, proti: 1, zdržali sa: 1
 
p. Raši, primátor mesta Košice - Konštatujem, že uznesenie bolo schválené.
- - -

Bod č. 51 
Predaj  nebytového priestoru pre nájomcu OMEGA SPORT s.r.o. na ul. Hlavná č. 116

p. Raši, primátor mesta Košice - Prejdeme k bodu číslo 51. Je to predaj nebytového priestoru pre nájomcu Omega Sport s.r.o. na ulici Hlavná číslo 116. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými paragrafmi zákona o vlastníctve bytov a nebytových priestorov a Štatútu mesta Košice schvaľuje prevod vlastníctva nebytového priestoru podľa predloženého návrhu pre nájomcu spoločnosť Omega Sport s.r.o za kúpnu cenu 255 000 eur s predkupným právom mesta Košice v trvaní piatich rokov za rovnakú kúpnu cenu navýšenú o preukázané investície.“

Hlasovanie č. 61  -	za: 36, proti: 2, zdržali sa: 6

p. Raši, primátor mesta Košice - Konštatujem, že uznesenie bolo schválené.
- - -

Bod č. 52 
Nakladanie s majetkom mesta Košice: 1) priamy predaj podielu nehnuteľnosti – budovy (predsadenej občianskej vybavenosti) pre nájomcu Igora Madár  na ul. Budapeštianska č. 10, 12;  2) predaj nebytového priestoru pre nájomcu Igora Madára na ul. Budapeštianska č. 10, 12

p. Raši, primátor mesta Košice - Prejdeme k bodu číslo 52. Je to Nakladanie s majetkom mesta Košice. Po 1) priamy predaj podielu nehnuteľnosti budovy predsadenej občianskej vybavenosti pre nájomcu Igora Madára na ulici Budapeštianska číslo 10, 12. Po 2) predaj nebytového priestoru pre nájomcu Igora Madára na ulici Budapeštianska číslo 10, 12. Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Kočiš, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými paragrafmi zákona o majetku obcí a v súlade zo zákonom o vlastníctve bytov a nebytových priestorov a Štatútu mesta Košice schvaľuje: za 1) priamy predaj spoluvlastníckeho podielu nehnuteľnosti podľa predloženého návrhu pre nájomcu Igora Madára za kúpnu cenu 62 370 eur. Za 2) prevod vlastníctva nebytového priestoru podľa predloženého návrhu pre nájomcu nebytového priestoru Igora Madará za kúpnu cenu 19190 eur.“

Hlasovanie č. 62  -	za: 43, proti: 1, zdržali sa: 1

p. Raši, primátor mesta Košice - Je potrebná 3/5 väčšina všetkých poslancov. Konštatujem, že uznesenie bolo schválené.
- - -
Bod č. 53 
Interpelácie poslancov MZ

p. Raši, primátor mesta Košice - Prejdeme k bodu číslo 53. Nech sa páči, máte priestor na vaše interpelácie. 

p. Ihnát, poslanec MZ - Ja by som mal 2 otázky. Prvá otázka by bola, ktorú riešime aj s pánom starostom Petrvalským, a to tábory alebo rómske osady, ktoré vznikajú v okolí Košíc. Nás zaujíma Metro, hlavne čo sa týka Ťahanoviec a tak isto Optime alebo hocikde. Aké riešenie vlastne mesto Košice vie zaujať k tomuto a aké kroky sa vlastne už podnikli? Aj od minulého zastupiteľstva z hľadiska toho, že toto už tu interpelované bolo. 
A druhá otázka na pani viceprimátorku Lenártovú, čo sa týka, keď sme schvaľovali Štatút mesta Košice a tie hybridné byty. Vlastne akým spôsobom ten občan sa môže prihlásiť, alebo dať žiadosť, aby do toho zlosovania mohol ísť? Ďakujem pekne.

p. Raši, primátor mesta Košice - Ďakujem pekne, nasledujem pán poslanec Brixi. Poprosím ctených pánov poslancov aj dámy poslankyne, aby nezabudli interpelácie dať aj písomne. Ďakujem pekne. Pán poslanec Brixi, po ňom pán poslanec Süli.

p. Brixi, poslanec MZ - Chcel by som v rámci bodu interpelácie požiadať pani kontrolórku, pani inžinierku Jakubíkovú o kontrolu finančných operácií a činností strediská "Bandu" pôsobiaceho pri Základnej škole Laca Novomeského 2. Ďakujem pekne. 

p. Süli, poslanec MZ - Vážený pán primátor. Interpelujem vás v problematike návrhu zmeny systému dopravy v centre mesta. Z dostupných zdrojov som zistil, že sa chystá zmena v dopravnom systém v centre mesta. Nemohol som sa dopracovať k dôvodovej správe, ale ani presnejším informáciám, ale z grafického náčrtu je zrejmé, že ide o podstatné zmeny. Obyvatelia aj podnikatelia žiadajú, aby tieto navrhované zmeny boli odobrené s dotknutou časťou občanov v miestnom zastupiteľstve, v komisiách mestského zastupiteľstva, ale aj na samotnom mestskom zastupiteľstve. Navrhovaná zmena, podľa môjho názoru, ale aj širokej verejnosti je plná rozporov, nelogických riešení a skomplikuje dopravu v centre mesta. Navrhujem komisiu dopravy doplniť poslancami mestskej časti Staré mesto pri prerokovaní tejto problematiky a kým sa nedosiahne všeobecný konsenzus, neprijať definitívne rozhodnutie. 
Druhú interpeláciu, ktorú mám pripravenú, chcel by som vás interpelovať - problematika technického stavu stĺpov verejného osvetlenia na Kuzmányho sídlisku. Vo väčšine prípadov spodná časť týchto stĺpov je do takej miery skorodovaná, že ohrozuje bezpečnosť okoloidúcich. Žiadam o všeobecnú informáciu do akej miery je povinná firma, ktorá zabezpečuje verejné osvetlenie v meste sa starať o tieto zariadenia, kto kontroluje plnenie zmluvných podmienok medzi mestom a firmou, ktorá zabezpečuje túto službu a aké sú sankcie za neplnenie zmluvných podmienok? A hlavne, kto nesie zodpovednosť za prípadné úrazy vzniknuté haváriami týchto technických zariadení? 

p. Hlinka, poslanec MZ – Ďakujem, chcel by som sa vrátiť k interpelácii z decembra, keď som poukazoval na potrebu riešiť problematiku čistoty, poriadku a vzhľadu v okolí bývalej kongresovej haly pri Dome techniky na Námestí osloboditeľov. V tom období, zima, jarné mesiace bola odpoveď taká, že sa vstúpilo do rokovania s majiteľom pozemku a budovy, to je spoločnosť Falkensteiner Hotel Košice Besitz s.r.o. Bratislava, kde by sa mal dohodnúť spôsob zbúrania stavby a realizácia terénnych úprav. Táto situácia sa zatiaľ opticky nezmenila, čiže ten stav v tom okolí je taký, aký bol a vzhľadom na problematiku centra mesta a blížiaceho sa roku 2013 by som chcel vedieť, či sme v tomto smere nejakým spôsobom pokročili ďalej alebo nie? Už aj vzhľadom na to, že komunikácia medzi touto firmou a Mestskou časťou Juh bola zatiaľ neúspešná. Keď sme už v centre mesta, chcel by som sa zastaviť ďalej v nákupnom centre na Námestie osloboditeľov Aupark. Tam keď sa toto centrum umiestňovalo, tak bola jedna taká otázka, čo s parkovaním zamestnancov tohto nákupného obchodného centra? A ako to bude mať vplyv potom na možnosti parkovania pre obyvateľov bytov nachádzajúcich sa v tesnom susedstve na Palárikovej ulici. Podľa informácií, ktorú z mesta sme dostali v tomto smere, parkovanie v Auparku je prvé 3 hodiny zdarma a každá ďalšia hodina za jedno euro, čo nie je pre zamestnancov cena, ktorá by bola prijateľná a výhodná. A vlastne oni parkujú všetci pred obytnými domami v obytnej zóne Palárikova ulica, čím ešte viac obmedzujú a sťažujú možnosti parkovania pre tam bývajúcich obyvateľov, ktorí vlastnia byty. Chcel by som týmto spôsobom apelovať, aby sa vstúpilo opätovne do rokovania s vlastníkom nákupného obchodného centra Aupark za účelom nejakého riešenia parkovania zamestnancov a nájomcom nebytových priestorov v priestore parkoviska pod nákupným centrom. Napríklad rezidenčnými kartami alebo nejakým iným spôsobom, ktorý by bol riešením. To, že je tá situácia v okolí Palárikovej ulice vo vzťahu k Auparku  zhoršená, svedčí aj to, že napríklad ani zdravotné vozidlá sa na obytné domy k Palárikovej 5, 7, 9 a 11 v prípadne zavolania, hlavne vo večerných a ranných skorých hodinách, nevedia dostať, pretože je tam obrovský tlak na tieto miesta. Preto by som poprosil, aby sa vyznačilo vodorovným dopravným značením toto  parkovanie na Palárikovej ulici a pred vchodmi do týchto domov vyznačilo žltým dopravným značením "Zákaz parkovania". 
Tretia vec je likvidácia nepovolenej skládky v zeleni na Alejovej a Ostravskej ulici a oplotením verejného cintorína. Táto interpelácia tu bola nanesená ešte koncom roku 2011, kde bolo konštatované, že je potrebné urobiť identifikáciu majetkovo-právnu a zveriť pozemky do správy mestskej zelene. Keďže to nie je zatiaľ tomu tak, tak by ma zaujímalo, akú väzbu a na tú minulú interpeláciu, v akom stave je proces zverovania správy pozemkov v inkriminovanom území do Správy mestskej zelene. A ak tieto pozemky nie sú doposiaľ zverené tomuto podniku, prosím zabezpečiť likvidáciu skládky na základe nejakej jednorazovej objednávky, nakoľko sa v tejto lokalite v blízkosti aj sídliska Železníky zdržujú neprispôsobivé osoby. Skládka sa rozširuje a tým pádom dochádza k problémom aj hygienickým aj sociálnym. Všetko.

p. Raši, primátor mesta Košice - Ďakujem pekne pán starosta. Odpoviem vám ja. Dúfam, že na jeseň spoločne zbúrame bývalé kongresové, teda takmer budúce kongresové centrum. Ale dostanete to písomne. Tie rokovania už sa blížia do finálnej fázy realizácie. Pán starosta Petrvalský, po ňom pán poslanec Jutka.

p. Petrvalský, poslanec MZ - Veľmi pekne ďakujem za slovo pán primátor. 4 veci mám. Prvá je záchytná priekopa pod lesom medzi Sídliskom Ťahanovce. Okolo lesa je vybudovaná záchytná priekopa v dĺžke cca 900 metrov, ktorá je potom zaústená do potrubnej časti s dĺžkou 800 metrov a následne do Moňokovho potoka pri diaľničnom privádzači. Záchytná priekopa slúži na ochranu obytného súboru Ťahanovce pred vytekajúcou zrážkovú vodu z plochy lesa. Záchytná priekopa má v súčasnosti zanesené dno nánosmi hliny v hrúbke cca 30 cm a tieto nánosy porastené trávou, vodnými rastlinami a najmä náletovými drevinami už pomerne veľkého vzrastu. V prípade nadmerných zrážok môže nastať situácia, že prietočný profil nebude postačovať a voda sa preleje na plochu sídliska. Tak isto je otázny jestvujúci prietočný profil pre množstvo náletových drevín v ňom a prípadne transportu rôzneho drevného materiálu z lesa. Tento sa môže zachytávať a úplne upchať prietočný filter. Pri návšteve primátora v mestskej časti bol tento rigol prejednávaný ako jeden z problémov sídliska a boli uložené úlohy Správe mestskej zelene a Správe majetku mesta Košice preveriť situáciu vo vlastníctve k tomuto rigolu a následne zabezpečiť vyčistenie. Do dnešného dňa mestská časť nemá informáciu o výsledku tohto šetrenia. 
Druhá vec je verejné osvetlenie v pasáži Budapeštianska. Mestská časť Košice - Sídlisko Ťahanovce bez právneho titulu zabezpečuje výkon správy údržby prevádzky krytej pasáže pozdĺž občianskej vybavenosti na Budapeštianskej ulici. Mestská časť každoročne uhrádza faktúry za spotrebovanú elektrickú energiu týmto osvetlením vo výške cca 23000 eur. Tak isto mestská časť uhrádza vodárenskej spoločnosti poplatok za odvádzanie zrážkových vôd zo strechy pasáže. Mestská časť tento problém s mestom rieši od roku 2004. Posledná intenzívna korešpondencia medzi mestom a mestskou časťou prebieha od roku 2010. K zmene vo výkone správy do dnešného dňa nedošlo. Mestská časť vzhľadom na odpredaj občianskej vybavenosti stráca príjmy z prenájmu a už nemá finančné prostriedky na úhradu elektrickej energie za verejné osvetlenie pasáže. Mestská časť bude nútená vypnúť toto osvetlenie a odhlásiť elektromer vo Východoslovenskej energetickej. Bolo by dobré, keby sa niekto týmto začal zaoberať. Inak k mojim interpeláciám vám priložím aj dopisy, ktoré sme mestu napísali. 
Tretia vec je Ázijská trieda. Táto komunikácia, po ktorej premávajú všetky linky MHD zo Sídliska Ťahanovce je v dezolátnom stave a urgentne vyžaduje ako úpravu samotného povrchu vozovky, tak aj úpravu podkladových vrstiev v celej dĺžke a výmenu obrubníkov. Požiadavka mestskej časti na súvislú opravu Ázijskej triedy trvá už niekoľko rokov bezúspešne. Dielčie úpravy výtlkov sú iba krátkodobým riešením havarijného stavu, ktorý sa celoročne opakuje. Žiadame uprednostniť úpravu tejto cesty pred opravou  Americkej triedy, ktorú ako viem, máte v pláne. 
Štvrtý bod je, že na budúci rok je 13. ročník Medzinárodnej klavírnej súťaže. Žiadam mesto Košice zaradiť 13. ročník Klavírnej medzinárodnej súťaže do zoznamu podujatí projektov EHMK 2013, alokovať na neho financie v požadovanej výške. Organizátorom tejto špičkovej klavírnej súťaže je ZOŠ Márie Hemerkovej. Ďakujem pekne. 

p. Jutka, poslanec MZ - Pán primátor, mal by som takúto požiadavku. Svojho času Mestská polícia realizovala projekt Bezpečná Terasa, ktorý musím povedať, sa veľmi úspešne začal realizovať. Ale v podstate zastal tento projekt na úrovni Luníka V. Nepokračuje ďalej. Chcel by som poukázať na problém, ktorý sme prerokovávali spolu s námestníkom primátora na Mestskej časti Košice - Západ, kde máme inkriminovanú lokalitu. Je to hlavne Luník VIII, kde je pohyb osôb smerom z Luníka IX, hlavne neplnoletých. Množia sa tam prepady smerom ku obchodnému centru Kaufland na Luníku VIII. Obyvatelia tejto mestskej časti pravidelne, hlavne staršieho veku sú atakovaní, hlavne neplnoletými občanmi rómskeho pôvodu. Preto by som chcel požiadať, aby sa táto lokalita prednostne - realizovala v rámci projektu bezpečnej Terasy, aby sa našli finančné zdroje, aby v úprave rozpočtu napríklad to bolo realizované, lebo táto lokalita je naozaj veľmi exponovaná,  pribúdajú sťažnosti a občania staršieho pôvodu sú opakovane napádaní a prepadnutí. Ďakujem pekne. 

p. Gámcová, poslankyňa MZ - Ďakujem, pán primátor ja som spísala všetky svoje otázky. Takže podám ich písomne, aby som nezdržiavala.

p. Raši, primátor mesta Košice - Ďakujem pekne pani poslankyňa. Ak sa nikto ďalší nehlási, uzatváram bod číslo 53. Tlačiva si môžete vyzdvihnúť u zamestnancov Kancelárie samosprávnych orgánov.
- - -

Bod č. 54 
Dopyty poslancov MZ

p. Raši, primátor mesta Košice - A teraz prejdeme k bodu číslo 54, nech sa páči dávam priestor na vaše dopyty. Ak nikto nemá žiaden dopyt, bod 54 uzatváram. Ďakujem pekne.
- - -

Bod č. 55 
Rôzne

p. Raši, primátor mesta Košice - Otváram bod rôzne. V bode rôzne bola avizovaná žiadosť o vystúpenie zástupcu občanov Mestskej časti Košice - Sever s petíciou. Chcem sa spýtať ctených dám poslankýň a pánov poslancov, či je všeobecný súhlas? Dobre, nech sa páči poprosím dohodnutého zástupcu, aby nás stručne oboznámil s petíciou.

p. Ténai, predseda petičného výboru - Dobrý deň prajem volám sa František Ténai. Som obyvateľom Mestskej časti Košice - Sever. Vážený pán primátor, milé poslankyne, vážení páni poslanci, obyvatelia Mestskej časti Sever sa minulý týždeň rozhodli podpísať petíciu.  Takmer o 1200 obyvateľov, z veľkej časti rodinných domov, žiada mestské zastupiteľstvo a magistrát mesta o prijatie takých zmien v Územnom pláne mesta Košice a iných príslušných právnych predpisov, ktoré by mali zabrániť nezmyselným stavbám a rekonštrukciám obytných domov už v zastavaných častiach mesta, ktoré často neberú ohľad na jestvujúcu zástavbu a sú výraznou príčinou úbytku zelených plôch. Preto žiadame v mestských zónach s prevažnou väčšinou nízkopodlažných rodinných domov, v územnom pláne označených ako obytné zóny nízkopodlažnej zástavby, aby bolo možné stavať nové objekty len typu rodinného domu s najviac dvoma nadzemnými podlažiami a zastavaným podkrovím. Zároveň žiadame, aby v regulatívnej časti Územného plánu mesta Košice bol definovaný pojem "nízkopodlažná zástavba rodinných domov" aj so stanovením maximálnej miery zastavenia stavebného pozemku a minimálnej miery podielu zelene na pozemku. Vychádza to zo skutočnosti, ktoré sú napríklad v meste Trenčín a Banská Bystrica, ktoré prijali vo svojich územných plánoch takéto normatívy. Napríklad v Trenčíne je určené, že pri rodinných domoch musí byť minimálna plocha zelene 50 percent a maximálna zastavaná plocha 40 percent. V platnom Územnom pláne mesta Košice takéto normatívy nie sú a nerieši ich ani stavebný zákon a tak je možné, že nastávajú rôzne situácie v rôznych mestských častiach a je možné budovať v týchto zónach budovy s ľubovoľným počtom podlaží. Tým dochádza k rôznym konfliktom, sporom, nejasnostiam, nehovoriac už o škodách na životnom prostredí a potom ako to vyzerá. Tí, ktorí podpísali petíciu, je ich 1166 za 5 dní, ktoré sa zbierala petícia určite nikto z nich nechce brániť rozvoju mestskej časti. Chceme, aby sa mestská časť, ktorá má viac ako 100 rokov, čiže Mestská časť Sever rozvíjala ďalej a však, aby sa zadefinovali základné normatívy tohto rozvoja a chceme komunikovať a hľadať riešenia. Nechceme len poukazovať na problémy, ale hľadať riešenia a na základe toho, by sme navrhli, aby sa tým zaoberalo odborné fórum a preskúmali sa prebiehajúce územné a stavebné konania Mestskej časti Košice – Sever. Prípadne, aby sa pozastavili už vydávané stavebné povolenia, ktoré nie sú v súlade s Územným plánom mesta Košice, ďakujem.

p. Raši, primátor mesta Košice - Ďakujem veľmi pekne za prednesenie. Čiže poprosím potom, aby ste nám doručili túto petíciu aj normálne, tak ako to má byť, teda aj po formálnej stránke a budeme sa s ňou zaoberať. Nech sa páči v bode rôzne, pán poslanec Filipko.

p. Filipko, poslanec MZ - Ak dovolíte, chcel by som len doplniť nejakú myšlienku k tomuto problému. Petícia bude samozrejme podaná onedlho na podateľni magistrátu. Zbieranie podpisov zrejme bude pokračovať, je vôľa, aby aj ďalší občania sa k tomuto vyjadrili. Dovoľte mi len poznamenať, že vnímam to ako legitímnu požiadavku občanov. Nie je to politická aktivita. Samotní pracovníci stavebných úradov by uvítali, ak by takéto pravidlá boli zadefinované, lebo majú problémy pri rozhodovaní. A zároveň chcem prehlásiť, že spolu s ostatnými členmi petičného výboru postupne oslovíme čím viac poslancov mestského zastupiteľstva, aby sme im dôkladne vysvetlili, v čom je problém, aby pri hlasovaní o prípadnom takomto návrhu v mestskom zastupiteľstve mohli podporiť takéto riešenie. Som presvedčený, že mesto Košice, tak ako aj iné mestá a obce musia hájiť práva a záujmy svojich občanov a preto svoj predpis, územný plán, upraviť tak, aby regulatívy pre jednotlivé územia a lokality jasne, korektne a presne definovali pre každého zrozumiteľné pravidlá. Stanovisko a prístup vedenia mesta zatiaľ k tejto problematike môžeme vnímať ako pozitívne. Ja verím, že to ostane až do konca, do dotiahnutia k zdarnému koncu. Je škoda, že bude veľmi ťažké zastaviť už začaté stavby a stavebné konania, lebo na to nie všade sa dajú nájsť opory, ale treba myslieť na to, že ľudia, ktorí sú takto dotknutí, jednak sa im zhorší kvalita bývania, jednak strácajú na hodnote svojich nehnuteľností iba tým, že v ich susedstve pribudla nejaká stavba, ktorá tam nepatrí. Ďakujem pekne. 

p. Halenár, poslanec MZ - Ja mám tri veľmi jednoduché veci. A to je za prvé: mali by sme všetci, ako tu sedíme, zamyslieť sa nad komunikáciou nás poslancov s Magistrátom mesta Košice nielen vo forme interpelácií. Verím tomu, že mnoho poslancov dokáže napísať aj v priebehu medzi dvoma zasadaniami, napríklad riaditeľovi magistrátu. Moja osobná skúsenosť je, že riaditeľ magistrátu neodpovedá poslancovi na poštu. Preto by som navrhoval, aby sme zvážili zaradenie automatu na odpoveď. Tzn. ktokoľvek napíše na adresu riaditeľmmk@mestoKošice.sk, aby dostal automatickú odpoveď, že bola prijatá a do tej a tej doby bude odpovedané. Nie je to iba môj poznatok. Množia sa aj občania, musím povedať rozhorčení občania, ktorým chýba odpovedanie z Magistrátu mesta Košice. A samozrejme by som bol aj celkom rád, keď sa začneme o tom zhovárať, aby sa ľudia, ktorí sú za to zodpovední, boli pomenovaní konkrétne, aby sme teda vypočuli si aj ich názor, pretože elektronickú poštu, sa nedá dosť dobre zmazať, keď vám nepríde potvrdenie, že tá pošta neodišla nesprávne, tak odišla určite správne. To je ako druhá vec. 
Tretia. Mám pocit, že je najvyšší čas zriadiť tu navrhovanú elektronickú schránku pre nás poslancov, aby sme mohli kedykoľvek v priebehu nášho volebného obdobia zaslať napríklad do schránky "rokovací poriadok" svoj návrh na zmenu, alebo do schránky "základné dokumenty mesta" poslať nejaký návrh, čo sme my konkrétne zažili a čo by bolo dobré, teda zmeniť alebo upraviť v ďalšom. Tieto 2 schránky by sa povedzme raz za pol roka vyberali. Príslušná komisia by ich prešla a predložila následne na ďalšie spracovanie poslancom, či do komisie alebo do pléna. Myslím, že by sme tak zvýšili hodne efektivitu našej komunikácie. Súčasný stav, kedy poslanec mesta nedostane odpoveď od magistrátu považujem za škandál. Z toho je vidieť prístup ľudí, asi vážnosť poslaneckého mandátu v očiach úradníkov magistrátu.
 
p. Sülli, poslanec MZ - Na jednom zo zastupiteľstiev som interpeloval pána primátora v problematike verejného osvetlenia, kanalizácie cesty na ulici na Stráni hore v Mestskej časti Košice - Sever. Onoho času som dostal odpoveď, že sa to nedá, lebo tam majetkové pomery tej cesty (kanalizácia, vodovod a tak ďalej), nie je celkom v poriadku a z toho dôvodu sa to nedá urobiť. Ale neskôr som dostal jednu odpoveď od pána námestníka vtedy Lazára, že je dohodnuté, že v prípade, keď bude odsúhlasený rozpočet mesta, verejné osvetlenie sa na tie stĺpy dajú namontovať. Jedná sa o 12 svietidiel. Dúfam, že bude to realizované. Mám to v písomnej podobe, by som to doručil na magistrát pánovi námestníkovi, teraz už nástupcovi námet na to, že odkiaľ tie svietidlá. Prosím, na Južnej triede boli vymenené svietidlá vo veľkom rozsahu. Predpokladám, že pre obyvateľov, ktorí sú tam v tme a v takej neistote počas nočných hodín, postačujú aj reparované svietidlá. Čiže koľko svietidiel bolo vymenené... stačí prejsť po Triede SNP a uvidíte, že je to značné množstvo. Chcel by som sa poďakovať aj v mene obyvateľov, že dúfajú, že to bude uskutočnené, ďakujem. 

p. Gábor, poslanec MZ - Vážený pán primátor, vážení kolegovia, dovoľte, aby som poďakoval pánovi primátorovi a vedeniu mesta, ale aj pánovi Ihnátovi, za pomoc pri preprave potrebnej pomoci pre Luník IX, za čo im v mene občanov Luníka IX veľmi pekne ďakujem. A mal by som ešte jednu takú pripomienku, ako dosť ma to mrzí, keď idem smerom z Prešova do Košíc, tá veľká tabuľa, ešte od pána Slotu. Myslím si, že ako mi to veľmi neladí s tým, že budeme o chvíľu európskym mestom kultúry a takýmto nápisom vítame všetkých návštevníkov Košíc. Ďakujem.
 
p. Gaj, poslanec MZ - Ja by som chcel vysloviť veľkú podporu tejto petičnej akcii a dal by som do pozornosti, že miestny úrad od 1. júla spúšťa novú službu na svojej internetovej stránke, kde bude informovať o všetkých investičných akciách, stavbách, ktoré sa budú na Severe stavať a hlavne susedom blízkym, vzdialeným , ktorí niekedy nemajú informácie s nejakým developerským zámerom. Táto služba bude prínosom a budú vedieť, že naozaj v ich susedstve sa niečo deje. Ďakujem. 

p. Raši, primátor mesta Košice - Ďakujem pekne pán starosta, aj za iniciatívu, ktorú robíte na mestskej časti. Pani poslankyňa Blaškovičová nech sa páči.

p. Blaškovičová, poslankyňa MZ - Vyprovokovali ma niektoré príspevky k tomu, aby som niečo povedala. V ostatnom čase som sa veľakrát pohybovala na magistráte, lebo som potrebovala pomoc pri realizácii projektu, ktorý dúfam, že sa úspešne skončil pred pár týždňami a v tejto súvislosti by som chcela povedať taký postreh. Stretla som sa tam s množstvom neuveriteľne ochotných a ústretových ľudí. Niektorí z nich vedeli, že som poslankyňa, niektorí nie. Takže tým sa chcem veľmi poďakovať za to, ako sa chovajú k stránke. Ale nedá mi, aby som nespomenula aj to, že som sa tam stretla aj s ľuďmi, o ktorých tak isto neviem, či tušili, že som poslankyňa, alebo netušili. Týmto dávam návrh, aby ste urobili päťminútovku pán riaditeľ a keď pôjdu zamestnanci, aby sa tak občas pristavili a tak si dvoch, troch vždy pozreli a možno nás do konca volebného obdobia spoznajú. Ale nedá mi povedať, že som sa stretla s chovaním, ktoré mi priamo vyrazilo dych. Máte tam žiaľ aj takých zamestnancov, ktorí sa so stránkou rozprávajú cez plece, odvrknú, nepozdravia. A je to veľmi, veľmi, nepríjemné. Takže si myslím, že možno by bolo celkom fajn, občas, aspoň raz za volebné obdobie im spraviť takú nejakú krátku prednášku zo spoločenského protokolu. Povedať im, kto podáva ruku, kto koho má pozdraviť a kto má komu otvárať dvere, poprípade ho pustiť do výťahu. Takže opakovane ďakujem tým, ktorí to vedia a chcela by som poprosiť tých, ktorí to nevedia, aby si prečítali také možnože Breviár moderného človeka, niečo by sa naučili. Ďakujem pekne.

p. Raši, primátor mesta Košice - Ďakujem pekne pani poslankyňa. Len to budem musieť mať všeobecný súhlas, aby sme vám mohli urobiť špaliér a aby si vás zamestnanci mohli poobzerať. Neviem, či všetci poslanci s tým budú súhlasiť, čiže bohužiaľ, niektoré fotografie sú značne iné aká je skutočnosť. Ale upozorníme určite všetkých. Pán poslanec Siksa.

p. Siksa, poslanec MZ - Ďakujem pekne vážený pán primátor, vážené zastupiteľstvo. Bolo tu už dnes povedané dosť veľa. Ale aby sme nezabudli, ja možno stále to na záver poviem, ale od posledného zastupiteľstva sa v rámci mesta udiali rôzne akcie, či už kultúrne, spoločenské alebo športové, aby sme nezabudli na tých, ktorí to všetko majú na starosti, tzn. počnúc vedením mesta, jednotlivých referátov Magistrátu mesta Košice a všetkých zainteresovaných strán, či už starostov, poslancov alebo iných pracovníkov, ktorí sa podieľali na tom krásnom podujatí od apríla do dnes vrátane. Hlboká vďaka. Ďakujem všetkým, ako občanovi mesta, z mojej strany ako poslancovi mesta. 

p. Raši, primátor mesta Košice - Ďakujem veľmi pán poslanec. Budem aj ja tlmočiť vaše poďakovanie ďalej. Pán poslanec a starosta Grega nech sa páči.

p. Grega, poslanec MZ - Ja by som sa tiež chcel k tomu pridať, čo hovorila pani poslankyňa Blaškovičová. My sme boli pred pár dňami s pánom poslancom Brixim v Martine, lebo chceme po vzore Martina spustiť projekt Transparentná mestská časť. Možno že sa nám podarí, aby sme boli ako prvá mestská časť. A tiež nás tam vlastne upútala taká záležitosť, že tí pracovníci všetci , čo tam boli, nikto nevedel kto sme, ale tam každý každého zdravil. Takže sme sa tak príjemne cítili. Takže toto chcem ja priniesť aj k nám, do našej mestskej časti. No a chcel by som ešte touto cestou, aj keď som sa nemohol zúčastniť jedného podujatia, a to boli Košické imaginácie, pretože nemôžem byť stále všade, lebo je toho dosť, poďakovať našej poslankyni a organizátorke pani Blaškovičovej za toto podujatie, ktoré videlo tisícky spokojných Košičanov. Ďakujem.

p. Raši, primátor mesta Košice - Ďakujem veľmi pekne pán starosta. Ja mám tiež tak isto pozitívne ohlasy aj od rozličných ľudí, ktorí tu boli na návšteve a ktorí sa náhodou vyskytli v meste. 
- - -
Záver rokovania

Primátor mesta Košice Richard Raši skonštatoval, že program rokovania mestského zastupiteľstva sa vyčerpal. Poďakoval sa poslancom MZ za aktívnu účasť, poprial im príjemné prežitie letných prázdnin a vyhlásil XII. rokovanie Mestského zastupiteľstva v Košiciach za ukončené. 

             Ing. Pavol Lazúr     					MUDr. Richard Raši, PhD., MPH
riaditeľ Magistrátu mesta Košice				         primátor mesta Košice

Zápisnica vyhotovená dňa 18. 07. 2012
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

MVDr. Jozef Figeľ       .................................................................	Podpísal dňa: 27. 07. 2012

Mgr. Ľubomír Grega     .................................................................	Podpísal dňa: 24. 07. 2012

Obsah

1	Úvod rokovania, K programu rokovania
3	Overovatelia zápisnice
3	Návrhová komisia
4	Informácia o plnení úloh vyplývajúcich z uznesení MZ od VIII. rokovania MZ
5	Informácia primátora mesta o svojej činnosti od XI. rokovania MZ
8	Správa o činnosti Útvaru hlavného kontrolóra
9	Správa o odpovediach na interpelácie a dopyty poslancov mestského zastupiteľstva, ktoré  boli  prednesené na XI. rokovaní MZ dňa 23. 04. 2012
10	Plnenie uznesenia MZ v Košiciach č. 215 zo dňa 21. februára 2012 „Parkovanie v meste Košice – rozhodnutie o ďalšom postupe v realizácii parkovacích služieb v zóne spoplatnených parkovacích služieb“
20	Návrh na zmenu termínu plnenia časti B) uznesenia mestského zastupiteľstva  č. 1098 zo dňa 12. apríla 2010 Projekt energetického zhodnotenia odpadu pre mesto Košice - MODERNIZÁCIA SPAĽOVNE
21	Návrh na zrušenie časti uznesenia Mestského zastupiteľstva v Košiciach č. 481 zo dňa    26. - 27.6.2008
23	Návrh VZN mesta Košice o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta
24	Návrh VZN mesta Košice o určení názvu ulice – Vínová
24	Návrh VZN mesta Košice o určení názvu ulice - Pod Vitalinou	
25	Návrh VZN mesta Košice  o určení názvu ulíc Tramínová, Rulandská, Modranská, Pezinská, Račianska
25	Návrh VZN mesta Košice o určení názvu ulíc Bazová, Jelšová, Hrabová, Jarabinová, Hlohová
26	Návrh zmien a doplnkov VZN mesta Košice č. 78 o čistote a o verejnom poriadku
26	Návrh na zmenu a doplnenie VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice
33	Návrh pravidiel prenajímania školského majetku vo vlastníctve mesta Košice
38	Úprava Pravidiel prenajímania majetku mesta Košice a zriaďovanie vecných bremien na nehnuteľnom majetku mesta Košice (Pravidlá prenajímania majetku mesta Košice)
39	Priebežná správa o projekte Košice – Európske hlavné mesto kultúry 2013 za obdobie 23.4. 2012 do 31.5.2012
44	Návrh na prerokovanie platu primátora mesta Košice
45	Návrh na 1. zmenu programového rozpočtu mesta Košice na rok 2012
46	Personálna zmena na pozícii náčelníka Mestskej polície mesta Košice
47	Koncepcia zlúčenia obchodných spoločností Bytový podnik mesta Košice, s.r.o. a Správa majetku mesta Košice, s.r.o.
50	Zmena zastúpenia mesta Košice v predstavenstve a dozornej rade obchodnej spoločnosti Mestský Futbalový Klub Košice a.s.
52	Delegovanie zástupcov mesta Košice do Mestskej školskej rady
52	Informácia o aktuálnom stave projektu IDS
53	Nakladania s majetkom mesta Košice – určenie spôsobu prevodu –  zámena pozemkov v k.ú. Furča pre Garáže Košice spol. s r.o.
54	Nakladanie s majetkom mesta Košice – určenie spôsobu prevodu – zámena pozemkov  v k.ú. Letná, Železiarne pre  City Holding, a.s., Valcovňa profilov, a.s. a  Hutné stavby development, a.s. Košice
54	Nakladanie s majetkom mesta Košice – určenie spôsobu prevodu pozemku v k.ú. Južné mesto
55	Nakladanie s majetkom mesta Košice – určenie spôsobu prevodu – priamy  predaj časti pozemkov v k.ú. Terasa
55	Nakladanie s majetkom mesta Košice – určenie spôsobu prevodu – priamy predaj pozemku v k.ú. Krásna
55	Nakladanie s majetkom mesta Košice – určenie spôsobu prevodu – priamy predaj pozemku v k.ú. Nižný Klátov
56	Nakladanie s majetkom mesta Košice – určenie spôsobu prevodu – priamy predaj spoluvlastníckeho podielu budovy predsadenej občianskej vybavenosti na ul.  Budapeštianska 38, 40
56	Nakladanie s majetkom mesta Košice – zámena pozemkov a podielov na pozemkoch v k.ú.  Košická Nová Ves s Ing. Lengyelom a p. Plachetkom
57	Nakladanie s majetkom mesta Košice – priamy predaj pozemku v k. ú. Jazero pre JT Holding, s.r.o., Košice
57	Nakladanie s majetkom mesta Košice – priamy predaj pozemku v k. ú. Skladná pre Šafran Slovakia, a.s., Košice
58	Nakladanie s majetkom mesta Košice – priamy predaj pozemku v k. ú. Južné mesto pre Jozefa Pancuráka a Máriu Pancurákovú
58	Prevod pozemkov v k. ú. Furča priamym predajom pre Ing. Jána Bánociho
59	Prevod nehnuteľností v k. ú. Košická Nová Ves pre Mestskú časť Košice – Košická Nová Ves
59	Prevod pozemku pod garážou v k. ú. Terasa priamym predajom pre Ladislava Jasovského
59	Nakladanie s majetkom mesta Košice – priamy predaj spoluvlastníckeho podielu budovy predsadenej občianskej vybavenosti na ul. Budapeštianska 26, 28 pre nájomcu spoločnosť INBOX, s.r.o.
60	Prenájom nebytového priestoru na Vodárenskej ulici pre MČ Košice – Sever
60	Priamy prenájom pozemkov pre Železnice Slovenskej republiky
61	Priamy prenájom častí pozemkov pre MČ Košice – Nad Jazerom
61	Priamy prenájom stavieb, budov, pozemkov pre DPMK, a.s. – schválenie výšky nájomného
61	Bezodplatný prevod dopravných stavieb od firmy AUPARK Košice, spol. s r.o.  do majetku mesta Košice
62	Bezodplatný prevod dopravnej stavby: Technickej infraštruktúry pre súbor rodinných domov Myslava – Kopa,  od firmy KOPA  INVEST, s.r.o.do majetku mesta Košice
62	Bezodplatný prevod dopravnej stavby SO 09 Komunikácie a spevnené plochy od firmy Moris Slovakia, s.r.o. do majetku mesta Košice
63	Zverenie pozemkov vo vlastníctve mesta Košice v k. ú. Myslava, do správy Mestskej časti Košice – Myslava
63	Prenájom pozemkov, časti parciel č.2854/1, 2854/1 a parcela č. 2853/2 v k. ú. Severné mesto za účelom výstavby parkovacích plôch na ulici Obrancov mieru v Košiciach
64	Odňatie pozemkov zo správy Správe mestskej zelene v Košiciach, ich zverenie do správy MČ Košice – Nad jazerom a odňatie pozemku zo správy MČ   Košice – Nad jazerom
64	Predaj nebytového priestoru pre nájomcu TORES,a.s. na ul. Hlavná č. 64
64	Predaj nebytového priestoru pre nájomcu Juraja Hrnčírika na ul. Národná trieda č. 80
65	Predaj nebytového priestoru pre nájomcu SMIPOS , s.r.o. na ul. Trieda SNP č. 36
65	Predaj voľného nebytového priestoru pre vlastníka bytu v dome na ul. Jarná č. 15
66	Predaj  nebytového priestoru pre nájomcu OMEGA SPORT s.r.o. na ul. Hlavná č. 116
66	Nakladanie s majetkom mesta Košice: 1) priamy predaj podielu nehnuteľnosti – budovy (predsadenej občianskej vybavenosti) pre nájomcu Igora Madár  na ul. Budapeštianska č. 10, 12;  2) predaj nebytového priestoru pre nájomcu Igora Madára na ul. Budapeštianska č. 10, 12
67	Interpelácie poslancov MZ
70	Dopyty poslancov MZ
70	Rôzne – Petícia občanov MČ Košice – Sever
73	Záver rokovania